ועדת הכנסת, כנסת 23, פרוטוקול מספר 102, 2020-12-28 13:00

איתן גינזבורג: חברי הכנסת, אני מתכבד לפתוח את ישיבת ועדת הכנסת, היום ועדת הכנסת עובדת שעות נוספות.

איתן גינזבורג: אנחנו דנים בפניית יושב-ראש סיעת הליכוד בבקשה להכריז על חברת הכנסת יפעת שאשא ביטון כפורשת מסיעת הליכוד.

איתן גינזבורג: ראשית, בטרם אפתח את הדיון אני רק מבקש שמי שעומד בבקשה לתפוס מקום, ואם אין מקום לצאת החוצה.

איתן גינזבורג: אני מזכיר לכולם שאנחנו עדיין נמצאים במגבלות קורונה.

איתן גינזבורג: יושב-ראש סיעת הליכוד חבר הכנסת זוהר פנה לוועדת הכנסת ב-15 בדצמבר בבקשה כי הוועדה תכריז על חברת הכנסת יפעת שאשא ביטון כמי שפרשה מסיעתה.

איתן גינזבורג: אני לא אכנס כרגע לגוף הבקשה, כל אחד מהצדדים יאמר את דברו.

איתן גינזבורג: אבל אני רוצה להדגיש כמה דברים, ואז לפני שאפתח את הדיון, אתן ליועצת המשפטית של הוועדה להרחיב.

איתן גינזבורג: הדיון שמתקיים כאן עכשיו הוא דיון סמי משפטי.

איתן גינזבורג: הוא לא דיון שמתקיים הרבה, הוא דיון שלמעשה פעמים בודדות התקיים במהלך הכנסת לדורותיה, והדיון הזה צריך להיות דיון קצת כמו משפט.

איתן גינזבורג: מי שהיה פה ונכח בדיון על חסינותו של חבר הכנסת חיים כץ, אלו בערך אותם כללי דיון כפי שנקבע בתקנון.

איתן גינזבורג: ועל כן, כל מי שנמצא כאן ורוצה להשתתף בהצבעה ובדיון חייב להיות נוכח לאורך הדיון לפחות במחציתו.

איתן גינזבורג: תכף היועצת המשפטית לוועדה תפרט את הכללים שנקבעו.

איתן גינזבורג: אני מבקש שמכיוון שמדובר בדיון רגיש שנוגע לאנשים, לפרסונות אישיות, אני מבקש דבר ראשון לכבד את המעמד הזה, אני מבקש שלא יהיו התפרצויות, אני מבקש לכבד כל אדם שדובר.

איתן גינזבורג: למעשה, נשמע פה את שני הצדדים כמו טריבונל מסוים, ואז אם יהיו שאלות אפשר יהיה להפנות אותם באופן קונקרטי כדי לקבל הבהרה, ובסופו של הדיון נצביע כל אחד לפי שיקול דעתו.

איתן גינזבורג: הדיון הזה הוא דיון אישי, הוא לא דיון סיעתי, כך קבוע, ואני מבקש מכולם גם להתנהג בהתאם.

איתן גינזבורג: אני באמת באמת מבקש לאור הרגישות לשמור גם על כללי הנימוס וגם על ככלי הדיבור בוועדה.

איתן גינזבורג: בבקשה, ארבל אסטרחן.

ארבל אסטרחן: שלום, אתייחס בקצרה, מאחר שגם מונח בפניכם נייר שכתבתי והוא הועבר אליכם מראש, והוא כולל את עיקרי הדברים.

ארבל אסטרחן: כמו שאמר יו"ר הוועדה, צריך לומר כבר בתחילה שלהכרזה על חבר כנסת כפורש, שזה מה שמבוקש כעת מכם, יש השלכות מרחיקות לכת, וגם השפעה על הזכות לבחור ולהיבחר.

ארבל אסטרחן: חבר כנסת שמוכרז כפורש מהסיעה לא יכול להתמודד בבחירות לכנסת הבאה ברשימת מועמדים שהגישה מפלגה שהייתה מיוצגת בכנסת היוצאת, וזאת אם הוא מוכרז כפורש ולא מתפטר מהכנסת.

ארבל אסטרחן: מדובר בסנקציה חמורה מאוד שניתנה לוועדת הכנסת כאשר הרציונל של זה, כפי שגם ראיתם במה שכתבתי, היה למנוע כלנתריזם, למנוע גניבת מנדט ומעבר של חברי כנסת בין סיעות.

ארבל אסטרחן: וזה בהתחשב בכך שהשיטה אצלנו היא שיטה רשימתית, חברי כנסת לא נבחרים באופן אישי.

ארבל אסטרחן: יש אגב סנקציות נוספות, שפחות רלוונטיות למקרה שלנו, שקשורות למימון מפלגות או למינוי לשר או לסגן שר.

ארבל אסטרחן: אנחנו כבר בשלהי כנסת ומדובר פה במפלגה נפרדת, אז הסנקציות שציינתי פחות משמעותיות.

ארבל אסטרחן: הסנקציה שציינתי היא העיקרית.

ארבל אסטרחן: אז קודם כול צריך לדעת שבגלל ההשלכות החשובות של הדבר הזה הדיון כאן הוא דיון מעין שיפוטי, חלים בו סדרי דיון מיוחדים.

ארבל אסטרחן: בכלל זה יש זכות טיעון לחברת הכנסת שאשא ביטון, אם היא הייתה רוצה היא הייתה יכולה גם להיות מיוצגת על ידי עורך דין.

ארבל אסטרחן: בעיקר מה שחשוב לכל החברים לדעת זה בעניין חובת הנוכחות בישיבה, שרק מי שנכח בישיבה יכול להשתתף בהצבעה.

ארבל אסטרחן: נוכחות בישיבה מוגדרת בתקנון הכנסת כנוכחות בלפחות 50%, זה ממש נספר בדקות, לכן אתם רואים שיש - - -

איתן גינזבורג: יש כאן מאחורינו עמדה שסופרת כל אחד.

איתן גינזבורג: מי שיוצא נרשם כמי שהפסיק להיות, ומי שחוזר ממשיכה הספירה שלו.

ארבל אסטרחן: אפשר לצאת לרגע, אבל יש חובה להיות בלפחות מחצית ממשך הדיון.

ארבל אסטרחן: ועוד קובע החוק, שהחלטת ועדת הכנסת תתקבל רק אחרי שהוועדה בדקה את העובדות שנוגעות לדבר ומצאה שהתקיימו הדרישות שקיימות בחוק-יסוד: הכנסת.

ארבל אסטרחן: כלומר, השיקולים לא יכולים להיות רק שיקולים פוליטיים, אלא ההחלטה צריכה להיות מבוססת ועניינית.

ארבל אסטרחן: צריך לדעת שהחוק קבע כמה איזונים בין היכולת של חבר כנסת להצביע לפי צו מצפונו ולפעול בתור מה שאנחנו קוראים כ"יחידה חוקתית עצמאית" לבין המחויבות שלו לסיעה ולמפלגה ששלחו אותו לכנסת.

ארבל אסטרחן: האיזונים האלה נקבעו כבר בחוק-יסוד: הכנסת, שקובע הבחנה בין פרישה מסיעה לבין התפלגות מסיעה.

ארבל אסטרחן: פרישה זאת הבקשה שמונחת כעת בפניכם, זה הדבר השלילי שגורר אחריו נפקויות שליליות; בעוד שהתפלגות זה הדבר המותר.

ארבל אסטרחן: ומהי התפלגות?

ארבל אסטרחן: התפלגות מתאפשרת בשלושה מקרים, כאשר השניים המרכזיים שבהם עושים שימוש: אחד הוא מה שהיה פה בישיבה הבוקר, כאשר רשימת מועמדים מוגשת על ידי יותר ממפלגה אחת, אותן מפלגות מגישות ליו"ר ועדת הבחירות בעת הגשת רשימת המועמדים הסכם שיאפשר להם להתפלג בהמשך לפי ההשתייכות המפלגתית.

ארבל אסטרחן: זה קרה היום בבוקר בין דגל התורה ואגודת ישראל, זה קרה בכנסת הזאת כבר כאשר חברת הכסת אורלי לוי התפלגה עם מפלגת גשר, ורפי פרץ עם הבית היהודי.

ארבל אסטרחן: זו האפשרות האחת.

ארבל אסטרחן: האפשרות הנוספת היא כאשר יש שליש מחברי סיעה אשר מבקשים להתפלג וליצור סיעה חדשה, זה האיזון שהמחוקק מצא בין העובדה שלא רוצים שח"כ בודד יעבור בין סיעות לבין בכל זאת איזושהי התפלגות שהיא נגיד יותר אידאולוגית לגיטימית, וזה מתאפשר לשליש שהם לפחות שניים.

ארבל אסטרחן: אם לא מתקיימים התנאים הללו להתפלגות וחבר כנסת עושה מעשים מסוימים, שזה עיקר הדיון כאן, יכולה סיעתו לבקש להכריז שהוא פורש.

ארבל אסטרחן: כאשר הפרישה וגם ההתפלגות אגב הן תמיד מסיעה שלמה.

ארבל אסטרחן: זאת אומרת שגם אם כמה מפלגות מגישות רשימת מועמדים אחת נוצרת סיעה אחת והפרישה או ההתפלגות היא ממנה.

ארבל אסטרחן: כבר אקדים ואומר עוד לפני יתר הדברים שבמקרה שלנו סיעת הליכוד דווקא הוגשה על ידי שתי מפלגות, הסיעה היא תוצאה של רשימת מועמדים שהוגשה על ידי שתי מפלגות, מפלגת הליכוד ומפלגת כולנו.

ארבל אסטרחן: אבל הן לא הגישו הסכם, ולכן אין חולק שאין פה אפשרות להתפלגות כדין כפי שהיה במקרה של אורלי לוי ורפי פרץ.

ארבל אסטרחן: מהי פרישה מסיעה?

ארבל אסטרחן: אז גם לזה התייחסתי ולכן אגיד בקצרה.

ארבל אסטרחן: אין לנו בעצם הגדרה בחוק של מהי פרישה, מהו אותו מעשה אסור שיכול לגרור אחריו את הסנקציות שקבועות בחוק.

ארבל אסטרחן: למרות שכאילו יש הגדרה, כי בעצם חוק-יסוד: הכנסת, כולל לכאורה הגדרה שאומרת: ""פרישה מסיעה" - לרבות הצבעה במליאת הכנסת שלא בהתאם לעמדת הסיעה בעניין הבעת אמון לממשלה או אי-אמון בה; ואולם הצבעה כאמור לא תיחשב כפרישה אם חבר הכנסת לא קיבל כל תמורה בעד הצבעתו;".

ארבל אסטרחן: כלומר, יש לנו כאן דוגמה אחת למהי פרישה, שהיא הצבעה נגד עמדת הסיעה בעניין אמון או אי-אמון אם החבר הכנסת קיבל תמורה.

ארבל אסטרחן: ברור לנו שאם חבר הכנסת לא קיבל תמורה, אפילו אם הוא הצביע בעניין של אמון או אי-אמון, שזאת הצבעה סופר קריטית, ללא תמורה, מותר לחבר הכנסת לעשות את זה.

ארבל אסטרחן: כי לחבר הכנסת בכל זאת יש שיקול דעת ויכולת להגיד בעניינים מסוימים: אני לא יכול להצביע לפי עמדת סיעתי.

ארבל אסטרחן: אבל מה שהכי חשוב פה זה שההגדרה של פרישה מסיעה מתחילה במילה "לרבות", שזה לא דבר שגרתי.

ארבל אסטרחן: בעצם ברור שיש עוד דברים.

ארבל אסטרחן: זאת אומרת שחוץ מהדוגמה הזאת של הצבעה באי-אמון נגד עמדת הסיעה כנגד תמורה יש עוד דברים שהם פרישה.

ארבל אסטרחן: הקושי הוא שאין לנו מספיק תקדימים או הוראות בחוק שיכולות להגדיר מהם אותם מקרים שבהם חבר כנסת עשה מעשה עד כדי כך קיצוני שראוי להכריז עליו כפורש.

ארבל אסטרחן: גם ציינתי את זה, המקרה האחרון שוועדת הכנסת הכריזה על חברת כנסת כפורשת היה בשנת 2017 בקשר לחברת הכנסת אורלי לוי אבקסיס, שאז סיעתה הצטרפה לקואליציה.

ארבל אסטרחן: היא לא רצתה להצטרף לקואליציה, והסיעה באה והוכיחה והציגה בפני ועדת הכנסת שורה של התנהגויות והצבעות שבהן היא בעצם הראתה שהיא לא רואה את עצמה כחלק מהסיעה ופועלת נגד הסיעה.

ארבל אסטרחן: ושוב, אם חבר כנסת מצביע בעניין מסוים, בנושא מסוים שחשוב לו, והוא לא רואה את עצמו כיכול להצביע עם הסיעה שלו בעניין הזה והוא לא מקבל תמורה הדבר לא ייחשב פרישה.

ארבל אסטרחן: אבל באותו מקרה ועדת הכנסת סברה וקיבלה את הטענה שאותו רצף של התנהגויות והצבעות יכול להוות פרישה.

ארבל אסטרחן: חברת הכנסת לוי אבקסיס לא פנתה לבית המשפט בעקבות ההחלטה הזאת בעניין – זאת זכות שיש לחבר כנסת שהוכרז כפורש לפנות לבית המשפט המחוזי בירושלים – ולכן אין לנו משהו מעבר לאותה החלטה.

ארבל אסטרחן: המקרה שקדם לזה היה הרבה שנים לפני זה, ב-2006 ביחס לחבר הכנסת מיכאל נודלמן דאז.

ארבל אסטרחן: הוא אגב בדומה למקרה שבפנינו.

ארבל אסטרחן: הוא היה חבר כנסת במפלגה בתוך סיעה שלא הגישה הסכם, כלומר, לא הייתה לו אפשרות להתפלג כדין, ונטענו כמה דברים נגדו.

ארבל אסטרחן: גם נטען שהוא הודיע שלכנסת הבאה הוא רץ עם מפלגה אחרת, עם קדימה, אבל לא על זה היה הדגש, אלא על שורה של התנהגויות ושל פעולות נגד עמדת הסיעה, השתתפות בישיבות סיעה של סיעה אחרת, באירועים שלה, וכו'.

ארבל אסטרחן: גם באותו מקרה החליטה ועדת הכנסת שיש פרישה.

ארבל אסטרחן: הוא כן פנה לבית המשפט המחוזי שדחה את הערעור שלו, והוא התפטר מהכנסת באותו מקרה, ולכן היה יכול לרוץ לכנסת הבאה.

ארבל אסטרחן: ואולי פה צריך להבהיר שהחוק אומר שהתפטרות מהכנסת שנעשית בסמוך לפרישה, גם כאשר יש מעשה פרישה ברור, אם חבר הכנסת מתפטר ובעצם מחזיר את המנדט לסיעה שלו לא יחולו עליו הסנקציות שקבועות בחוק.

ארבל אסטרחן: אתייחס אולי בהמשך, ככל שיהיה צורך, כי התייחסתי למרבית הדברים בנייר.

ארבל אסטרחן: לא שמעתי עדיין את הצדדים.

ארבל אסטרחן: שוחחתי עם שניהם, אבל לא שמעתי את כל מה שיש להם להגיד כאן, אתם עוד לא שמעתם.

ארבל אסטרחן: על פניו על פי הבקשה זה לא מקרה ברור ומובן מאליו, ולכן אני מציעה באמת לשמוע פה היטב את הטיעונים של הצדדים ולקבל החלטה בהתאם.

איתן גינזבורג: תודה.

איתן גינזבורג: בטרם ניכנס לגופו של דיון אם מישהו רוצה לשאול משהו לגבי הפרוצדורה, לגבי דברים של הבנה של הפרוצדורה זה הזמן לשאול את ארבל.

איתן גינזבורג: בבקשה.

אוסאמה סעדי: בחוות הדעת שלכם שקיבלנו אתם מתייחסים למקרה של סגן השר חבר הכנסת גדי יברקן, שהיה בכנסת העשרים-ושתיים בסיעת כחול לבן והתמודד בכנסת העשרים-ושלוש, ואתם אומרים שהוא התפטר ביום הגשת הרשימות, ולכן זה לא נחשב כפרישה.

ארבל אסטרחן: אולי אגיד על זה מילה, לא התייחסתי לזה עכשיו כי בזה התרכז הנייר שהנחנו.

ארבל אסטרחן: כמו שאמרתי לכם, אין לנו הגדרה או פרשנות מדויקת מה נכלל בפרישה, וההגדרה מתחילה ב"לרבות", ולכן ברור שזה משהו רחב שעד היום לא הוגדר.

ארבל אסטרחן: אחת השאלות שנשאלו היו: האם עצם העובדה שחבר כנסת מודיע ברבים שהוא מתכוון להתמודד ברשימת מועמדים של מפלגה אחרת, האם עצם הדבר הזה הוא אקט של פרישה?

ארבל אסטרחן: אני יכולה כבר לומר שאין תשובה ברורה על הדבר הזה.

ארבל אסטרחן: במשך שנים העמדה של הייעוץ המשפטי, שנאמרה בכתב ובעל פה ונמסרה לח"כים רבים שעשו בדיוק את הדבר הזה, הייתה שאם חבר הכנסת מודיע בתקופת 90 הימים שלפני הבחירות שהוא נשאר עם הסיעה שלו לכנסת היוצאת, סך הכול זאת גם תקופה שכבר אין בה הצבעות ואין פעילות פרלמנטרית, אבל הוא אומר: בכנסת הזאת אני איתכם, לכנסת הבאה אני מתכוון לרוץ במפלגה אחרת.

ארבל אסטרחן: עמדת הייעוץ המשפטי של הכנסת במשך השנים הייתה שהדבר הזה כשלעצמו לא מהווה פרישה מסיעה ומותר, וחבר הכנסת אינו חייב להתפטר, ולא יחולו עליו הסנקציות שקבועות על פורש.

ארבל אסטרחן: למדנו את זה, כמו שציינתי, מהוראה בחוק הבחירות לכנסת סעיף 57א, שמתיר להבטיח מקום ברשימת מועמדים אחרי היום ה-90.

ארבל אסטרחן: יש עוד הוראה בחוק מימון מפלגות שלא הזכרתי פה בחוות הדעת, כי היא פחות רלוונטית לעניין שלנו, שאומרת שחבר כנסת שסיעה הכריזה עליו כפורש אחרי היום הקובע, השנה גם היום הקובע היה שבת, איזה יום היום?

איתן גינזבורג: שני.

ארבל אסטרחן: שלשום היה היום הקובע, זה היה היום השלישי שאחרי התפזרות הכנסת.

ארבל אסטרחן: חבר כנסת שמוכרז כפורש אחרי המועד הזה סיעתו לא תקבל עבורו מקדמת מימון.

ארבל אסטרחן: כלומר, אפשר להבין שבתקופה הזו מעברים לא ייחשבו פרישה.

ארבל אסטרחן: כך היה בעבר.

ארבל אסטרחן: מה שקרה זה שבבחירות לכנסת העשרים-ושתיים – וחברי כנסת עשו זאת, גם נתתי דוגמאות שמיות במסמך – כאשר כבוד השופט מלצר היה יו"ר ועדת הבחירות המרכזית היה מקרה שבו חברת הכנסת סתיו שפיר, שהייתה חברה בעבודה, הודיעה שלכנסת הבאה היא מתכוונת להתמודד מטעם מפלגת התנועה הירוקה ביחד עם מרצ.

ארבל אסטרחן: היא עשתה את זה בתוך 90 הימים.

ארבל אסטרחן: זאת אומרת שזה היה בדיוק הדבר שלכאורה היה מותר.

ארבל אסטרחן: השופט מלצר פנה אז ליועץ המשפטי לכנסת וביקש ממנו לחדד בפני חברי הכנסת את ההוראות בדבר פרישה והתפלגות.

ארבל אסטרחן: כלומר, הבנו שהוא חושב שיש כאן בעיה מסוימת.

ארבל אסטרחן: פנינו לשופט מלצר ואמרנו לו מה הייתה עמדתנו בעבר, והצענו לו אולי לעשות איזה פרה-רולינג בעניין.

ארבל אסטרחן: הוא לא מצא לנכון לעשות את זה, וסתיו שפיר התפטרה מהכנסת, מה שכאמור מרפה כל טענת פרישה, ולכן הדבר הזה לא התחדד והוא לא הוציא החלטה.

ארבל אסטרחן: כאשר השופט הנדל מונה ליו"ר ועדת הבחירות בכנסת שלאחר מכן, ביוזמתנו פנינו אליו ואמרנו לו שנשארה איזושהי שאלה לא ברורה בעניין הזה, האם עצם התמודדות במפלגה חדשה בתקופת 90 הימים מהווה פרישה מסיעה?

ארבל אסטרחן: כי חברי כנסת פשוט שואלים אותנו את זה לא מעט.

איתן גינזבורג: והעמדה שלכם הייתה שלילית.

ארבל אסטרחן: העמדה שלנו הייתה שזה לא נחשב פרישה.

ארבל אסטרחן: נשארנו בעמדתנו גם אחרי זה, כי בעצם לא קיבלנו ממלצר כל חוות דעת או החלטה אחרת.

ארבל אסטרחן: השופט הנדל פנה לכל הסיעות וביקש את עמדתן, היו עמדות שונות בעניין הזה, גם פירטתי אותן במסמך, ובסופו של דבר הוא גם לא ממש עזר לנו בעניין, כי הוא נשאל בעצם שתי שאלות.

ארבל אסטרחן: שאלה אחת הייתה מה שתיארתי.

ארבל אסטרחן: השאלה השנייה הייתה: אם הסיעה לא פנתה לוועדת הכנסת וביקשה להכריז על חבר הכנסת כפורש, אלא פנתה ישירות לוועדת הבחירות המרכזית – כי זה מה שקרה אצל מלצר, מלצר בעצם התעורר לגבי העניין הזה כיו"ר ועדת הבחירות – אם הפנייה תהיה לוועדת הבחירות, נשאלה שאלה: האם ועדת הבחירות כשהיא מאשרת רשימות מועמדים יכולה להגיד: אה, יש פה חבר כנסת פורש, לא מאשרים את השם שלו, בלי שבכלל ועדת הכנסת נתנה דעתה לזה.

ארבל אסטרחן: השאלה הזאת התעוררה עשור קודם לכן כאשר חיים רמון, דליה איציק ושמעון פרס עברו מהעבודה לקדימה, ואז גם כן נשאלה שאלה של פרישה.

ארבל אסטרחן: ובאותו מקרה הייתה פנייה ישירות לוועדת הבחירות המרכזית, והדבר הזה התעורר גם בבית המשפט העליון והושאר בצריך עיון.

ארבל אסטרחן: זאת אומרת שגם על הדבר הזה לא הייתה תשובה, האם לוועדת הבחירות יש סמכות עצמאית להכריז על חבר כנסת כפורש.

ארבל אסטרחן: השופט הנדל, לאחר ששמע את כל הסיעות, לא קיים הליך בעל פה, הוא קיבל ניירות, והוא הוציא החלטה מפורטת שעיקרה נגע לסמכות של ועדת הבחירות, לא לשאלת המעבר ממפלגה למפלגה.

ארבל אסטרחן: הוא אמר שדרך המלך היא פנייה לוועדת הכנסת, ושלוועדת הבחירות יש רק סמכות שיורית במקרה שבו לא הייתה פנייה לוועדת הכנסת.

ארבל אסטרחן: וכשדבר הפרישה ברור ומובן מאליו תוכל ועדת הבחירות לפסול את מועמדותו של אדם לכנסת בשל היותו פורש.

ארבל אסטרחן: ואז הוא אמר: היות שדרך המלך היא פנייה לוועדת הכנסת, ונכון שהכנסת וועדת הכנסת יתעסקו בזה, הן גם אלה שצריכות להכריע בשאלה האם התמודדות במפלגה אחרת היא כשלעצמה יוצרת פרישה.

ארבל אסטרחן: אז בעצם גם אחרי ההחלטה המפורטת שלו לא נשארנו עם תשובה ברורה בעניין.

ארבל אסטרחן: והאמת היא שנכון היה לתקן את החוק בנושא, אבל זה לא נעשה כי בשנים האחרונות אנחנו כל הזמן אגב בבחירות.

ארבל אסטרחן: אשמח להציע לוועדת הכנסת הבאה לתקן את זה, אם אפשר יהיה לעשות את זה באופן נקי ולא אגב מישהו או סיעה מסוימת.

ארבל אסטרחן: ועכשיו אני מגיעה למקרה של חבר הכנסת יברקן שהזכיר חבר הכנסת סעדי.

ארבל אסטרחן: בבחירות האחרונות חבר הכנסת גדי יברקן שהיה בכחול לבן הודיע – אני חושבת שהוא הודיע את זה ממש ביום הגשת הרשימות או יום אחד לפני – שהוא מתכוון לא להיות מוגש ברשימה של כחול לבן אלא של הליכוד.

ארבל אסטרחן: שוב, משהו שלעמדתנו זה בדיוק מה שמותר.

ארבל אסטרחן: אתה בתקופת הבחירות מודיע: בכנסת הזאת אני איתכם, לכנסת הבאה אני רוצה להיות בסיעה אחרת.

ארבל אסטרחן: לאור הספיקות שהיו בעניין – כאמור, השופט מלצר, סתיו שפיר שהתפטרה, השופט הנדל שלא פתר את העניין הזה, ועתירה שהוגשה לוועדת הבחירות מייד כאשר יברקן הודיע את הודעתו, אז הוא החליט להתפטר.

ארבל אסטרחן: ולכן, עוד פעם, בעצם לא ניתנה הכרעה לגופה בעתירה שהוגשה לשופט הנדל בעניינו.

ארבל אסטרחן: אז זאת בעצם הסיטואציה שבפנינו.

ארבל אסטרחן: רק צריך לשים לב שכאן המקרה שונה מהמקרה של חבר הכנסת יברקן, שוב, גם הדגשתי את זה, יש בפנינו חברת כנסת שמייצגת מפלגה אחרת בתוך הסיעה הגדולה, נקרא לה סיעת הליכוד כולנו, למרות שהיא מכונה הליכוד.

יצחק פינדרוס: אז מה הסמכות בכלל של סיעת הליכוד להגיש את הבקשה?

איתן גינזבורג: שנייה.

ארבל אסטרחן: יש לה סמכות, כי כמו שאמרתי, הפרישה וההתפלגות היא מהסיעה כולה.

ארבל אסטרחן: אם התקיים מעשה של פרישה ניתן - - -

אוסנת הילה מארק: ארבל, ואיך את מתייחסת - - -

איתן גינזבורג: רגע, אני אתן לכל אחד, אבל היא עונה לפינדרוס, אז אי-אפשר להפריע באמצע.

יצחק פינדרוס: כנראה שהיא לא אהבה את השאלה.

ארבל אסטרחן: בוא נלך על משהו מובהק לא בתקופת בחירות.

ארבל אסטרחן: לפני כמה חודשים חברת הכנסת הייתה אומרת לליכוד: אני לא מצביעה איתכם על כלום, לא על זה ולא על זה ולא על זה, לא כי צו מצפוני בעניין מסוים אומר לי ולא כי קיבלתי תמורה, אני לא מצביעה איתכם.

ארבל אסטרחן: אוקיי, מעשה פרישה.

יפעת שאשא ביטון: דבר שלא קרה.

ארבל אסטרחן: ברור.

ארבל אסטרחן: במקרה כזה הסיעה הייתה יכולה לפנות לוועדת הכנסת וניתן היה להכריז על פרישה.

ארבל אסטרחן: וכמו שציינתי, היא גם לא יכולה להתפלג כי לא הוגש הסכם.

יפעת שאשא ביטון: מה שחשוב להגיד, שלא עשיתי לא את זה ולא את זה.

קריאות: - - -

איתן גינזבורג: רגע, רגע, חברים, חברת הכנסת שאשא ביטון, סליחה.

איתן גינזבורג: כל אחד יקבל.

איתן גינזבורג: אני מבקש.

איתן גינזבורג: כרגע ביקשתי הערות פרוצדורליות כדי להבין את ההקשר.

איתן גינזבורג: תכף אשמע את שני הצדדים, לכל אחד יהיה זמן טיעון לא מוגבל, ואחרי זה אם תרצו יהיו שאלות.

איתן גינזבורג: בבקשה, חברת הכנסת מארק.

אוסנת הילה מארק: ארבל, אז איך את מתייחסת להתחייבות שלה כשהיא חותמת על הסכם שהיא לא תפרוש ולא תתפלג?

אוסנת הילה מארק: איך את מתייחסת לזה?

איתן גינזבורג: רגע, אבל עוד לא שמענו.

איתן גינזבורג: בואו נשמע.

אוסנת הילה מארק: זה בהמשך הפרוצדורלי.

אוסנת הילה מארק: נכון שיש הסכם שלא הוגש, אבל יש לה הסכם, מתוקף זה היא נכנסה לתוך הליכוד.

איתן גינזבורג: תכף נשמע.

אוסנת הילה מארק: אז אולי כדאי שארבל תגיד לנו מה.

יפעת שאשא ביטון: היא לא שאלה וזה לא קרה אצלי.

יפעת שאשא ביטון: לא, זה פשוט לא - - -

איתן גינזבורג: תכף נשמע.

אחמד טיבי: היא רשומה כולנו או ליכוד?

איתן גינזבורג: חברים, אני מבקש לא להפריע.

יפעת שאשא ביטון: אני אענה על הכול.

איתן גינזבורג: סעדי.

אוסאמה סעדי: אני מבין שבסופו של יום כבוד השופט הנדל יושב-ראש ועדת הבחירות אמר:

אוסאמה סעדי: אני לא רוצה לדון בזה, זה לא בסמכות שלי, ועדת הכנסת - -

איתן גינזבורג: היא תדון.

אוסאמה סעדי: - - היא שתדון ותקבע את הכללים.

אוסאמה סעדי: זאת אומרת שהסמכות היא שלנו למרות שזה היה צריך להיעשות, איך שכתבתם, בנפרד ולא במקרים ספציפיים.

ארבל אסטרחן: נכון, נקי, לא אגב מקרה מסוים.

אוסאמה סעדי: ואז שאנחנו נקבע את הכללים, כי יש פה השלכות מאוד מאוד - - -

איתן גינזבורג: יש פה שאלה חוקתית, נכון.

איתן גינזבורג: אלעזר שטרן, אני מבקש לא לגופו של עניין, רק לגופה של פרוצדורה.

אלעזר שטרן: ברור.

אלעזר שטרן: מה לנו ולהסכם שנכתב לצורך העניין בין חברת הכנסת שאשא ביטון לבין הליכוד?

ארבל אסטרחן: יש חשיבות להסכם בשני מובנים.

ארבל אסטרחן: קודם כול צריך לדעת שלא הוגש הסכם שמאפשר התפלגות.

ארבל אסטרחן: זאת אומרת שבזה היא שונה מאורלי לוי ורפי פרץ שהיו נציגים בודדים של מפלגה בתוך מערך מפלגות.

ארבל אסטרחן: אורלי לוי עם גשר בתוך העבודה ומרצ, השר פרץ היה נציג הבית היהודי בתוך ימינה, הם יכול להתפלג אפילו שהם לא היו שליש.

יפעת שאשא ביטון: לא ביקשתי התפלגות, שלא יישמע בשיח שזה מה שקורה.

איתן גינזבורג: רגע, חברת הכנסת שאשא ביטון, תקבלי את כל הזמן שיש.

יפעת שאשא ביטון: רק כדי שלא יתקבע פה איזה שיח, כי מדברים על משהו שלא היה.

איתן גינזבורג: לא יתקבע שיח, זאת הייתה שאלה פרוצדורלית.

ארבל אסטרחן: צריך לדעת שאין הסכם, זה חשוב.

אוסאמה סעדי: בוא נשמע את שני הצדדים.

אוסנת הילה מארק: סליחה, לא שמעתי את ההתייחסות שלך, את מדברת על מה שאני העליתי כרגע?

ארבל אסטרחן: אני יכולה להתייחס גם לזה.

ארבל אסטרחן: אין הסכם, זה דבר אחד שצריך לדעת.

מכלוף מיקי זוהר: אדוני היושב-ראש, יש אפשרות שאני אציג את העמדה שלנו?

מכלוף מיקי זוהר: אני הגשתי את הבקשה.

איתן גינזבורג: כן, ברור.

איתן גינזבורג: אלו שאלות פרוצדורליות עכשיו.

ארבל אסטרחן: זה לא אומר שאין הסכם, יש הסכם שנאמר פה במפורש שהיא לא יכולה להתפלג.

ארבל אסטרחן: באותו הסכם שקיים כתוב שהיא לא תוכל להתפלג, שאכן זה מונע התפלגות, ושחברת הכנסת גם לא תפרוש במהלך הכנסת.

ארבל אסטרחן: עכשיו אתם תצטרכו לשמוע כמובן את חברת הכנסת שאשא ביטון שתסביר למה לעמדתה כל דבר שהיא עשתה אינו מהווה מעשה של פרישה.

אוסנת הילה מארק: אבל לעמדתה היא חייבת להמשיך להחזיק את המנדט שלנו.

יפעת שאשא ביטון: אני לא מחזיקה שום מנדט, חברים, בואו ננהל דיון - - -

אוסנת הילה מארק: את מחזיקה, אנחנו הכנסנו אותך לכנסת.

איתן גינזבורג: רגע, סליחה, חברת הכנסת מארק, אני מזכיר לך שאת בהליך חצי שיפוטי, ואזכיר לך שאת לא צריכה לנקוט עמדה לפני שאת שומעת את שני הצדדים.

איתן גינזבורג: בבקשה.

אלעזר שטרן: אני רוצה להבין.

אלעזר שטרן: לצורך העניין, כל הסכם בין מפלגות או בין חלקי מפלגות, הרי גם את ההסכמים הקואליציוניים אנחנו מניחים על שולחן הכנסת.

איתן גינזבורג: זה משהו אחר.

ארבל אסטרחן: זה הסכם ספציפי.

אלעזר שטרן: אני מבין.

אלעזר שטרן: אני שואל למה אנחנו דנים בהסכמים אם מישהו מפר אותם או לא?

ארבל אסטרחן: כי זה התנאי להתפלגות.

ארבל אסטרחן: תנאי להתפלגות, כמו שהיום בבוקר התפלגו דגל התורה ואגודת ישראל, הסיבה שהם יכול להתפלג – טוב, שם גם יש שליש אבל לא משנה – הסיבה שהם יכלו להתפלג היא שהוגש הסכם ליו"ר ועדת הבחירות עם הגשת רשימת המועמדים לפי הסעיף בחוק-יסוד: הכנסת, שאפשר התפלגות.

איתן גינזבורג: שכתוב שם באופן מפורש.

איתן גינזבורג: חברים, אם אין עוד שאלות פרוצדורליות אני רוצה לפתוח את הדיון.

איתן גינזבורג: ראשון הדוברים יהיה חבר הכנסת זוהר שביקש את הבקשה.

איתן גינזבורג: אחרי שהוא יטען בלי שיפריעו לו בכלל, חברי הכנסת, פה אנחנו צריכים להיות בעיקר מקשיבים, ניתן את זכות הדיבור לחברת הכנסת שאשא ביטון בלי שיפריעו לה בכלל, ואז נוכל לשאול שאלות כאלה ואחרות.

ארבל אסטרחן: אני רק רוצה להגיד מילה, הדוגמה שנתתי לחבר הכנסת פינדרוס כמובן שהיא תיאורטית לחלוטין, ולא התייחסתי לשום הצבעות של חברת הכנסת.

איתן גינזבורג: חבר הכנסת זוהר, בבקשה.

מכלוף מיקי זוהר: תודה.

מכלוף מיקי זוהר: ראשית, אני רוצה לומר דבר אחד, לדיון הזה אין שום מרכיב, ואני אומר את זה בצורה הכי הכי ברורה, שום מרכיב פוליטי משום שהדבר שקורה כאן קורה היום לליכוד מחר זה יכול לקרות לכל סיעה אחרת בבית, וזה עניין של סדרי עבודה בכנסת.

מכלוף מיקי זוהר: צריכים לזכור את זה, כי בסוף כולנו פה חברים באותה כנסת, וגם אם יש לפעמים מאבקים ועימותים צריכים לזכור שמה שייקבע פה גם יכול להוות תקדים לכנסות הבאות.

מכלוף מיקי זוהר: זה אומר שבכל מצב בו חבר כנסת יחליט לפני הבחירות שהוא רוצה ללכת עם מישהו אחר הוא לא יצטרך להתפטר מהכנסת, הוא פשוט ילך למי שהוא רוצה ויתמוך בו באופן פומבי, וזה לא ייחשב כפרישה.

מכלוף מיקי זוהר: גם אם הוא חתם על הסכם שהוא לא יכול לפרוש זה לא ייחשב כפרישה.

מכלוף מיקי זוהר: להסכמים שייחתמו פה בכנסת לא תהיה שום משמעות ולא יהיה להם שום ערך.

מכלוף מיקי זוהר: ולכן אני אומר, עזבו כרגע מאבקים של הליכוד מול גדעון סער, ומי נגד גדעון ומי בעד גדעון או מי נגד שאשא ביטון או מי נגד כולנו, זה לא האישו בכלל, זה מה שאני רוצה שתבינו.

מכלוף מיקי זוהר: כי אני מבחינתי היום גם אם נניח תתקבל פה החלטה, נצא מנקודת הנחה שבסוף חברי הכנסת יחליטו שלא מדובר בפרישה, לא ייגרם שום נזק לליכוד, הכול בסדר, אף אחד לא חשב שהדבר הזה יכול לעזור לליכוד.

מכלוף מיקי זוהר: יכול להיות שיהיה קצת יותר מימון לגדעון סער לקמפיין הבחירות שלו.

יפעת שאשא ביטון: זה לא נכון.

מכלוף מיקי זוהר: וגם עם זה אין לנו שום בעיה, שיהיה לו מימון.

אוסנת הילה מארק: רק המשכורת תמשיך - - -

יפעת שאשא ביטון: זה לא נכון.

איתן גינזבורג: ששש, אני מבקש, חברי הכנסת, תתאפקו, נו.

מכלוף מיקי זוהר: אבל דבר אחד כן יקרה, וזה מה שאני רוצה שתזכרו, זה שבפעם הבאה שיהיו פה בחירות, ואין לדעת מתי זה יקרה, זה יכול לקרות מהר מאוד, זה יכול לקרות גם עוד הרבה מאוד שנים, אני מקווה שזה לא יהיה כל כך מהר.

מאיר כהן: ארבעה חודשים.

מכלוף מיקי זוהר: אני מקווה שלא.

מכלוף מיקי זוהר: אבל בפעם הבאה, אני רוצה שתזכרו, יהיו כאן מעברים כמו המערב הפרוע, לא יהיה שום ערך לעיקרון שנקרא סיעה בכנסת, לא יהיה לזה שום ערך, אני רוצה שתזכרו את זה.

מכלוף מיקי זוהר: ולכן אני אומר, שימו בצד את כל המאבקים הפוליטיים, אני יודע שזה קשה, ותסתכלו על העניין הזה פרופר מקצועי ענייני של עבודת הכנסת.

מכלוף מיקי זוהר: אם תשקלו את הדבר הזה פרופר עבודת כנסת, איך המבנה הדמוקרטי החוקתי שלנו נראה, אתם תקבלו את ההחלטה הנכונה.

מכלוף מיקי זוהר: אם תכניסו פה פוליטיקה ואיך אנחנו מראים לליכוד שהוא הפסיד בוועדת הכנסת והנה ניצחנו את הליכוד ונתנו לגדעון את הקרדיט, אז ההחלטה תהיה לא אובייקטיבית.

מכלוף מיקי זוהר: את זה תזכרו.

מכלוף מיקי זוהר: אני חושב שאין מחלוקת על זה שמדובר בפרישה, אין פה בכלל מחלוקת.

מכלוף מיקי זוהר: כל הדברים שאסור לעשות בניגוד לכל מה שנקבע בתקנון הכנסת נעשה, כתבה את זה גם היועצת המשפטית ארבל בעניין ההצבעה שהיא נעדרה בה, שאנחנו יודעים שזאת הייתה הצבעה פרוצדורלית קריטית שיכלה למנוע את פיזור הכנסת, והיא נעדרה במכוון.

מכלוף מיקי זוהר: היא הודיעה על תמיכה בפומבי במועמד עוד לפני 90 הימים.

מכלוף מיקי זוהר: וראינו גם שורה של חברי כנסת שנוהגת באחריות ומתפטרת מהכנסת, אני יכול להזכיר, זאת הייתה סתיו שפיר, אחר כך גדי יברקן, פה בכנסת הזו ראינו את כל שורת חברי הכנסת: גדעון סער, זאב אלקין, מיכל שיר, שרן השכל, כולם התפטרו מהכנסת, עפר שלח, כולם עשו את זה מתוך הבנה שזה שומר על המבנה הדמוקרטי החוקתי שלה.

מתן כהנא: הגינות.

מכלוף מיקי זוהר: זה פשוט פוגע אחר כך בעבודת הכנסת בסיעות הבית.

מכלוף מיקי זוהר: אז קודם כול מהבחינה הזאת אין מחלוקת.

מכלוף מיקי זוהר: יש מחלוקת אחת שאני יודע שתכף תציג אותה, אני מניח, חברת הכנסת יפעת שאשא ביטון, וגם על זה דובר בחוות הדעת של היועצת המשפטית, זה העניין של לאיזה סיעה היא משתייכת.

מכלוף מיקי זוהר: היא טוענת שהיא משתייכת לסיעת כולנו, זו הטענה המרכזית שאני שומע, ושמעצם זה שהיא משתייכת לסיעת כולנו היא לא יכולה להיות מוכרזת כפורשת.

מכלוף מיקי זוהר: ובכן, הליכוד וכולנו חשבו על זה מבעוד מועד.

מכלוף מיקי זוהר: איך אנחנו למדים שהם חשבו על זה מבעוד מועד?

מכלוף מיקי זוהר: הם שמו סעיף מפורש בהסכם הקואליציוני - -

אוסנת הילה מארק: התחייבות.

מכלוף מיקי זוהר: - - בינינו לבין כולנו שאומר שלא ניתן לפרוש, שיפעת שאשא ביטון לא יכולה לפרוש מהסיעה שלנו, והיא חתמה על זה בכתב ידה או שבא כוח הסיעה, אני לא יודע מי חתם, אבל אני מניח שיש פה חתימה מחייבת.

אוסנת הילה מארק: היא חתמה.

מכלוף מיקי זוהר: והחתימה הזאת מחייבת.

מכלוף מיקי זוהר: ואני שואל אתכם שאלה: אתם רוצים להגיע למצב שגם חתימות חברי הכנסת לא שוות כלום יותר?

מכלוף מיקי זוהר: שהסכמים שאנחנו חותמים פה בכנסת – לא הסכמים קואליציוניים של כחול לבן – הסכמים שאנחנו חותמים - -

אוסאמה סעדי: שלכם, של ביבי.

מכלוף מיקי זוהר: - - בין סיעות הבית - -

קריאה: חלילה שלא נגיע למצב הזה.

מכלוף מיקי זוהר: - - שלא יהיה לזה תוקף.

קריאה: אבל מי יכול להעלות על הדעת סיטואציה כזאת?

אוסאמה סעדי: מכבד ההסכמים.

מכלוף מיקי זוהר: אני אומר לכם, כי אם נחתום פה על הסכמים קואליציוניים שנגיש לכנסת ולא יהיה להם שום תוקף אז הנה אני אומר לכם, אני מחר יכול לחתום על כל הסכם, להגיש אותו פה לכנסת, ואחר כך לעשות משהו אחר לגמרי.

מכלוף מיקי זוהר: למה?

מכלוף מיקי זוהר: כי זה נוח לי - -

אוסאמה סעדי: אבל זה מה שקורה.

מכלוף מיקי זוהר: - - ומסתדר לי.

מכלוף מיקי זוהר: אתה יודע מה - - -

אוסאמה סעדי: עד עכשיו זה ככה היה.

איתן גינזבורג: לא, חבר הכנסת אוסאמה סעדי, אני מבקש.

אוסאמה סעדי: הערה.

אוסאמה סעדי: אני מתנצל.

איתן גינזבורג: בסדר, זרקת, הבנו, הלאה.

מכלוף מיקי זוהר: הבנו, זה באמת יצא על הכיפק, אבל דבר אחד אני יכול להגיד לך.

אלעזר שטרן: זה מזכיר לי שהוא - - -

איתן גינזבורג: לא, לא, די, חבר הכנסת שטרן, לא.

אלעזר שטרן: - - - שהיו בעולם, אם רק היה להם חוש הומור.

איתן גינזבורג: אני מבקש, חברים.

איתן גינזבורג: אני מבקש שלא.

מכלוף מיקי זוהר: אני בעד.

מכלוף מיקי זוהר: לא ראיתם שאפילו אני אמרתי.

אוסאמה סעדי: בדיוק, זה היה בצחוק.

מכלוף מיקי זוהר: זה היה בקטע של הלצה.

אוסאמה סעדי: נכון.

מכלוף מיקי זוהר: כי בסוף את ההסכם שלנו בינינו לבין כחול לבן היה יכול לממש רק דבר אחד, אתם יודעים מה?

מכלוף מיקי זוהר: החוק.

מכלוף מיקי זוהר: כי היה חוק, חוק ממשלת החליפין, זה הדבר היחידי.

מכלוף מיקי זוהר: אבל מה שקרה קרה וכל השאר לא חשוב, לא כדאי לחזור על זה שוב כדי שאולי אני אשכנע את חברי כחול לבן, אז אני לא רוצה.

מכלוף מיקי זוהר: אבל בסוף אני רק אומר דבר אחד, הסיפור פה הוא סיפור מאוד מאוד מאוד מאוד ברור, הייתה כאן פרישה, היה פה אקט של הפרישה שהוא לא משתמע לשתי פנים לאורך כל ההתנהלות.

מתן כהנא: מה מבחינתך האקט?

מכלוף מיקי זוהר: האקט המרכזי קודם כול זה השתלשלות של דברים, אלו הרבה מאוד הצבעות שהיא נעדרה, גם אפילו אמירות פומביות נגד הסיעה, אבל פה עוד לא הרגשנו שזאת באמת פרישה.

אוסנת הילה מארק: תכף נביא את ההתפלגות, הזמנו את זה.

מכלוף מיקי זוהר: הפרישה הייתה מה שנקרא החותם הסופי שהיה - - -

מתן כהנא: בהצבעה?

מכלוף מיקי זוהר: לא, זה היה בהחלטה שלה להודיע לפני תום 60 הימים, לפני שהכנסת פוזרה, כי לא ידעו אם הכנסת תפוזר.

אוסנת הילה מארק: 90.

מכלוף מיקי זוהר: 90 הימים.

מכלוף מיקי זוהר: ידענו שעדיין יש מהלכים ויש שיחות עם כחול לבן, ועוד ניסינו למנוע את הפיזור.

מכלוף מיקי זוהר: באקט הזה שהיא הודיעה על תמיכה במועמד אחר לפני 90 הימים, עוד לפני שידעו שהכנסת מתפזרת באופן סופי, זה מבחינתנו היה האקט הסופי.

מכלוף מיקי זוהר: ואחרי זה היא כמובן גם נעדרה מההצבעה ולא הגיעה להצבעה.

אופיר כץ: ההצבעה שלה שבעצם בגינה התפזרה הכנסת.

מכלוף מיקי זוהר: נכון, היא גם לא הגיעה להצבעה הזאת ולא הייתה נוכחת, וגם לאורך כל הדרך היא עשתה את הפעולות האלה של פרישה.

יפעת שאשא ביטון: יש לזה סיבה, הייתי בבידוד, אתייחס להכול.

אופיר כץ: גם אני הייתי בבידוד ובאתי להצבעה.

אוסנת הילה מארק: גם רם שפע היה בבידוד - - -

איתן גינזבורג: חברי הכנסת, חברי הכנסת.

אוסנת הילה מארק: גם רם שפע בא הצביע בעד.

מכלוף מיקי זוהר: נכון, רם שפע הגיע מבידוד להצביע דווקא נגד ההצעה, לא בעד.

אוסנת הילה מארק: בדיוק.

מכלוף מיקי זוהר: והוא אפילו עזר לאופוזיציה להפיל את ההצעה.

מכלוף מיקי זוהר: והוא בא מבידוד.

מכלוף מיקי זוהר: אבל זה לא העניין, העניין הוא אחר, העניין הוא שבסוף אחרי שטענתי את הטענות המאוד מאוד ברורות לגבי הפרישה, ועל זה עכשיו לאף אחד אין מחלוקת, גם אם תבוא יפעת שאשא ביטון ותגיד: תשמעו, אני כולנו, אני לא מכיר שום סיעת כולנו בכנסת.

מכלוף מיקי זוהר: הלכתי לבדוק אצל מזכירות הכנסת, בדקתי ושאלתי: יש פה סיעת כולנו?

מכלוף מיקי זוהר: אמרו לי לא.

מכלוף מיקי זוהר: אין סיעת כולנו בכנסת, היא לא קיימת.

אוסנת הילה מארק: זה רק לפי מה שמסתדר.

מכלוף מיקי זוהר: יש סיעת הליכוד.

מכלוף מיקי זוהר: ולכן, משום שחששנו ממצב כזה כתבנו סעיף מפורש בהסכם שיפעת חתומה עליו והוא הוגש למזכירות הכנסת, שהיא לא יכולה לפרוש.

מכלוף מיקי זוהר: אם בסוף השיקולים הפוליטיים יגברו וינסו להראות כאילו לליכוד – ניצחנו אתכם, האמינו לי, הכול בסדר, אנחנו נתמודד, אז היא לא תוכרז.

מכלוף מיקי זוהר: אבל בפעם הבאה, חבר'ה, אתם צריכים להבין, זה יקרה פה שוב, כי זה פתח גדול לכל חברי הכנסת, ולא רק נגד הליכוד.

מכלוף מיקי זוהר: אני חושב שזה מה שצריך בסוף לשקול לפני שמקבלים את ההחלטה, ולא להסתכל על זה בקואליציה אופוזיציה, ליכוד נגד כולם, אני לא יודע איך תגדירו את זה.

מכלוף מיקי זוהר: תודה רבה.

איתן גינזבורג: תודה רבה.

איתן גינזבורג: חברת הכנסת שאשא ביטון, בבקשה, יפעת.

יפעת שאשא ביטון: תודה רבה, כבוד היושב-ראש, אני אתחיל ואומר שיש כאן הטעיה בסיסית, ואני כמובן אסביר את כל התהליך.

יפעת שאשא ביטון: אני אכן חתומה עם מפלגת הליכוד על הסכם לגבי הכנסת העשרים-ושלוש, וככל שהכנסת העשרים-ושלוש התקיימה אני גם קיימתי את כל חלקי בהסכם.

יפעת שאשא ביטון: אין שום הצבעה במליאת הכנסת שבה אני הצבעתי נגד עמדת הממשלה.

יפעת שאשא ביטון: אגב, דבר שעשו חברי ליכוד אחרים.

אוסנת הילה מארק: אבל ברחת.

איתן גינזבורג: לא, לא, אני מבקש לא להפריע.

יפעת שאשא ביטון: עלו כאן כמה מקרים של מועמדים, של חברי כנסת אחרים, כמו חברת הכנסת סתיו שפיר לשעבר וגדי יברקן, הם כולם היו חברי סיעה וחברי מפלגה שיכלו להמשיך ולהתמודד מטעמה גם בבחירות שלאחר מכן.

יפעת שאשא ביטון: האם אני יכולה להתמודד בליכוד?

יפעת שאשא ביטון: התשובה היא לא, לפני מה שאומר הליכוד.

יפעת שאשא ביטון: ההסכם של בית הדין העליון של הליכוד קבע עוד במערכת הבחירות הקודמת ש"תוקף ההסכם עם מפלגת כולנו מוארך בזה באופן שיחול גם בכנסת העשרים-ושלוש בלבד, בין שזאת תהיה הכנסת שתכהן זמן ארוך או זמן קצר ואו אף אם חלילה אם ייערכו בחירות חוזרות גם לכנסת זו".

יפעת שאשא ביטון: זאת אומרת שהיה ברור לשני הצדדים שההסכם בינינו מחייב אך ורק לכנסת העשרים-ושלוש, ובכנסת העשרים-וארבע אני יכולה להתמודד בכל מפלגה אחרת.

יפעת שאשא ביטון: אגב, לא התפקדתי לליכוד בניגוד לחבריי האחרים מסיעת כולנו, שהגיעו עם סיעת כולנו אבל אחר כך הפכו להיות חלק מהמפלגה.

יפעת שאשא ביטון: אז לא התפקדתי לליכוד, לא הייתי חברת ליכוד, והיה ברור – הליכוד הודיע לי, הליכוד הודיע לי מ-day one שבבחירות לכנסת העשרים-וארבע הם לא מחויבים לי.

יפעת שאשא ביטון: אז למה אני לא יכולה לומר איפה אני אהיה בכנסת העשרים-וארבע?

יפעת שאשא ביטון: זו שאלה.

יפעת שאשא ביטון: אגב, גם אם לא הייתי חוברת לצורך העניין לגדעון סער או שהייתי נשארת בעצמי זה היה ברור לכולם שאני מתמודדת עם סיעת כולנו או כל סיעה אחרת או כל מפלגה אחרת שהייתי בוחרת להתחבר אליה.

יפעת שאשא ביטון: כך שהמקרה שלי והסיפור שלי הוא שונה מחברי הכנסת האחרים.

יפעת שאשא ביטון: ואני רוצה לחזור לעניין של ההתנהגות שדיברנו עליה לגבי הכנסת העשרים-ושלוש.

יפעת שאשא ביטון: אפילו בישיבות סיעה, חבר הכנסת מיקי זוהר, תבדוק את רשימת הנוכחות, הודעת מהיום הראשון שאתה מנהל רשימת נוכחות, אני חושבת שהנוכחות שלי הייתה רבה יותר מכל חבר כנסת אחר, או שבוא נגיד את זה אחרת, יש הרבה חברי כנסת אחרים שהיו פחות ממני בישיבות הסיעה.

יפעת שאשא ביטון: הקפדתי להגיע לכל ישיבה, הייתי חלק מהסיעה, כי התחייבתי, הצבעתי גם בהצבעות אי-אמון יחד עם מפלגת הליכוד, אפילו בימים הקשים שאתם יצאתם לתקשורת והכפשתם בלי סוף, בלי סוף.

יפעת שאשא ביטון: לאורך כל הדרך עמדתי במילה שלי, הגעתי למליאה וקיימתי את המחויבות שלי כלפיכם.

יפעת שאשא ביטון: בשום מקום, בשום מקום, למעט בשבוע האחרון שהבעתי את דעתי על ההתנהגות של המפלגה שלכם, מעולם לא דיברתי רעה, לא על הליכוד, לא על חברי הליכוד, ואפילו סירבתי להביע התייחסות לגבי ההתנהגות שלכם כלפיי.

יפעת שאשא ביטון: אני שמרתי על הכבוד שלכם עד לרגע האחרון שבו הודעתי שבכנסת הבאה אני אתמודד עם מפלגה אחרת.

יפעת שאשא ביטון: ואגב, אני רוצה להפתיע אתכם, וחבל שאי-אפשר לבדוק, הייתי ממשיכה לקיים את ההסכם שלי מולכם גם אם הכנסת הייתה ממשיכה לנהוג כרגיל, כי בכנסת העשרים-ושלוש אני מחויבת לכם, ולאחר מכן, מה לעשות, גם אתם כתבתם את זה שחור על גבי לבן – אני לא.

יפעת שאשא ביטון: אתם יצאתם לתקשורת ואמרתם פעם אחר פעם: היא בכלל לא ליכוד היא כולנו.

יפעת שאשא ביטון: זאת אומרת שאתם הכרתם באופן פומבי וציבורי במעמד שלי בתוך המפלגה שלכם.

מכלוף מיקי זוהר: מי אמר את זה?

מכלוף מיקי זוהר: ראש המפלגה?

איתן גינזבורג: ששש.

יפעת שאשא ביטון: ולמרות זאת - - -

מכלוף מיקי זוהר: או אני?

יפעת שאשא ביטון: ולמרות זאת - - -

מכלוף מיקי זוהר: או אני?

מכלוף מיקי זוהר: לא אמרנו את זה.

איתן גינזבורג: לא, לא.

איתן גינזבורג: אני מבקש לא להפריע.

יפעת שאשא ביטון: תבדוק בבקשה, יש פה חברים שיושבים, תשאל אותם, ואפשר - - -

איתן גינזבורג: לא, דרשתי שלא יפריעו לך, מיקי זוהר.

מכלוף מיקי זוהר: לדעת מי אמר את זה.

איתן גינזבורג: ביקשתי שלא יפריעו לך, זה זמן שלה.

מכלוף מיקי זוהר: אני אשאל - - -

איתן גינזבורג: ונראה לי שמגיע לכל אחד שנמצא בוועדה את הזמן שלו בלי שיפריעו לו.

מכלוף מיקי זוהר: מקבל.

יפעת שאשא ביטון: הדברים נאמרו בצורה מפורשת וזה בסדר גמור.

יפעת שאשא ביטון: אני גם לא נפגעת כי זאת הייתה המציאות, הצגתם אותה והכול טוב.

יפעת שאשא ביטון: אבל ידענו כל אחד מה חלקו בתוך ההסכם.

יפעת שאשא ביטון: דבר נוסף, אני לא לוקחת כלום מהליכוד, חברים.

יפעת שאשא ביטון: אני לא לוקחת את המנדט מתוקף ההסכם שיש לנו, אני לא לוקחת איתי מימון, אני לא לוקחת איתי דקות שידור.

אוסנת הילה מארק: רק משאירה חובות בכולנו.

יפעת שאשא ביטון: אני לא לוקחת כלום.

יפעת שאשא ביטון: אגב, היחידים שיכולים לטעון מולי ונגדי זאת מפלגת כולנו, זה לא אתם.

אוסנת הילה מארק: זה את מול עצמך.

יפעת שאשא ביטון: זה רק מפלגת כולנו.

עוזי דיין: זה החיוך של החתול.

יפעת שאשא ביטון: כי מה לעשות, זאת האמת.

אוסנת הילה מארק: רק מול עצמך.

מכלוף מיקי זוהר: היא משאירה את משה עם הרבה מאוד חובות.

איתן גינזבורג: ששש, חברי הכנסת.

יפעת שאשא ביטון: תשאירו לי להתמודד עם מי שצריך.

אוסנת הילה מארק: עם משה.

יפעת שאשא ביטון: בואו אנחנו נתמודד בסוגיה שיש לי כרגע מול מפלגת הליכוד.

יפעת שאשא ביטון: מול מפלגת הליכוד, חשוב שזה ייאמר, כי זה יצא גם לתקשורת בצורה מעוותת, אני לא לוקחת שקל מהליכוד, לא לקחתי שקל מהליכוד, אני לא לוקחת דקות שידור, אני לא לוקחת מנדט, אני לא לוקחת דבר.

אוסנת הילה מארק: אז למה להישאר?

איתן גינזבורג: לא, לא.

איתן גינזבורג: אני מבקש, די, אוסנת, די.

אוסנת הילה מארק: אז למה להישאר?

איתן גינזבורג: די, נו, מה יש לך?

איתן גינזבורג: את חברה בוועדת שופטים, את יודעת איך הדברים מתנהלים, והופעת בבית משפט, את לא יכולה בבקשה להתאפק?

איתן גינזבורג: בבקשה.

יצחק פינדרוס: היא הייתה חברה וירטואלית, לא נתנו לה להיכנס בסוף, בוועדה האחרונה בחרו בלעדיה.

איתן גינזבורג: די, בבקשה.

אוסנת הילה מארק: מה זה לא נתנו לי?

אוסנת הילה מארק: אני בחרתי לא להגיע.

איתן גינזבורג: תודה.

איתן גינזבורג: תודה על האתנחתא.

אוסנת הילה מארק: מה זאת אומרת?

אוסנת הילה מארק: זה אתה עשית את האתנחתא.

יפעת שאשא ביטון: חברים, כמו שנכנסתי לליכוד בהסכם, כך אני יוצאת בלי לקחת דבר מהם.

מכלוף מיקי זוהר: אני אשרף עוד פעם, די.

אוסנת הילה מארק: אה, תירגע.

מכלוף מיקי זוהר: די.

יפעת שאשא ביטון: ההסכם שלנו, בין אם הייתי מודיעה ובין אם לא, היה מסתיים ביום שהוכרז שיוצאים לבחירות, כך שלא באתי ושיניתי שום סדרי מציאות במציאות הנוכחית.

יפעת שאשא ביטון: ולעניין ההצבעה האחרונה רק למען הסר ספק.

יפעת שאשא ביטון: הייתי בקשר גם עם מזכירות הכנסת וגם אם אנשי המשמר, יש כמובן את הכול מתועד בכתב.

יפעת שאשא ביטון: מיום שישי שלפני ההצבעה שכבתי חולה עם חום מאוד מאוד גבוה, והייתי בתקופת בידוד.

יפעת שאשא ביטון: יש לדברים האלה תיעוד.

יפעת שאשא ביטון: הודעתי לאנשי הכנסת שזה המצב.

יפעת שאשא ביטון: אנחנו כולנו חתומים על הצהרות בריאות לכל מקום שאנחנו הולכים ולכל מקום שאנחנו נכנסים.

יפעת שאשא ביטון: אף אחד מאנשי סיעת הליכוד לא דיבר איתי באותו יום – ואני לא מדברת על לשאול לשלומי, נשים את זה בצד, אלו הענייניים האישיים ובאמת לא אכנס אליהם – אבל אף אחד לא פנה אליי, אף אחד לא דיבר איתי, שום דבר.

יפעת שאשא ביטון: הם הכריזו עליי כפורשת לפני ההצבעה הזו בכלל, תבדקו כרונולוגית.

יפעת שאשא ביטון: ההגשה להכריז עליי על פרישה הייתה לפני ההצבעה הזו.

מכלוף מיקי זוהר: ברגע שהודעת שאת תומכת בגדעון.

אוסנת הילה מארק: נכון, מה.

מכלוף מיקי זוהר: ברגע שהודעת שאת תומכת בגדעון.

יפעת שאשא ביטון: ולכן אין לה שום קשר מבחינת ההתנהגות, כי אתם אלה שהוצאתם אותי החוצה, וזה בלי קשר לעובדה שבאמת לא יכולתי להגיע.

יפעת שאשא ביטון: הודעתי על זה אגב מראש.

יפעת שאשא ביטון: ואם הייתם מתקשרים גם הייתם שומעים לבד שאני לא במצב שהייתי יכולה להיכנס לכנסת מבחינה בריאותית.

יפעת שאשא ביטון: אז זה הסיפור.

יפעת שאשא ביטון: ולמעט ההצבעה הזו, שוב אני חוזרת ואומרת, לאורך כל הקדנציה הזו, גם ברגעים הכי קשים שחלקכם וגם הציבור הרחב נחשף אליהם, לא פגעתי בהסכם שהיה לי עם סיעת הליכוד, הצבעתי יחד איתם, הגעתי לישיבות סיעה, וכיבדתי את השותפות שהייתה בינינו.

יפעת שאשא ביטון: זה מה שיש לי כרגע לומר, ואם יהיו שאלות אני אשמח לענות.

מכלוף מיקי זוהר: איתן, יש טענות שאני חייב להשיב עליהן, זה נורא חשוב.

איתן גינזבורג: תכף אתן לך את זכות התשובה, אתה תשיב לטענות.

איתן גינזבורג: ואז אם יש לחבר כנסת שאלות להפנות למי מהצדדים אז תירשמו אצל נועה, וננהל את זה בצורה מסודרת.

איתן גינזבורג: בבקשה.

מכלוף מיקי זוהר: ראשית, אני מודה לחברת הכנסת יפעת שאשא ביטון על הדברים משום שהיא בעצם חיזקה את הטענות.

אוסנת הילה מארק: נכון.

מכלוף מיקי זוהר: עצם העובדה שהיא אמרה שהיא הייתה חלק מהליכוד והשתתפה בישיבות סיעה והייתה חלק מכל ההצבעות והייתה חלק בלתי נפרד, אף אחד לא יחלוק, היא בעצמה לא חולקת על זה שהיא התנהלה כחלק מסיעת הליכוד, והיא לא הייתה חלק מסיעה אחרת.

מיכל (מיקי) חיימוביץ': זו הייתה המחויבות שלה.

מכלוף מיקי זוהר: היא אומרת שלא, נכון?

מכלוף מיקי זוהר: אני שמעתי נכון, מיקי חיימוביץ'.

מיכל (מיקי) חיימוביץ': זו הייתה המחויבות שלה.

אוסנת הילה מארק: לא הייתה לה מחויבות.

איתן גינזבורג: רגע, אתה מדבר עכשיו – אתה טוען?

יפעת שאשא ביטון: בוודאי שהכרתי, חתמתי על זה, וקיימתי את זה.

מכלוף מיקי זוהר: יפה.

מכלוף מיקי זוהר: אז אני מודה.

יפעת שאשא ביטון: אבל רגע, אני רק רוצה שתענה, יכולתי להתמודד בליכוד בפעם הבאה?

אוסנת הילה מארק: בטח.

אופיר כץ: למה לא?

מכלוף מיקי זוהר: אה, זה היה - - -

אוסנת הילה מארק: אם תתפקדי לליכוד, בטח.

מכלוף מיקי זוהר: זה היה חד-משמעי במליאה הבאה.

אוסנת הילה מארק: למה לא?

יפעת שאשא ביטון: חברים, אני לא התפקדתי לליכוד.

אוסנת הילה מארק: למה לא?

מכלוף מיקי זוהר: למה לא?

אופיר כץ: ברגע שאת מתפקדת יש אפשרות לקצר את הזמן.

איתן גינזבורג: מיקי, יפעת.

מכלוף מיקי זוהר: בשונה מחברת הכנסת טלי פלוסקוב - - -

אוסנת הילה מארק: הליכוד זכה לקצר את זה.

מכלוף מיקי זוהר: רגע, אני לא מבקש שתעזרו לי, אני יודע לדבר, אני יודע להביע את עצמי.

איתן גינזבורג: אוסנת, אי-אפשר לנהל את הדיון בצורה כזאת, פשוט אי-אפשר.

מכלוף מיקי זוהר: עובדתית היו שני חברי כנסת של כולנו שגם הם קשורים בנוסף, טלי פלוסקוב ואלי כהן, הם בחרו להתפקד לליכוד כדי להיות עם אופציה להתמודד אחר כך.

מכלוף מיקי זוהר: את בחרת שלא, וזאת זכותך.

מכלוף מיקי זוהר: אבל דבר אחד אני רוצה להדגיש.

יפעת שאשא ביטון: רק הערה חשוב לומר.

איתן גינזבורג: יפעת, דקה, את תעני לו.

יפעת שאשא ביטון: רגע, אבל זה חשוב.

איתן גינזבורג: אי-אפשר פינג-פונג, אי-אפשר.

יפעת שאשא ביטון: רק כדי שיבינו את ההקשר.

מכלוף מיקי זוהר: איתן, אני רוצה לשמוע את הטענות שלה, כי אני באמת בא לפה פתוח.

איתן גינזבורג: אני אתן לך להשיב.

יפעת שאשא ביטון: איתן, זה חשוב.

מכלוף מיקי זוהר: אני רוצה לדעת.

יפעת שאשא ביטון: החברים האחרים, שלא ישמע פשוט אחרת, החברים האחרים מופיעים גם ברשימת המועמדים, אני יכולה להביא לכם גם את זה, יש את הכול כאן, מופיעים כחברי ליכוד.

יפעת שאשא ביטון: הם מופיעים בתוך רשימת הליכוד.

יפעת שאשא ביטון: אני היחידה בתוך הרשימה של המועמדים שמופיעה כמפלגת כולנו.

יפעת שאשא ביטון: חברים, הגשנו את רשימת המועמדים כשתי רשימות.

קריאות: - - -

איתן גינזבורג: שתי מפלגות.

יפעת שאשא ביטון: כשתי מפלגות, סליחה.

עוזי דיין: מישהו צריך לדאוג לכסף.

יפעת שאשא ביטון: אז אתה לא יכול בעצם לחבר בין הסיטואציה שלי לסיטואציה שלהם.

מכלוף מיקי זוהר: אבל את רוצה ומוכנה להסביר לציבור למה עשינו את זה ככה?

מכלוף מיקי זוהר: יש סיבה למה.

מכלוף מיקי זוהר: את רוצה שאני אגיד, אני מוכן גם להגיד.

יפעת שאשא ביטון: חבר הכנסת מיקי זוהר, כל השיח שאתם מנסים לנהל כאילו מישהו פה עשה טובה לכולנו - - -

מכלוף מיקי זוהר: אל תתגונני, תאמרי למה.

יפעת שאשא ביטון: אני לא מתגוננת, אני עונה לך את זה כמו שצריך שזה יהיה.

מכלוף מיקי זוהר: למה עשינו את זה ככה, למה עשינו את זה בנפרד.

יפעת שאשא ביטון: עשינו את זה כי לי היה חשוב לשמור על סיעת כולנו, נקודה.

אוסנת הילה מארק: לא נכון.

מכלוף מיקי זוהר: את עכשיו אומרת דבר שהוא לא אמת.

אוסנת הילה מארק: לא נכון, זה ממש לא נכון, לא בגלל זה עשינו את זה.

מכלוף מיקי זוהר: אז אני אפריך את דברייך, בסדר?

מכלוף מיקי זוהר: אפריך את דברייך, ברשותך, בכבוד רב.

יפעת שאשא ביטון: אוקיי.

מכלוף מיקי זוהר: עשינו את זה משיקולים כלכליים בלבד.

אוסנת הילה מארק: בדיוק, מה.

יפעת שאשא ביטון: אוקיי.

מכלוף מיקי זוהר: וזה שאת אומרת שרצית להיות עצמאית, את עכשיו לא אומרת אמת, חברת הכנסת שאשא ביטון.

יפעת שאשא ביטון: חבר הכנסת מיקי זוהר, אני רוצה לומר לך משהו.

מכלוף מיקי זוהר: אלו היו שיקולים כלכליים בלבד, ואני יכול גם להוכיח את זה, וניתן להביא לפה עדים שלי.

יפעת שאשא ביטון: אף אחד לא עשה טובה פה למפלגת כולנו, אני רוצה להבהיר.

אוסנת הילה מארק: לא, כי הייתם עוברים את אחוז החסימה.

מכלוף מיקי זוהר: שנייה, אני לא צריך את העזרה שלך.

יפעת שאשא ביטון: אפשר פחות רעשים כמו זבובים על הקיר?

מכלוף מיקי זוהר: אני מבקש ממך, תני לי, אני יודע להגיד את זה.

איתן גינזבורג: ברגע שאתם מנהלים דו-שיח כזה אז מה אני יכול?

איתן גינזבורג: ניסיתי לנהל את זה בצורה כזאת שכל אחד ידבר על פי תור, אתם בחרתם לדבר אחד עם השני.

אוסנת הילה מארק: שמנו לה את המקום שלנו על אלה שמתמודדים בפריימריז, מיקי.

איתן גינזבורג: אל תתפלאו שאחרי זה מתפרצים.

איתן גינזבורג: אם כל אחד ידבר בזמן שאתן לו אז לא יהיו הפרעות, אבל אם אתם מדברים אחד עם השני אז קצת קשה להשתלט על דבר כזה.

איתן גינזבורג: תחליטו איך אתם רוצים לנהל את זה.

איתן גינזבורג: מיקי, תסיים את הדברים שלך, אתן לה להגיב, ואז אפתח את הדיון.

מכלוף מיקי זוהר: אני על הכיפק עם הדיון הזה, בסדר גמור.

מכלוף מיקי זוהר: קודם כול זה היה משיקולים כלכליים נטו.

מכלוף מיקי זוהר: לאורך כל הדרך רצית לדעת מה מקומך בליכוד, רצית לדעת אם יקבלו אותך - - -

יפעת שאשא ביטון: אתה אומר דברי שקר.

מכלוף מיקי זוהר: בסדר.

יפעת שאשא ביטון: חבר הכנסת מיקי זוהר, לא שזו פעם ראשונה, אבל אתה אומר דברי שקר, אז אני מאוד מבקשת שזה יירשם בפרוטוקול.

מכלוף מיקי זוהר: אני אמרתי שאת אמרת דברי שקר, עכשיו את אומרת שאני אמרתי דברי שקר אז אנחנו תיקו, בסדר?

יפעת שאשא ביטון: לא, אתה צריך להתאמץ מאוד כדי להיות תיקו איתי.

מכלוף מיקי זוהר: אבל דבר אחד אני יודע, שהשיקול הזה היה שיקול כלכלי גרידה, לא היה שום שיקול אחר מלבד השיקול הכלכלי לייצר מצב שאת נרשמת כסיעה נפרדת, למה?

מכלוף מיקי זוהר: כדי לכסות חובות.

מכלוף מיקי זוהר: של מי? של כולנו.

מכלוף מיקי זוהר: על חשבון מי?

מכלוף מיקי זוהר: על חשבון הליכוד.

יפעת שאשא ביטון: ממש לא.

יפעת שאשא ביטון: זה ממש לא על חשבון הליכוד.

יפעת שאשא ביטון: חבר הכנסת מיקי זוהר, אתה ממש טועה ומטעה.

מכלוף מיקי זוהר: אז על חשבון מי?

איתן גינזבורג: רגע, סליחה.

מכלוף מיקי זוהר: אז על חשבון מי?

יפעת שאשא ביטון: אני רוצה להזכיר לך, אתם לא עשיתם טובה לאף אחד, אתם ביקשתם את ההצטרפות של כולנו כדי שלא נצטרך לבזבז קולות, נכון?

אוסנת הילה מארק: אז עכשיו אמרת שזה לא בגלל הכסף.

מכלוף מיקי זוהר: אבל למה?

יפעת שאשא ביטון: כדי שהליכוד יוכל לקבל את - - -

מכלוף מיקי זוהר: זה לא היה בשביל הכסף?

יפעת שאשא ביטון: כדי שהליכוד יוכל להיות מספיק גדול ושלא יהיו קולות שחלילה ילכו לאיבוד ויחלישו את קולכם.

יפעת שאשא ביטון: אז אף אחד פה לא עשה טובה לאף אחד.

מכלוף מיקי זוהר: למה הגשת את הרשימה בנפרד?

איתן גינזבורג: חברי הכנסת.

יפעת שאשא ביטון: אני לא מנהלת שיחה על דברים ספקולטיביים.

איתן גינזבורג: חברים, אני חושב שהסוגיה למה נחתם ההסכם הוא לא ממין העניין בדיון הזה.

יפעת שאשא ביטון: בדיוק, היא סוגיה ספקולטיבית, ואנחנו לא מתייחסת בכלל לספקולציות.

איתן גינזבורג: סליחה, בכל הכבוד, אנחנו דנים עכשיו על ההחלטה - - -

עוזי דיין: עוד שקיבלת על זה אפס מנדטים.

איתן גינזבורג: על ההחלטה האם להכריז על חברת הכנסת שאשא ביטון לפי סעיף 6א לחוק-יסוד: הכנסת, כפורשת או לא.

איתן גינזבורג: העניין של למה חתמכם לא חשוב, כי יש חתימה.

יפעת שאשא ביטון: לא מעניין.

מכלוף מיקי זוהר: זה חשוב.

איתן גינזבורג: כי יש הסכם.

מכלוף מיקי זוהר: לא, אני אענה, איתן - - -

איתן גינזבורג: אין משמעות.

איתן גינזבורג: אני רוצה להבין מדוע אתה מבקש שאנחנו נכריז עליה כפורשת, זה כל הסיפור.

מכלוף מיקי זוהר: אענה.

מכלוף מיקי זוהר: איתן, אבל לא סתם אמרתי את זה, אתה יודע למה?

מכלוף מיקי זוהר: כי היא העלתה טענה שהיא נרשמה כנפרדת, ככולנו נפרדת מתוך רצון שלה לשמור על עצמאותה.

מכלוף מיקי זוהר: אחר כך היא סתרה את הטענה בכך שהיא אמרה שהיא הייתה חלק מהסיעה ותפקדה כחלק מהסיעה.

יפעת שאשא ביטון: לא, אני ממש לא, אני לא מבקשת שתהיה פרשנות לדברים שלי.

יפעת שאשא ביטון: אני אומרת את הדברים שלי בצורה חד-משמעית, אני חתומה על הסכם עם סיעת הליכוד.

יפעת שאשא ביטון: בהסכם הזה אני אמורה להצביע יחד עם סיעת הליכוד, לקיים את כל מה שהממשלה מחליטה עליו.

מכלוף מיקי זוהר: ולא לפרוש ממנה.

יפעת שאשא ביטון: רגע, ולא לפרוש.

יפעת שאשא ביטון: אני לא פרשתי בכנסת העשרים-ושלוש.

מכלוף מיקי זוהר: את לא רואה בהכרזה שלך על גדעון סער כפרישה?

יפעת שאשא ביטון: חד-משמעית לא.

מכלוף מיקי זוהר: עצם הקריאה שלך להצביע למועמד אחר שהוא לא מסיעת הליכוד, את לא רואה בזה כפרישה?

איתן גינזבורג: חבר הכנסת זוהר, אני רוצה להקריא לך את הגדרתה של פרישה על פי חוק-היסוד.

יפעת שאשא ביטון: שנייה, גדעון סער - - -

איתן גינזבורג: בוא נראה שכולם יבינו מהי פרישה על פי חוק-היסוד.

מכלוף מיקי זוהר: בוא נקרא.

מכלוף מיקי זוהר: כן, זה חשוב.

יפעת שאשא ביטון: רגע, אבל זה חשוב.

איתן גינזבורג: ""פרישה מסיעה" - לרבות הצבעה במליאת הכנסת שלא בהתאם לעמדת הסיעה בעניין הבעת אמון לממשלה או אי-אמון בה; ואולם הצבעה כאמור לא תיחשב כפרישה אם חבר הכנסת לא קיבל כל תמורה בעד הצבעתו;".

איתן גינזבורג: זהו, זו הגדרתה של פרישה על פי חוק.

יפעת שאשא ביטון: עכשיו אני רוצה גם לומר שגדעון סער זה בכנסת הבאה ולא עכשיו.

מכלוף מיקי זוהר: אני שואל שאלה, אם קוראים - - -

עוזי דיין: מקום שני זה לא תמורה?

עוזי דיין: מה זה?

יפעת שאשא ביטון: לכנסת הבאה, והוא לא חלק.

אוסנת הילה מארק: מקום שני זה לא - - -

עוזי דיין: זה אהבה?

עוזי דיין: מה זה?

איתן גינזבורג: לא.

יפעת שאשא ביטון: חברים, יכולתי גם להיות מס' אחד אם הייתי מתמודדת עם כולנו, מה לעשות.

אוסנת הילה מארק: בטח - - -

יפעת שאשא ביטון: אני בכנסת העשרים-וארבע, אתם לא מחויבים אליי, אני לא מחויבת אליכם.

יפעת שאשא ביטון: גדעון סער לא היה חלק מהכנסת הנוכחית.

איתן גינזבורג: הטענה לגבי ההצבעה נעשתה אחרי שהיא הכריזה כפורשת.

יפעת שאשא ביטון: רגע, שנייה.

איתן גינזבורג: אחרי.

איתן גינזבורג: את זה צריך לזקק.

אוסנת הילה מארק: מה?

אוסנת הילה מארק: מה?

אוסנת הילה מארק: מה?

אוסנת הילה מארק: זה לא נכון, איתן, זה 112 יום.

איתן גינזבורג: סליחה, ההכרזה, הבקשה שנכריז עליה כסיעה הייתה עוד לפני שהייתה אותה אי הצבעה ביום שני האחרון.

אוסנת הילה מארק: זה לא נכון.

איתן גינזבורג: אל תגידי לי לא, זה המצב.

אוסנת הילה מארק: גם מה שכתבה ארבל, גם בחוות הדעת שכתבה ארבל וב-112 יום - - -

אוסאמה סעדי: זה היה ב-15.

מכלוף מיקי זוהר: רגע, רגע.

איתן גינזבורג: רק עניתי לחבר הכנסת דיין שאמר האם זה שהיא לא הצביעה האם זה נקרא פרישה או לא?

איתן גינזבורג: זהו, זה מה ששאלתי.

מכלוף מיקי זוהר: אני שואל אותך שאלה.

מכלוף מיקי זוהר: בחוק קבוע אם מועד בקשת הפרישה הוא לא קובע?

אופיר כץ: מה זה משנה המועד של הבקשה?

אופיר כץ: לא הבנתי.

מכלוף מיקי זוהר: החוק קובע שאם מועד הפרישה, מתי שהגשנו הוא הקובע?

מכלוף מיקי זוהר: לא.

אוסנת הילה מארק: לא.

מכלוף מיקי זוהר: אלו העובדות בשטח, נכון?

אוסנת הילה מארק: אין מועד, איתן.

יפעת שאשא ביטון: כבוד היושב-ראש, אנחנו מפספסים את הנקודה החשובה.

מכלוף מיקי זוהר: ההכרזה של להחליט שהיא הייתה כפורשת, זה אומר שאם היא לא הגיעה להצבעה קריטית אחר כך אז היא כבר לא הופכת להיות פורשת?

מכלוף מיקי זוהר: זה הרי ברור.

יפעת שאשא ביטון: חברים, הייתי בבידוד עם חום ועם שפעת, אני לא זוכרת שמותר להיכנס ככה לאן שהוא.

אוסאמה סעדי: מיקי, אין נפקות לתאריך של הגשת הבקשה?

איתן גינזבורג: רגע, שנייה.

יפעת שאשא ביטון: אתה אפילו לא טרחת להתקשר כדי לבדוק מה קורה.

יפעת שאשא ביטון: אף אחד מהסיעה לא התקשר כפי שהוא רגיל, אז בוא, אני מבקשת ממך, בוא נשים את הדברים.

מכלוף מיקי זוהר: יפעת, אני לא יודע.

מכלוף מיקי זוהר: אני לא ידעתי.

יפעת שאשא ביטון: יכולת לבדוק.

מכלוף מיקי זוהר: לא ידעתי מה מצבך.

יפעת שאשא ביטון: מי שדיבר איתי ידע בדיוק מה מצבי.

מכלוף מיקי זוהר: אבל דבר אחד אני כן ידעתי, שאת עמדת מול כל מסך ואמרת שאת לא חלק מהליכוד, שאת תומכת במועמד אחר.

יפעת שאשא ביטון: בבחירות הבאות.

מכלוף מיקי זוהר: זה לא משנה.

אוסנת הילה מארק: מה זה משנה.

יפעת שאשא ביטון: זה משנה מאוד.

מכלוף מיקי זוהר: כי יכולת להתפטר כמו שכולם עשו.

מכלוף מיקי זוהר: מה עשה עפר שלח?

מכלוף מיקי זוהר: התפטר.

מכלוף מיקי זוהר: מה עשתה סתיו שפיר?

מכלוף מיקי זוהר: התפטרה.

מכלוף מיקי זוהר: מה עשו יתר חברי הכנסת, אלקין - -

יפעת שאשא ביטון: אני אשמח אם אוכל לדבר בלי שהוא - - -

מכלוף מיקי זוהר: - - ושיר והשכל?

מכלוף מיקי זוהר: התפטרו.

איתן גינזבורג: אבל את משיבה לו, יפעת.

מכלוף מיקי זוהר: כולם התפטרו.

מכלוף מיקי זוהר: את היחידה שאומרת שאת לא צריכה להתפטר.

מכלוף מיקי זוהר: אבל מה הטיעון שלך?

יפעת שאשא ביטון: אסביר.

מכלוף מיקי זוהר: לי יש סיעה נפרדת, אני סיעת כולנו.

מכלוף מיקי זוהר: אבל את בעצמך אמרת - -

יפעת שאשא ביטון: אסביר.

מכלוף מיקי זוהר: - - שהייתי חלק מהליכוד, תפקדתי, הייתי מחויבת לליכוד על פי הסכם.

מכלוף מיקי זוהר: כל הדברים שאת אומרת הם דבר והיפוכו.

מכלוף מיקי זוהר: את מצד אחד מנסה להצדיק את זה, מצד שני את לא יודעת איך.

מכלוף מיקי זוהר: אני לא מבין את זה.

אוסאמה סעדי: מיקי, אפשר לשאול אותך שאלה?

יפעת שאשא ביטון: רגע, ברשותכם, אני חייבת לענות על זה, כי יש פה ניסיון לייצר איזושהי מציאות שהיא לא, ואולי אם יגידו אותה יותר מפעם אחת אז זה יתקבע כמציאות.

יפעת שאשא ביטון: בכנסת העשרים-ושלוש הייתי מחויבת לסיעת הליכוד בכל ההצבעות ובכל מה שהממשלה מחליטה.

יפעת שאשא ביטון: ברור לכולם, כי גם הליכוד קבע את זה עוד הרבה לפני הבחירות - - -

אופיר כץ: כל מה שהממשלה מחליטה?

יפעת שאשא ביטון: רגע.

אופיר כץ: כל מה שהממשלה מחליטה?

איתן גינזבורג: חברים, מדובר על הצבעות במליאה.

אוסנת הילה מארק: מה יש לך כל מה שהממשלה מחליטה?

אוסנת הילה מארק: על מה אתם מדברים בכלל?

איתן גינזבורג: חברים, מדברים על הצבעות במליאה, זה מה שרשום בחוק.

מכלוף מיקי זוהר: זה לא האישו, תן לה לטעון.

יפעת שאשא ביטון: אבל אתה שם לב שאי-אפשר פה להמשיך משפט אחד בלי - - -

מכלוף מיקי זוהר: תן לה לטעון.

מכלוף מיקי זוהר: תנו לה לטעון.

איתן גינזבורג: כן, אבל את לא עוזרת בזה, אני חייב להגיד.

מכלוף מיקי זוהר: היא אומרת שהיא הייתה בכנסת העשרים-ושלוש, ואחר כך - - -

איתן גינזבורג: סליחה, די, עכשיו מספיק.

מכלוף מיקי זוהר: אני רוצה לתת לכם ספוילר, אנחנו עדיין בכנסת העשרים-ושלוש.

איתן גינזבורג: מיקי, תודה.

אוסנת הילה מארק: נכון, מה יש לך, אתה כבר בעשרים-וארבע.

איתן גינזבורג: תודה, חברים.

איתן גינזבורג: עכשיו יפעת שאשא ביטון, ואחרי זה פותחים חברי הכנסת.

יפעת שאשא ביטון: נכתב במפורש על ידי הליכוד, אפילו לא אני, למען הסר ספק, שבבחירות לכנסת העשרים-וארבע אין להם שום מחויבות, גם אגב אם היינו יוצאים לבחירות חוזרות.

יפעת שאשא ביטון: זאת אומרת שהפוזיציה לגבי הבחירות לכנסת העשרים-וארבע ברורה לכולם, גם לי.

יפעת שאשא ביטון: אני לכנסת העשרים-וארבע יכולה להתמודד עם כל מפלגה, יכולה להתמודד עם מפלגת כולנו, יכולה להתמודד עם מפלגה אחרת שהייתי בוחרת.

אופיר כץ: אבל הודעת את זה בכנסת העשרים-ושלוש.

יפעת שאשא ביטון: רגע.

אופיר כץ: כשאת עדיין תחת התחייבות.

יפעת שאשא ביטון: שנייה.

יפעת שאשא ביטון: לא פרשתי בתוך הכנסת העשרים-ושלוש לאחת - - -

אופיר כץ: הודעת על זה בכנסת העשרים-ושלוש.

אוסנת הילה מארק: היינו 112 יום לפני ההתפזרות.

אופיר כץ: זאת לא הכנסת העשרים-ושלוש?

איתן גינזבורג: חברים, תכף, תכף.

אוסנת הילה מארק: 112 יום לפני ההתפזרות, למרות שלמועד אין שום חשיבות.

איתן גינזבורג: תכף, אוסנת, רק שנייה.

איתן גינזבורג: כן.

יפעת שאשא ביטון: בכל יום מימי הכנסת העשרים-ושלוש, לטובת החברים שאולי קצת קשה להם להבין ולהפנים, בכל אחד מימיה של הכנסת העשרים-ושלוש היה ברור שאני לכנסת העשרים-וארבע מתמודדת שלא בליכוד, אלא אם כן הייתי מתפקדת או מבקשת קיצור מועד או איך שזה לא נקרא, זה לא קרה.

יפעת שאשא ביטון: זאת אומרת שלא הפתעתי פה אף אחד שאני לא חלק.

יפעת שאשא ביטון: זה דבר אחד.

יפעת שאשא ביטון: אני לא עזבתי בכנסת העשרים-ושלוש לטובת מפלגה ממפלגות הבית הקיימות, ולא הצבעתי נגד - - -

מכלוף מיקי זוהר: אז תתפטרי.

איתן גינזבורג: די, נו, מיקי.

יפעת שאשא ביטון: והצבעתי נגד עמדת סיעת הליכוד – מה לעשות, הדבר הזה לא קרה.

יפעת שאשא ביטון: לא החלפתי צד, לא עברתי לאופוזיציה, לא קרה דבר מאלה.

מכלוף מיקי זוהר: מה זה קשור?

יפעת שאשא ביטון: אמרתי היכן אני אהיה בבחירות לכנסת העשרים-וארבע, לגיטימי, אתם לא יכולים לחסום אותי מלהתמודד, יש לי את הזכות.

מכלוף מיקי זוהר: תתמודדי.

אוסנת הילה מארק: טוב, הבנו, מה.

יפעת שאשא ביטון: רגע, רגע.

מכלוף מיקי זוהר: אף אחד לא אומר לך שלא.

יפעת שאשא ביטון: אתם לא יכולים לשבש את הדמוקרטיה גם בעתיד.

מכלוף מיקי זוהר: למה?

יפעת שאשא ביטון: מספיק אתם משבשים אותה בהווה.

מכלוף מיקי זוהר: סך הכול רק תתפטרי, זה מה שביקשנו, כמו כולם.

יפעת שאשא ביטון: בעתיד מותר לי לעשות כרצוני.

מכלוף מיקי זוהר: תעשי מה שאת רוצה.

יפעת שאשא ביטון: לפי מה שאתם הכתבתם.

מכלוף מיקי זוהר: אף אחד לא מכתיב לך אחרת.

יפעת שאשא ביטון: שנייה, חבר הכנסת מיקי זוהר, תנוח.

מכלוף מיקי זוהר: פשוט תתפטרי.

יפעת שאשא ביטון: עכשיו אתה כל הזמן משווה את זה לאחרים, ואני אחזור ואומר, אני לא הייתי חלק מהליכוד.

מכלוף מיקי זוהר: אה, אז - - -

יפעת שאשא ביטון: רגע.

אוסנת הילה מארק: אז למה באת לישיבות הסיעה?

מכלוף מיקי זוהר: יה אללה, קודם היא אמרה משהו אחר, אתם שמעתם, אני לא שמעתי?

אוסנת הילה מארק: כדי מה לעשות?

אוסנת הילה מארק: - - - מה לעשות?

איתן גינזבורג: מיקי, אפשרתי לך לדבר, נלחמתי על זה שלא יפריעו לך, הערתי לה, למה עכשיו אני צריך לעשות הפוך?

איתן גינזבורג: אני לא מבין את הדבר הזה.

מכלוף מיקי זוהר: אני מגיב.

איתן גינזבורג: תגיד לי, את הפתיל שלך לא האריכו?

יפעת שאשא ביטון: הייתי חברת ליכוד?

יפעת שאשא ביטון: מיקי זוהר.

מכלוף מיקי זוהר: האריכו, האריכו.

איתן גינזבורג: אתה אמרת שזה מיקי זוהר החדש.

יפעת שאשא ביטון: שנייה, הייתי חברת ליכוד?

אוסנת הילה מארק: היא הייתה חברת ליכוד, אבל עכשיו היא כולנו.

יפעת שאשא ביטון: חברים, הייתי חברת ליכוד?

יפעת שאשא ביטון: התפקדתי לליכוד?

אוסנת הילה מארק: אז למה באת לישיבות הסיעה?

מכלוף מיקי זוהר: היית חלק מסיעת הליכוד?

יפעת שאשא ביטון: הייתי חלק מהסיעה בכנסת העשרים-ושלוש - -

אוסאמה סעדי: זאת סיעה משותפת, נוכחות.

מכלוף מיקי זוהר: עשינו מיזוג.

יפעת שאשא ביטון: - - בדיוק כמו שהייתם בשותפות עם סיעות אחרות, מה הבעיה?

אוסאמה סעדי: זאת סיעה משותפת.

מכלוף מיקי זוהר: עשינו מיזוג.

אוסאמה סעדי: בהסכם.

מכלוף מיקי זוהר: עשינו מיזוג סיעות.

אוסאמה סעדי: איפה המיזוג?

מכלוף מיקי זוהר: אוסאמה, איפה?

יפעת שאשא ביטון: לא עשית שום מיזוג סיעות.

אוסאמה סעדי: איפה?

מכלוף מיקי זוהר: עשינו מיזוג סיעות.

יפעת שאשא ביטון: לא עשינו מיזוג סיעות.

אוסאמה סעדי: איפה המיזוג?

אוסאמה סעדי: אני רואה את ההסכם.

איתן גינזבורג: חברים, תודה.

איתן גינזבורג: בואו נעשה רק סדר בין ההגדרות.

אוסאמה סעדי: זה מה שרציתי לשאול אותך, היה מיזוג?

מכלוף מיקי זוהר: היה מיזוג.

אוסאמה סעדי: רציתי לשאול, זו השאלה שלי.

יפעת שאשא ביטון: לא היה מיזוג.

אוסאמה סעדי: יש מיזוג?

מכלוף מיקי זוהר: ברשימה התמזגנו.

יפעת שאשא ביטון: חברים, לא היה מיזוג סיעות.

איתן גינזבורג: רגע, חברים, אי-אפשר ככה.

יפעת שאשא ביטון: רגע, חברים, אני עוד עם שאלות.

איתן גינזבורג: אני לא אתן לאף אחד לדבר ככה, אי-אפשר ככה.

אוסאמה סעדי: זה כמו כל סיעה משותפת, בהסכם כתוב.

אוסאמה סעדי: זה מה שרציתי לשאול אותך, יש סיעה משותפת או מיזוג?

איתן גינזבורג: חברים, כולכם יודעים, יש הבדל בין מפלגה - - -

יפעת שאשא ביטון: חברים, לא היה מיזוג סיעות.

איתן גינזבורג: יפעת, עכשיו אני מדבר.

יפעת שאשא ביטון: רגע, אבל אני מתייחסת.

איתן גינזבורג: אבל אני מדבר.

איתן גינזבורג: תנו גם ליושב-ראש איזו פררוגטיבה, משהו.

איתן גינזבורג: יש הבדל בין מפלגה לבין רשימה לבין סיעה, שלוש ישויות נפרדות.

איתן גינזבורג: מפלגות הן שונות, יש רשימה אחת שיכולה להיות של מפלגה אחת או של צבר מפלגות ביחד.

איתן גינזבורג: סיעה בסופו של יום היא אותו גוף שאנשים יבחרו מתוך הרשימה.

איתן גינזבורג: היא הגיעה לסיעת הליכוד כי היא חלק מסיעת הליכוד, כך זה מופיע ברשימות בוועדת הבחירות המרכזית, אבל יש בינה לבין הליכוד הסכם בין המפלגות.

איתן גינזבורג: אלו ההבחנות שצריכים לעשות פה.

איתן גינזבורג: ולכן, אל תערבבו, היית בליכוד, לא היית בליכוד, זה לא רלוונטי כרגע.

איתן גינזבורג: אנחנו צריכים להכריע האם הבקשה של מיקי זוהר, 112 יום, כמו שאת אומרת, אוסנת, לפני הבחירות היא פרישה?

איתן גינזבורג: האם היא פרשה אז?

איתן גינזבורג: ואם כן, האם זה עומד בתנאי החוק?

איתן גינזבורג: ובחוק כתוב באופן ברור מהי פרישה.

איתן גינזבורג: אוסאמה סעדי, בבקשה.

איתן גינזבורג: רגע, סליחה, יפעת, רוצה לסיים משפט אחרון שאתן לך לפני שחבר הכנסת ידבר?

יפעת שאשא ביטון: דיברו על מיזוג.

יפעת שאשא ביטון: לא היה מיזוג.

מכלוף מיקי זוהר: היה בכנסת העשרים-ואחת.

יפעת שאשא ביטון: ועובדה שחברים אחרים של כולנו התפקדו לליכוד ונרשמו כחלק - - -

אוסנת הילה מארק: נכון, היה מיזוג בכנסת העשרים-ואחת, ואנחנו החלנו את ההסכם הזה - -

אוסאמה סעדי: אני שואל על הכנסת הזאת, לא על הכנסת העשרים-ואחת.

מכלוף מיקי זוהר: אני יודע.

אוסנת הילה מארק: - - והמשכנו אותו בכנסת העשרים-ושתיים ובכנסת העשרים-ושלוש.

יפעת שאשא ביטון: חברים, אם היה מיזוג בכנסת העשרים-ואחת לא היינו מתמודדים כסיעה נפרדת.

אוסאמה סעדי: אבל אנחנו רוצים להבין.

אוסנת הילה מארק: ועל זה היה דיון גם בבית הדין.

איתן גינזבורג: חברים, זה לא רלוונטי.

איתן גינזבורג: כל השיח שמתקיים פה לא רלוונטי.

אוסנת הילה מארק: למה לא?

מכלוף מיקי זוהר: רק רציתי - - -

איתן גינזבורג: השיח מאוד פשוט, השיח הוא האם חברת הכנסת שאשא ביטון מוכרזת כפורשת על סמך התנהגותה או מה שזה לא יהיה לפי בקשת מיקי זוהר.

איתן גינזבורג: כל הסיפור הפנימי שלהם לא רלוונטי לעניין כרגע, באמת, תתעלו קצת מתוך העסק הזה.

מכלוף מיקי זוהר: פשוט עלו טענות על עניין המיזוג, אז אני רק מעדכן.

איתן גינזבורג: אבל המיזוג לא רלוונטי.

אוסנת הילה מארק: למה?

אוסנת הילה מארק: זה נכון.

איתן גינזבורג: המיזוג לא רלוונטי, מה לעשות.

אוסנת הילה מארק: אבל תקשיב לו.

איתן גינזבורג: את עורכת דין?

איתן גינזבורג: את משפטנית?

איתן גינזבורג: באמת, איך המיזוג פה קשור בתוך העסק הזה?

אוסנת הילה מארק: למה?

אוסנת הילה מארק: ואתה עורך דין?

אוסנת הילה מארק: מה אתה?

אוסנת הילה מארק: מה זה ההתנהלות הזאת?

אוסנת הילה מארק: תקשיב למה שיש לו להגיד, ובכנסת העשרים-ואחת עשינו מיזוג.

איתן גינזבורג: זה לא רלוונטי.

אוסאמה סעדי: היא לא בכנסת - - -

אוסנת הילה מארק: רגע, מה לא רלוונטי?

אוסאמה סעדי: אבל זאת כנסת עשרים-ואחת - - -

מכלוף מיקי זוהר: אני מבקש לדבר.

אוסנת הילה מארק: מה לא רלוונטי?

יפעת שאשא ביטון: אם היה מיזוג בכנסת העשרים-ואחת לא היינו מפלגה בכנסת העשרים-ושלוש.

אוסנת הילה מארק: ההסכם הזה ממשיך לכנסת העשרים-ושתיים, מה לא רלוונטי?

יפעת שאשא ביטון: חברים, יש פה חוסר הבנה בסיסי.

אוסנת הילה מארק: לא רלוונטי.

איתן גינזבורג: חבר הכנסת אוסאמה סעדי, בבקשה.

מכלוף מיקי זוהר: אני יכול להגיד משפט אחד?

איתן גינזבורג: לא, סיימת את המשפטים שלך.

מכלוף מיקי זוהר: רק משפט, אדוני היושב-ראש.

איתן גינזבורג: די, לא, עכשיו אוסאמה סעדי.

מכלוף מיקי זוהר: הוא שאל אותי שאלה.

איתן גינזבורג: בסדר, הוא ישאל עכשיו.

מכלוף מיקי זוהר: אתה רוצה שאני אענה לך?

אוסאמה סעדי: תענה, כן.

מכלוף מיקי זוהר: הוא ביקש שאני אענה לו, אפשר?

איתן גינזבורג: אף אחד לא שמע את השאלה.

איתן גינזבורג: מה השאלה?

איתן גינזבורג: לא שמעתי.

אוסאמה סעדי: שאלתי, בהסכם כתוב שהיא מתחייבת שלא לפרוש מהסיעה המשותפת.

ארבל אסטרחן: כן.

אוסאמה סעדי: כתוב כאן "סיעה משותפת" בין שתי מפלגות.

אוסאמה סעדי: גם כולנו, גם הליכוד, וקראו לזה סיעה משותפת, כמו שאמרת שגם אצלנו בסיעה המשותפת, ברשימה המשותפת יש ארבע מפלגות.

איתן גינזבורג: נכון.

אוסאמה סעדי: אמרת שהיה מיזוג.

ארבל אסטרחן: לא היה מיזוג.

איתן גינזבורג: לא היה מיזוג.

אוסאמה סעדי: אם היה מיזוג לפי דעתי זה משפיע.

אוסאמה סעדי: אם היה מיזוג בכנסת העשרים-ושלוש.

מכלוף מיקי זוהר: אענה.

מכלוף מיקי זוהר: רציתם שאענה.

אוסאמה סעדי: מיקי, בכנסת העשרים-ושלוש יש מיזוג?

מכלוף מיקי זוהר: לא, בעשרים-ושלוש לא היה צריך, כי הפכנו להיות רשימה אחת, קרו עוד דברים מאז.

אוסאמה סעדי: אבל זאת לא רשימה אחת.

מכלוף מיקי זוהר: אז תנו לי להגיב.

אוסאמה סעדי: בבקשה, תענה לה.

יפעת שאשא ביטון: לא קרה שום דבר, אל תטעה אותם.

יפעת שאשא ביטון: לא קרה שום דבר.

אוסנת הילה מארק: ודאי שקרה.

איתן גינזבורג: בבקשה, מיקי, שאלו אותך שאלה, תענה.

מכלוף מיקי זוהר: בכנסת העשרים-ואחת היה מיזוג.

מכלוף מיקי זוהר: לאחר מכן כבר לא היה צורך במיזוג משום שהגשנו רשימת חברים שהיא רשימה אחת שנחשבת כסיעה אחת.

אוסנת הילה מארק: בדיוק.

מכלוף מיקי זוהר: לא הגשנו את זה כסיעות נפרדות אלא כסיעה אחת, ואפילו חיזקנו את זה בהסכם שאומר שהסיעות הללו הופכות להיות סיעה משותפת שעובדת ביחד בכנסת, ומגבילה את חברת הכנסת יפעת שאשא ביטון מהיכולת לפרוש ממנה או להתפצל ממנה.

מכלוף מיקי זוהר: למה הכנסנו את הסעיף הזה?

מכלוף מיקי זוהר: כי רצינו למנוע מצב בו נהיה פה בישיבה ויגידו שזה בסדר שהיא פרשה, וזה בסדר שהיא עזבה, ולא רצינו להגיע לסיטואציה הזאת.

מכלוף מיקי זוהר: עכשיו, מה אתם אומרים לי?

מכלוף מיקי זוהר: ההסכם הזה לא רלוונטי.

מכלוף מיקי זוהר: אנחנו עדיין בתוך הכנסת העשרים-ושלוש, אבל כבר מותר לה להכריז מראש לכנסת העשרים-וארבע מבלי להתפטר.

מכלוף מיקי זוהר: אז אני אומר, סתיו שפיר, גדי יברקן, עפר שלח, מיכל שיר, שרן השכל, זאב אלקין, למה התפטרתם?

מכלוף מיקי זוהר: יכולתם להכריז על מישהו אחר.

יפעת שאשא ביטון: זה לא אותו מקרה.

מכלוף מיקי זוהר: זכותכם הייתה להכריז על מישהו אחר, לפי מה שטוענת חברת הכנסת יפעת שאשא ביטון, להישאר בכנסת ולהגיד: רגע, אנחנו רק מבהירים, ההכרזה שלנו היא לא לכנסת העשרים-ושלוש, היא לכנסת העשרים-וארבע, וזה נראה לכם סביר?

איתן גינזבורג: אגב, על סמך הייעוץ המשפטי של הכנסת, כן.

איתן גינזבורג: אוסנת מארק, בבקשה.

יפעת שאשא ביטון: אני מבקשת להבהיר.

איתן גינזבורג: לא, די, רגע.

יפעת שאשא ביטון: לא, כבוד היושב-ראש, יש פה - - -

איתן גינזבורג: אבל אי-אפשר ככה, שמענו את שני הצדדים, עכשיו זכות חברי הכנסת לשאול שאלות.

יפעת שאשא ביטון: אבל אני חייבת להגיב כי זה לא נכון.

איתן גינזבורג: אי-אפשר אחרי כל טיעון, יפנו אלייך שאלות ותעני להם.

יפעת שאשא ביטון: אבל הוא דיבר על מיזוג וזה לא נכון, כבוד היושב-ראש, עומדת גם היועצת המשפטית ואומרת.

איתן גינזבורג: הבנו את זה.

איתן גינזבורג: אבל אמרת את זה, יפעת, כי לא היה מיזוג.

יפעת שאשא ביטון: אבל הדברים חוזרים על עצמם כאילו יש איזשהו משהו שאתם לא יודעים.

חמד עמאר: איתן, אני יכול לשאול שאלה?

יפעת שאשא ביטון: ולא אני הכרזתי, אתם הכרזתם על זה, אז לא היה מיזוג.

יפעת שאשא ביטון: היה לכם מיזוג עם חברת הכנסת פלוסקוב, אלי כהן, וחבר הכנסת משה כחלון.

איתן גינזבורג: די, יפעת.

יפעת שאשא ביטון: ואתה צריך להגיד את האמת, אתה יודע, זאת אופציה לפעמים.

אוסאמה סעדי: עכשיו זה הזמן לשאלות?

אוסאמה סעדי: זה דיבור עכשיו?

מכלוף מיקי זוהר: היה מיזוג עם כולנו.

איתן גינזבורג: יפעת ומיקי.

מכלוף מיקי זוהר: לא היה מיזוג עם כולנו?

יפעת שאשא ביטון: לא, אתם הודעתם.

יפעת שאשא ביטון: אז מה המשמעות של המסמך הזה שלכם?

איתן גינזבורג: מיקי, די.

מכלוף מיקי זוהר: - - - סיעת כולנו?

יפעת שאשא ביטון: מה המשמעות של המסמך הזה שלכם?

איתן גינזבורג: יפעת, די.

מכלוף מיקי זוהר: את התפצלת - - - לא?

יפעת שאשא ביטון: ממש לא, אתה טועה, זה שלכם מ-2019.

איתן גינזבורג: אוסנת, בבקשה.

אוסנת הילה מארק: אני, אדוני היושב-ראש, מבקשת לחלק את דבריי לשניים.

אוסאמה סעדי: זה שאלות או דברים?

אוסאמה סעדי: כי לא דיברתי, רק שאלתי.

אוסנת הילה מארק: אחד, יש פה דיון ברמה המשפטית שלו, אבל יש פה דיון לא פחות חשוב ברמה המוסרית שלו.

אוסנת הילה מארק: ברמה המשפטית אני כן רוצה לנגוע בכמה נקודות.

איתן גינזבורג: אוסנת, רק שנייה אחת אני עוצר אותך.

איתן גינזבורג: זאת אמירה או שיש לך איזו שאלת הבהרה?

אוסנת הילה מארק: על מה הבהרה?

איתן גינזבורג: אני שואל.

איתן גינזבורג: אני נותן לך את רשות הדיבור, אני לא מונע ממך.

איתן גינזבורג: מכיוון שסעדי ביקש שאלת הבהרה למיקי זוהר, הוא רוצה להמשיך.

אוסנת הילה מארק: אה, בבקשה, שידבר.

איתן גינזבורג: אני רוצה לדעת, האם יש עוד מישהו שיש לו שאלת הבהרה למי מהצדדים?

אוסנת הילה מארק: לא, אני רוצה לדבר.

איתן גינזבורג: זה מה שאני רוצה לשאול את חברי הכנסת.

אופיר כץ: כן, יש לי.

איתן גינזבורג: שאלת הבהרה, לא נקיטת עמדה.

איתן גינזבורג: בבקשה, אופיר, ואת מי אתה רוצה לשאול.

אופיר כץ: אני אחכה.

איתן גינזבורג: יש עוד מישהו שרוצה לשאול שאלת הבהרה?

איתן גינזבורג: חמד עמאר, את מי?

חמד עמאר: אני רוצה לשאול שאלה את מיקי זוהר, ושאשא שאלה את זה.

חמד עמאר: בהנחה שהיה פריימריז בליכוד, האם שאשא ביטון יכלה להתמודד?

אוסנת הילה מארק: בוודאי.

חמד עמאר: בגלל שהיא לא התפקדה לליכוד כמו שעשתה טלי ועשה אלי.

אופיר כץ: זו הייתה בחירה שלה.

אוסנת הילה מארק: בוודאי שכן, זאת בחירה שלה.

אופיר כץ: זאת הייתה בחירה שלה אם היא הייתה מתפקדת.

מכלוף מיקי זוהר: התשובה לכך - - -

איתן גינזבורג: השאלה מופנית - - -

אוסנת הילה מארק: אם היא הייתה מתפקדת.

אוסנת הילה מארק: - - -

איתן גינזבורג: חברי הכנסת, השאלה מופנית למיקי זוהר, ורק מיקי זוהר יענה על הדבר הזה.

אוסנת הילה מארק: התפקדות וקיצור פז"ם.

חמד עמאר: האם שאשא ביטון יכלה להתמודד בפריימריז של הליכוד במצב הנוכחי לכנסת העשרים-וארבע או לא?

מכלוף מיקי זוהר: התשובה פשוטה, חבר הכנסת חמד עמאר.

אוסנת הילה מארק: כן.

מכלוף מיקי זוהר: זה לא משנה.

אוסנת הילה מארק: גם כן.

אוסנת הילה מארק: למה לא?

מכלוף מיקי זוהר: עניתי.

אופיר כץ: כן, - - - להתפקד.

חמד עמאר: מה משנה?

איתן גינזבורג: חמד, גם זאת תשובה.

מכלוף מיקי זוהר: אני רוצה להגיד למה זה לא משנה.

יפעת שאשא ביטון: זה לא נכון.

אופיר כץ: אבל אם זה היה - - - היא יכלה.

יפעת שאשא ביטון: זה לא ייאמן.

מכלוף מיקי זוהר: אני אסביר למה, אני לא סתם אומר את זה מהפה אל החוץ, זה גם עם הסבר.

מכלוף מיקי זוהר: כי אם יפעת שאשא ביטון בכל מקרה אחרי שהיא חתמה איתנו על הסכם שהיא לא יכולה לפרוש בכנסת העשרים-ושלוש - - -

יפעת שאשא ביטון: לא פרשתי.

מכלוף מיקי זוהר: אנחנו מדברים על הכנסת העשרים-ושלוש.

מיכל וונש: אדוני היושב-ראש, זה כן משנה, והייעוץ המשפטי צריך לענות.

איתן גינזבורג: רגע, רגע, מיכל, שנייה, תכף תשאלי שאלה.

איתן גינזבורג: בבקשה, מיקי.

מכלוף מיקי זוהר: ברגע שחתמנו איתה על הסכם שבכנסת העשרים-ושלוש, הכנסת הנוכחית שאנחנו כולנו מכהנים בה, אסור לה לפרוש או להתפצל.

מכלוף מיקי זוהר: זה אומר שאסור לה לפרוש או להתפצל, ואין זה משנה אם היא יכולה להתמודד בפריימריז או לא.

מכלוף מיקי זוהר: לשאלתך הספציפית, אם חברת הכנסת יפעת שאשא ביטון הייתה מעוניינת באיזשהו שלב להתמודד בליכוד היינו מאפשרים את זה.

מכלוף מיקי זוהר: אתה יודע למה?

מכלוף מיקי זוהר: כי היו גם ימים טובים עם חברת הכנסת יפעת שאשא ביטון, היא הייתה יושבת-ראש ועדת קורונה כי ראש הממשלה רצה למנות אותה לתפקיד, אחר כך קרה מה שקרה, היא החליטה לפעול נגד הממשלה, זו כבר הייתה החלטה סובייקטיבית שלה - -

מיכל וונש: זאת העבודה שלה, לפקח על הממשלה.

מכלוף מיקי זוהר: - - שכבר כל הסיפור הזה כבר נידון הרבה פעמים.

מכלוף מיקי זוהר: אבל זה לא האישו, למרות שהיא כן יכלה, זה לא האישו.

מכלוף מיקי זוהר: האישו הוא אחר.

מכלוף מיקי זוהר: אם יש הסכם שבכנסת העשרים-ושלוש היא לא יכולה להתפצל והיא לא יכולה לפרוש, אבל בכל זאת היא מתפצלת, פורשת, מחליטה במועד אחר - - -

יפעת שאשא ביטון: חברים, אני לא התפצלתי ולא פרשתי.

איתן גינזבורג: יפעת, יפעת.

מכלוף מיקי זוהר: בניגוד לשאר חברי כנסת שהתפטרו.

יפעת שאשא ביטון: אבל תקשיב לי.

איתן גינזבורג: אבל זו עמדתו.

איתן גינזבורג: הוא הגיש בקשה, וזו עמדתו.

יפעת שאשא ביטון: רגע, אז אני אצא?

יפעת שאשא ביטון: אתם רוצים לנהל את הדיון ושאני אצא החוצה?

מכלוף מיקי זוהר: התפטרו כי הם הלכו עם מישהו אחר ולא רצו להיות חלק.

איתן גינזבורג: מה זה קשור בכלל?

יפעת שאשא ביטון: כי אני רוצה להגיב.

איתן גינזבורג: אבל את אמרת את זה, וזאת עמדתו.

יפעת שאשא ביטון: אז מה, גם הוא אמר את זה שמונה פעמים.

מכלוף מיקי זוהר: היא היחידה שחושבת שיש לה דין אחר - -

איתן גינזבורג: אבל פנו אליו בשאלה, יפעת.

מכלוף מיקי זוהר: - - שהיא לא צריכה להתפטר.

מכלוף מיקי זוהר: זה לא סביר, כי היום זה הליכוד, מחר זה ישראל ביתנו, מחר זה יש עתיד, מחר זה יהיה המשותפת.

יפעת שאשא ביטון: אז אני רק רוצה לשאול.

מכלוף מיקי זוהר: אגב, אם אתה שואל אותי, הסכנה הכי גדולה במשותפת.

איתן גינזבורג: תודה.

יפעת שאשא ביטון: חבר הכנסת מיקי זוהר, אני רק רוצה לשאול מה המשמעות של המסמך של בית הדין העליון של הליכוד שקובע במפורש – רגע, חברים, זה לשאלה שלכם – זה בית הדין העליון של הליכוד שקבע במפורש שבכנסת העשרים-וארבע אין לו שום מחויבות אליי.

יפעת שאשא ביטון: הם קבעו את זה.

יפעת שאשא ביטון: זה שהוא אומר שאני יכולתי להגיע ולהתמודד - - -

אוסנת הילה מארק: הם קבעו – זה לא נכון, אבל בסדר – את סתם מטעה פה את האנשים מהסיבה היחידה שהייתה עתירה, תספרי את הכול.

קריאות: - - -

איתן גינזבורג: מיכל קוטלר.

איתן גינזבורג: ששש.

איתן גינזבורג: סליחה.

יפעת שאשא ביטון: - - - זה בבית הדין.

אוסנת הילה מארק: אבל בואי תספרי את הכול למה הגענו לסיטואציה הזו.

איתן גינזבורג: סליחה, מיכל קוטלר, רצית שאלה.

יפעת שאשא ביטון: רק למען הסר ספק, זה מה-19 בדצמבר 2019, זה בבחירות הקודמות.

מיכל וונש: השאלה היחידה היא אם נוכל לקבל את ההתייחסות של הייעוץ המשפטי כיוון שעולים פה דברים כאילו שלא הייתה התייחסות אליהם בחוות דעת משפטית, ואני חושבת שיש לזה תשובות משפטיות שחוות הדעת מעלה במקום שנדבר רק מהפוזיציה.

יפעת שאשא ביטון: כן, כמו הנושא של המיזוג.

איתן גינזבורג: עוד מישהו?

איתן גינזבורג: אוסנת, בבקשה.

איתן גינזבורג: אנחנו פותחים דיון, אז מי שרוצה להירשם לדיון שיירשם.

אוסנת הילה מארק: אז כפי שאמרתי, אני חושבת שהדיון הזה צריך להתחלק לשניים, אחד ברמה המשפטית, ואחד גם ברמה המוסרית שלו.

אוסנת הילה מארק: בסוף בסוף אנחנו חברי כנסת שמייצגים ציבור, והציבור פה רוצה לדעת שכשהוא שולח לכנסת מישהו הוא לא עושה עליו סיבוב.

אוסנת הילה מארק: תראו, ברמה המשפטית, וקראתי בעיון את חוות הדעת של עורכת הדין ארבל, ואני חושבת שחברת הכנסת יפעת שאשא עונה לכל הקריטריונים של הפרישה מהסיבה היחידה, קודם כול היא עשתה שימוש בכלים פרלמנטריים בכנסת, פשוט לא הגיעה להצבעה, והממשלה התפזרה.

אוסנת הילה מארק: היה סיכוי למנוע את ההתפזרות הזו, יכול להיות שאם היא הייתה מגיעה לא היינו נמצאים בסיטואציה של פיזור.

אוסנת הילה מארק: ובטח ובטח היא קיבלה תמורה, התמורה פה היא השריון שלה במפלגה אחרת.

אוסנת הילה מארק: היא עשתה גם מעשים שמחלישים את הסיעה, אותה הסיעה ששלחה אותה לכנסת.

אוסנת הילה מארק: וגם במה שחברת הכנסת שאשא מדברת אני מרגישה כאילו באתי עכשיו לאיזה בית ספר, ועכשיו אני צריכה להסביר למורה שלי למה אני לא באתי להצביע באותו יום, כי היה לי חום.

אוסנת הילה מארק: כבר ראינו אנשים עם אינפוזיה שמגיעים לפה להצביע בכנסת אם זה חשוב להם, רם שפע גם היה בבידוד וגם הוא הגיע להצביע כשהיה חשוב לו.

אוסנת הילה מארק: תראו, ב-14 באוקטובר חברת הכנסת שאשא אומרת שהיא תמיד הצביעה רק עם הליכוד, והיא אף פעם לא ערערה את מעמדו, וכו' וכו'.

אוסנת הילה מארק: ואז אנחנו רואים שב-14 באוקטובר, כבר כנראה אז התחלנו את הסדקים, חברת הכנסת שאשא כותבת ככה בקבוצה שלנו של סיעת הליכוד: אני נמצאת היום בכנסת אך לא אגיע להצבעות מתוך מחאה עד אשר תבוטל הגבלת התנועה הבסיסית, וכו' וכו' וכו'.

אוסנת הילה מארק: רק יפעת שאשא ביטון שכחה, וזה ווטסאפ שנכתב בתוך סיעת הליכוד כבר ב-14 באוקטובר.

אוסנת הילה מארק: יפעת שאשא ביטון כנראה כבר אז תכננה את הפרישה שלה מתוך הסיעה, ופעלה באופן שיטתי בתוך הסיעה כאשר כבר יש לה כנראה אלטרנטיבה אחרת, והיא בחרה את האלטרנטיבה שלה.

איתן גינזבורג: אוסנת, אם אני זוכר נכון, גם השר אמסלם כשהיה יושב-ראש ועדת הפנים - -

יפעת שאשא ביטון: וגם השר ביטון.

איתן גינזבורג: - - החרים הצבעות של הליכוד במשך שלושה חודשים בערך.

אוסנת הילה מארק: עזוב, עזוב, אנחנו לא בשר אמסלם, אנחנו עכשיו נמצאים ביפעת שאשא ביטון.

איתן גינזבורג: אני שואל.

יפעת שאשא ביטון: גם חבר הכנסת ביטון.

אוסנת הילה מארק: ויפעת שאשא החליטה - - -

מכלוף מיקי זוהר: שיהיה ברור, אמסלם לא אמר שהוא תומך ברשימה אחרת.

אוסנת הילה מארק: ממש לא.

אוסנת הילה מארק: אתה יכול - - -

איתן גינזבורג: לא, אבל הוא אמר שהוא לא תומך, והוא לא בא להצביע בממשלה ועם הכנסת.

מכלוף מיקי זוהר: רק משפט אחד.

איתן גינזבורג: אני שואל, כי היא אמרה כאילו שהיא הודיעה - - -

מכלוף מיקי זוהר: אני רוצה גם שכל החברים ישמעו.

מכלוף מיקי זוהר: אם רוצים להביא מה שנקרא ראיה תומכת אחת שהתנהלות של חבר הכנסת היא התנהלות פורשת, הראיה התומכת היחידה היא העמדה שלו הפומבית שהוא אומר שהוא נגד הסיעה שהוא חלק ממנה.

אוסנת הילה מארק: הנה.

מכלוף מיקי זוהר: רגע.

מכלוף מיקי זוהר: את יודעת מה, נניח שאנחנו לוקחים את כל ההתנהלות של יפעת שאשא ביטון לאורך כל הקדנציה ובוחנים אותה כפי שהיא, יכול להיות שחסר לנו הגרוש ללירה, לבוא ולהגיד, כן, היא מתנהלת כפורשת.

מכלוף מיקי זוהר: היא יכולה להגיד: פעם הייתי חולה, פעם לא הרגשתי טוב, פעם חשבתי אידאולוגית שזה לא נכון, ואז יכול להיות שהטענות שלה יעבדו.

יפעת שאשא ביטון: חברים, בתקופת הקורונה יש פה כללים מאוד מאוד ברורים.

יפעת שאשא ביטון: אני יודעת שאתם לא אוהבים לכבד אותם, אבל יש כאן כללים ברורים.

אוסנת הילה מארק: למה?

אוסנת הילה מארק: את אומרת שאפשר את הכול לפתוח.

מכלוף מיקי זוהר: רגע, חברים, אני רוצה שתתייחסו לזה ברצינות.

יפעת שאשא ביטון: בהחלט אפשר.

יפעת שאשא ביטון: בזהירות אפשר.

מכלוף מיקי זוהר: מהרגע שהיא אמרה פעם אחת בפומבי - -

אוסנת הילה מארק: בטח בזהירות.

יפעת שאשא ביטון: אבל עדיין לא לבוא חולים.

מכלוף מיקי זוהר: - - מול מסך טלוויזיה: אני לא חלק, אני מצביעה, אני הולכת לרוץ ברשימה אחרת – כל החששות וכל הטענות שלנו באותו רגע מתממשות, שצדקנו, שכן, שהיא התנהלה כח"כית פורשת לאורך כל הדרך.

מכלוף מיקי זוהר: אם היא לא הייתה אומרת את האמירה הזאת, ונשארת בליכוד ולא עוזבת, ומחכה שיוכרזו בחירות, יכול להיות שהטענות שלנו היו ברות, מה שנקרא, הצורך להוכיח אותן.

מכלוף מיקי זוהר: אבל חברת הכנסת יפעת שאשא ביטון בהחלטתה להודיע שהיא הולכת עם רשימה אחרת שהיא לא הליכוד הוכיחה שהטענות שלנו לגבי הפרישה שלה מוצדקות.

יפעת שאשא ביטון: אז זה אומר שאתם פרשתם ממני כבר מ-2019.

יפעת שאשא ביטון: אז זה אומר שאתם החלטתם על פרישה ממני ב-2019.

יפעת שאשא ביטון: זאת אומרת שיכולתי לעשות מה שרציתי.

אוסנת הילה מארק: מה שאני מבקשת פה לחדד זה שיפעת כבר ב-14 באוקטובר התחילה לתכנן את הפרישה שלה מתוך הליכוד, וזאת לא פעם ראשונה.

יפעת שאשא ביטון: הם מפרשים אותי?

אוסנת הילה מארק: וזאת לא פעם ראשונה שהיא נעלמה לנו מהצבעות.

אוסנת הילה מארק: אני גם הזמנתי עכשיו ממזכירות הכנסת את כל הפילוג של כמה פעמים היא הצביעה, איך היא הצביעה, כמה היא הצביעה, תכף נקבל את זה.

אוסנת הילה מארק: תראו, בסוף בסוף הרי אם יפעת שאשא ביטון אומרת שהיא לא רוצה להיות עם הליכוד ולא מתאים לה להישאר בליכוד והיא רוצה ללכת עם גדעון סער, אז למה להחזיק את זה כל כך חזק?

אוסנת הילה מארק: יש אנשים שהחליטו ללכת למקומות אחרים, אהלן וסהלן, כל אחד בוחר את הדרך שלו.

אוסנת הילה מארק: יפעת מחזיקה את זה פה רק בגלל דבר אחד כנראה, בגלל המשכורת שלה.

יפעת שאשא ביטון: זה לא נכון.

אוסאמה סעדי: - - -

יפעת שאשא ביטון: - - - עובר לכולנו.

יפעת שאשא ביטון: הם לא מקבלים כלום.

אוסנת הילה מארק: אז את זה את צריכה לספר לציבור.

אוסנת הילה מארק: בואי תגידי לציבור למה את צריכה להמשיך להישאר בסיעת הליכוד, ולבוא ולהגיד למצביעים שלנו שהכניסו אותך לתוך הכנסת למה את צריכה להמשיך להישאר בתוך סיעת הליכוד.

אוסאמה סעדי: - - -

יפעת שאשא ביטון: זה לא קשור אליהם, זה הולך לכולנו.

אוסנת הילה מארק: תראו, בסוף יש למפלגת כולנו, או אני לא יודעת כמה, יש חובות של 3.5 מיליון שקל.

אוסנת הילה מארק: ככה אני מבינה, אני לא יודעת.

יפעת שאשא ביטון: אל תדאגי לנו, אנחנו נסתדר.

אוסנת הילה מארק: ככה אני מבינה.

אוסנת הילה מארק: עכשיו תתארו לעצמכם - - -

קרן ברק: הנסיכויות ישלמו.

אוסנת הילה מארק: תתארו לעצמכם שמישהו מאיתנו היה לו 3.5 מיליון שקל חוב, הוא היה קם וזורק את זה?

אוסנת הילה מארק: אז זה מה שיפעת עושה עכשיו לציבור.

אוסנת הילה מארק: היא אפילו לא באה ונותנת לו דין וחשבון מה היא הולכת לעשות עם ה-3.5 מיליון שקל האלה.

יפעת שאשא ביטון: ואם הייתי מתפטרת זה היה פותר את זה?

יפעת שאשא ביטון: את מטעה את הציבור.

אוסנת הילה מארק: את רואה את טובת הציבור?

יפעת שאשא ביטון: תקשיבי, את מטעה את הציבור.

אוסנת הילה מארק: את רואה את טובת הציבור.

יפעת שאשא ביטון: נו, את רגילה לשקר, אז זה לא שונה.

אוסנת הילה מארק: תבינו שבסוף בסוף יפעת צריכה לבוא ביושרה כלפי המצביעים שלה, ששלחו אותה פה לכנסת, שזה הליכוד – הרי מה הייתם שווים מפלגת כולנו?

אוסנת הילה מארק: כלום, אפס.

אוסנת הילה מארק: היה אחוז החסימה.

אוסנת הילה מארק: הרי למה הצטרפתם בכלל?

יפעת שאשא ביטון: תקשיב, אני בשוק מהשיח.

יפעת שאשא ביטון: אנחנו בשיח בכנסת, מדברים איתי על מוסר - -

אוסנת הילה מארק: הרי למה הצטרפתם בכלל?

אוסנת הילה מארק: למה בכלל הצטרפתם?

יפעת שאשא ביטון: - - ותראה את השפה הנמוכה.

אוסנת הילה מארק: אם הייתם מצטרפים – את ישבת בכלל על המקומות המשוריינים שלנו.

איתן גינזבורג: יפעת, לא מפריעים לה עכשיו.

אוסנת הילה מארק: בגללך חלק מאיתנו נשאר בכלל בחוץ, על מה את מדברת בכלל?

אוסנת הילה מארק: אז היום לא רק שגנבת פעם אחת את דעתם של מצביעי הליכוד, היום את רוצה לגנוב גם עוד פעם את דעתם ולהגיד: אני בתוך הליכוד, אבל אני רוצה להיות עם גדעון סער.

אוסנת הילה מארק: לפחות תהיה עם קצת יושרה ותבואי ותגידי: אני רוצה, אני הולכת לגדעון סער - -

איתן גינזבורג: תודה.

אוסנת הילה מארק: - - אבל הנה המנדט שלכם, אני מחזירה לכם, אני לא צריכה את הליכוד, אני רוצה להיות אצל גדעון סער.

אוסנת הילה מארק: תהיי מספיק אמיצה לעשות את זה.

איתן גינזבורג: תודה רבה.

אוסנת הילה מארק: הרי מה את מפסידה ממהלך כזה?

יפעת שאשא ביטון: כבוד היושב-ראש.

איתן גינזבורג: שנייה, יפעת.

איתן גינזבורג: אי-אפשר, יפעת.

אוסנת הילה מארק: את מפסידה רק דבר אחד, את המשכורת שלך.

יפעת שאשא ביטון: אלו טענות חמורות.

איתן גינזבורג: עכשיו זה הזמן של הח"כים.

יפעת שאשא ביטון: אלו טענות חמורות.

איתן גינזבורג: בסדר, אבל עכשיו כל אחד מהח"כים יגיד מה שהוא חושב, זה חלק מהמשחק.

יפעת שאשא ביטון: טוב, אם אתה מאפשר שיח כזה.

איתן גינזבורג: חבר הכנסת אוסאמה סעדי.

איתן גינזבורג: אוסאמה, אתה רוצה לדבר?

אוסאמה סעדי: תראו, אני בדיוק אומר את זה למיקי זוהר, זה לא שאנחנו בעד הליכוד או בעד גדעון סער או נגד זה או נגד זה.

אוסאמה סעדי: אני אומר את זה רק באופן עקרוני.

אוסאמה סעדי: ומה שעניין אותנו זה באמת העניין הזה של הפרישה ושל ההתפלגות, כי זה יכול לקרות לכולנו, ולכן אני אומר את דעתי במנותק מכל המקרה הספציפי הזה.

אוסאמה סעדי: הייתי חושב שכל העניין הזה צריך ללכת ליושב-ראש ועדת הבחירות שהוא שופט בית משפט עליון, שהוא יחליט על העניין הזה ולא ועדת הכנסת, עם כל הכבוד.

אוסאמה סעדי: כי אנחנו פה רואים שמה שנכון להיום אולי מחר זה ישתנה ויהיה הפוך על הפוך.

אוסאמה סעדי: ואני אתן את המקרה שהיה ממש לפני כמה ימים בעת הדיון בהסתייגות שהגישה הליכוד לעניין – הגישו כמה הסתייגויות - -

איתן גינזבורג: חוק הבחירות.

אוסאמה סעדי: - - לחוק הבחירות, שרצו לשלול מהסיעה של - -

איתן גינזבורג: דרך ארץ.

אוסאמה סעדי: - - דרך ארץ, כאשר אנחנו התנגדנו, אתה זוכר, התנגדנו לכל המהלך הזה שהובלתם אז.

איתן גינזבורג: אם אני זוכר?

אוסאמה סעדי: אתה הובלת.

אוסאמה סעדי: ואז הכרתם בשני החברים האלה באופן מוזר ביותר.

בועז טופורובסקי: נכון.

אוסאמה סעדי: היה שעטנז משפטי, אבל הכשרתם את זה.

אוסאמה סעדי: והליכוד יאללה, אמר: כן, בטח, הנדל והאוזר מנעו ממשלת מיעוט בתמיכת הערבים.

אוסאמה סעדי: ואז אישרתם להם גם תקציב, גם סיעה, גם מימון במיליוני שקלים.

אוסאמה סעדי: אז היה מותר, אז היה כשר.

אוסאמה סעדי: כשהגענו עכשיו שהאוזר והנדל עברו לצד השני, פתאום זה לא בסדר, צריך לשלול להם.

אוסאמה סעדי: לכן אני לא משחק לפי המנגינה של מיקי זוהר או של הליכוד במקרה הזה או במקרה אחר.

אוסאמה סעדי: אני אומר שכאשר אנחנו מדברים על פרישה או על התפלגות זה עניינים משפטיים חוקתיים, ואסור לנו, עם כל הכבוד, עכשיו שאשא ביטון מייצגת מפלגה, זאת מפלגת כולנו.

אוסאמה סעדי: אנחנו יודעים למה עשו את ההסכם הזה, כי היה גם שיקול כלכלי, כי מקבלים אחד ועוד אחד, ומכסים גירעונות.

איתן גינזבורג: וגם שיקול פוליטי.

אוסאמה סעדי: והשיקול הפוליטי שאז רצו להגיד: וואלה, מפלגת כולנו שהייתה פעם, כמה?

אוסאמה סעדי: 14, 15?

איתן גינזבורג: עשרה.

ארבל אסטרחן: עשרה.

אוסאמה סעדי: עשרה, ירדה לארבעה, עברו, בסדר.

אוסאמה סעדי: אז היה שווה לליכוד לעשות את זה כאילו רשימה משותפת, לא מיזוג.

ארבל אסטרחן: לא מיזוג.

אוסאמה סעדי: השר אלי כהן וגם חברתנו טלי פלוסקוב התפקדו לליכוד.

אוסאמה סעדי: היא לא התפקדה לליכוד והמשיכה להגיד סיעת כולנו.

אוסאמה סעדי: עכשיו, העניין הזה של פרישה והתפלגות, אני חושב שטעה כבוד השופט הנדל שאמר שזה בסמכות ועדת הכנסת, כי זה גם עניינים חוקתיים, גם פרשנות משפטית, בתמורה, שלא בתמורה.

איתן גינזבורג: נכון.

אוסאמה סעדי: כל הדברים האלה.

אוסאמה סעדי: אנחנו פה, עם כל הכבוד, נציגים של מפלגות, פה האינטרסים, פה זה, אבל זה המצב שאנחנו היום צריכים להחליט.

אוסאמה סעדי: ההתחייבות של חברת הכנסת שאשא ביטון היא לכנסת העשרים-ושלוש.

אוסאמה סעדי: מה לעשות, היום אנחנו כבר אחרי התפזרות, יש התפזרות, יש כבר בחירות או-טו-טו לכנסת העשרים-וארבע, הולכים לכנסת העשרים-וארבע.

אוסאמה סעדי: ולכן אני אומר שאם היינו בודקים את המקרה של חברת הכנסת שאשא ביטון ללא ההתפזרות, בוודאי שאז היה מקום לטעון שכביכול יש פרישה אם הייתה ממשיכה ומכריזה ופועלת נגד הסיעה.

אוסאמה סעדי: היום אנחנו אחרי.

אוסאמה סעדי: והמקרה שלה – מה שאמר מיקי זוהר בתחילת דבריו, שהרבה חברי כנסת התפטרו – נכון, זה המקרה, אם אני חבר במפלגה ואני פורש מהמפלגה ועובד ופועל נגד אותה מפלגה אז בוודאי שאני צריך לפרוש, כמו שעשו כל חברי הכנסת.

אוסאמה סעדי: השוני היחיד והמשמעותי והחשוב במקרה שלנו מהמקרים של מיכל שיר שהיא חברת ליכוד, שרן השכל, עפר שלח, אלה חברי מפלגה, הם לא מפלגה.

אוסאמה סעדי: פה יש שתי מפלגות ויש הסכם בין שתי המפלגות.

אוסאמה סעדי: כמו שיש את אגודת ישראל, והיום אישרנו ליהדות התורה התפלגות, כי אלו שתי מפלגות.

אוסאמה סעדי: אם היה אותו סעיף לא יכולתם להתפלג.

אוסאמה סעדי: בגלל שלא היה הסעיף הזה אז יכולתם להתפלג ואישרנו את זה פה אחד היום.

יצחק פינדרוס: אולי נחליט על כמה כפורשים שם.

אוסאמה סעדי: בדיוק.

אוסאמה סעדי: וגם המקרה של הרשימה המשותפת, שאם אנחנו ארבע מפלגות שעכשיו מגישות בקשה להתפלג אז היו מכירים בנו, אף אחד לא היה טוען שיש פרישה.

אוסאמה סעדי: ההבדל המהותי הוא שחברי כנסת שפרשו, שהתפטרו הם חברי כנסת בתוך מפלגה, הם חברי מפלגה.

אוסאמה סעדי: פה יש הסכם בין שתי המפלגות וזה שוני מהותי, ולכן אני חושב שזה קרוב מאוד להתפלגות, אבל שזאת לא פרישה.

אוסאמה סעדי: משפטית אני מדבר.

אוסאמה סעדי: גם כספית, אני אומר שאת הכסף עכשיו של מפלגת כולנו מפלגת כולנו תקבל.

ארבל אסטרחן: נכון.

אוסאמה סעדי: לא חברת הכנסת שאשא ביטון.

ארבל אסטרחן: ולא הליכוד.

אוסאמה סעדי: ולא הליכוד.

אוסאמה סעדי: המימון, אם היא פורשת הכסף הזה הולך לליכוד.

אוסאמה סעדי: אני אומר שגם ציבורית יש גירעונות למפלגת כולנו, שמפלגת כולנו תקבל את הכסף הזה לכיסוי הגירעונות.

איתן גינזבורג: תודה.

איתן גינזבורג: שטרן, בבקשה.

אלעזר שטרן: תודה.

אלעזר שטרן: קודם כול אני חושב, חברי חבר הכנסת סעדי, הייתי חושב שהדיון היה צריך להיות שם, לא דיון כאן.

אלעזר שטרן: אם הדיון משפטי אז שידון מי שזה המקצוע שלו.

אלעזר שטרן: חברי חבר הכנסת מיקי זוהר לקח את זה לעניין הערכי.

אלעזר שטרן: העניין הערכי, אני לא חושב שעושים את זה, למרות שהרבה פעמים אירועים פרטיים מביאים אותך לגבש מדיניות וכללים.

אלעזר שטרן: תשמעו, אני לא יכול להכחיש את מה שאמרתי כמה פעמים מעל הדוכן, הממשלה הזאת היא ממשלה של עריקים.

אלעזר שטרן: זאת אומרת, קשה לי להבין למה שרה או למה חברת כנסת שהתמודדה עם יש עתיד יכולה להיות שרה פתאום, והיא מקבלת אתנן מחר בבוקר בשביל זה, ועכשיו פתאום אנחנו מתחילים לצבוע כל מיני עקרונות וכללי מוסר.

אלעזר שטרן: וכמובן שיש יותר מדיי מקרים בכנסת הזאת ובממשלה הזאת, יותר מדיי הסכמים חתומים שהופרו בכנסת הזאת ובממשלה הזאת.

אלעזר שטרן: מיקי, אני יודע שאתה עושה שתי פעולות יחד, אז אני יודע שאתה גם מקשיב לי.

מכלוף מיקי זוהר: מקשיב.

אלעזר שטרן: זאת אומרת שלוש פעולות, גם בטלפון, גם נושם וגם מקשיב.

אלעזר שטרן: בשורה התחתונה, אני הראשון שחושב שצריך לעשות דיון על הכללים הערכיים שחבר הכנסת מיקי זוהר דיבר עליהם.

אלעזר שטרן: אני בעד זה, לקבוע את הגבולות, לקבוע מה כן ומה לא.

אלעזר שטרן: אבל אני האחרון שלא יכול לראות – אני לא רוצה להגיד צביעות – אבל לחשוב שאני חי פה אולי בעולם אחר שמציגים לנו פה פתאום כללים של על מה נבחרנו ומה אנחנו מייצגים, ורוצים לקחת את זה ולהיתלות במילה פה ובמילה שם.

אלעזר שטרן: אז אני מסכם את עמדתי.

אלעזר שטרן: אני חושב שאם רוצים להיתלות במילה פה ובמילה שם, שילכו, כמו שאמר חבר הכנסת סעדי, ליושב-ראש ועדת הבחירות.

אלעזר שטרן: ומהצד השני אני קורא לך, גם בזמן הזה עד הבחירות, לקחת את הדברים שאמר חבר הכנסת מיקי זוהר, לקחת את פניה של הכנסת הזאת ולקיים דיון מה אנחנו חברי הכנסת יכולים לגזור על עצמנו מראש, לא כשהאתנן מונח לפתחנו.

אלעזר שטרן: מה אנחנו רוצים לגזור על עצמנו מראש איך אנחנו נראים כשכל כך הרבה אנשים עוברים ממקום למקום.

אלעזר שטרן: ואני אומר את האמת, חברת הכנסת שאשא ביטון לא שם כשאני מדבר על זה.

אלעזר שטרן: אנחנו כבר לפני בחירות, בסוף קדנציה של כנסת, האתנן כולו על השולחן.

אלעזר שטרן: היא יכלה להיות, אנחנו יודעים את זה, בהרבה מאוד מפלגות, ואני לא הסנגור שלה, היא לא צריכה את זה.

אלעזר שטרן: אבל אני כן אומר שאני חושב שהדיון הזה לא צריך להיות.

אלעזר שטרן: אני חושב שצריך להעביר את הדיון הזה בדיון עקרוני, ואם אנחנו ועדת הכנסת, אני חושב שהיא חייבת לעשות את זה.

אלעזר שטרן: אני חושב שאנחנו חייבים לעשות את זה, לקבוע כללים ואתיקה של מה אנחנו חברי הכנסת גוזרים על עצמנו מראש, לא כשמקרה אחד מונח על השולחן.

אלעזר שטרן: תודה.

איתן גינזבורג: תודה רבה.

מכלוף מיקי זוהר: איתן, אני רוצה להבהיר איזה הבהרה שחשוב להבהיר.

איתן גינזבורג: שנייה.

מכלוף מיקי זוהר: זאת הבהרה חשובה.

איתן גינזבורג: בסדר, מיקי, גם ליפעת יש הבהרות, ועכשיו חברי הכנסת רוצים לדבר.

איתן גינזבורג: נראה לי שאתה צריך לתת להם גם זכות דיבור.

איתן גינזבורג: עוזי דיין.

עוזי דיין: אני רוצה להתייחס בעיקר לצד הערכי.

עוזי דיין: הבנתי שלצד המשפטי יש פנים לכאן או לכאן.

עוזי דיין: דרך אגב קיבלנו מסמך משפטי שאולי אחר כך יכול לשרת את בג"ץ, לא יכול מאוד לשרת אותנו פה.

עוזי דיין: ואני אגיד את זה בכאב לב שאני צריך לומר את זה, אבל אני חושב שחברת הכנסת יפעת שאשא ביטון לא ראויה להיות חברת כנסת.

עוזי דיין: אני דן ואומר פה על הצד המוסרי ועל הצד האתי.

עוזי דיין: קודם כול היא מייצגת תופעה אנטי-דמוקרטית, למרות שהיא כל הזמן מסבירה כמה היא דמוקרטית, של חברי כנסת שלא נבחרו מעולם, אלא מונו על ידי מישהו.

עוזי דיין: ועכשיו היא מדלגת כבר מפלגה שלישית יחד עם נדוניה ממקום למקום, ואנחנו צריכים כוועדת כנסת לתת לזה אישור?

עוזי דיין: דרך אגב, היא לא חברת כנסת יחידה כזאת, יש פה כמעט 70 חברי כנסת שבמפלגה שלהם אין הליך דמוקרטי, ואני מקווה שזה ישתנה במשך הזמן.

עוזי דיין: אבל בטח לא לקבע את זה, בטח לא לתת לזה גושפנקה.

עוזי דיין: כי בכך, ברגע שזה כבר עכשיו מפלגה שלישית אז אתה ממצב, והיא ממצבת את מעמדה כקוץ מוגן, אין דרך אחרת לתאר את זה.

עוזי דיין: וככה היה כל ההיסטוריה שהייתה אצלנו.

בועז טופורובסקי: מתי היה אצלכם פריימריז?

עוזי דיין: היא קיבלה כוח מבוחרים שלא בחרו בה, והיא נעה עם נדוניה שהיא לא באמת שלה.

אלעזר שטרן: עוזי, תגיד, לא שמענו אותך אומר את הדברים האלה על הכנסת הזאת.

קריאה: הוא אומר את זה כל הזמן.

אלעזר שטרן: עכשיו פתאום.

יפעת שאשא ביטון: רק תסביר איזה נדוניה, כי לא לקחתי מכם כלום.

איתן גינזבורג: לא, חברים, שנייה.

חמד עמאר: מגן הדמוקרטיה, עוזי דיין.

יפעת שאשא ביטון: לא, רק שנבין מה זה נדוניה.

בועז טופורובסקי: גם מתי היה לו פריימריז?

בועז טופורובסקי: עכשיו הוא נלחם על הפריימריז?

יפעת שאשא ביטון: כי לא לקחתי מכם כלום.

איתן גינזבורג: חברים.

אלעזר שטרן: איפה היית?

אלעזר שטרן: איפה היית?

בועז טופורובסקי: עכשיו אתה נלחם על פריימריז?

אלעזר שטרן: איפה היית?

איתן גינזבורג: חברי הכנסת.

עוזי דיין: ודאי, ודאי שאני - - -

בועז טופורובסקי: תגיד, תגיד את זה.

עוזי דיין: ודאי שאני בעד פריימריז בליכוד.

בועז טופורובסקי: אבל אין.

עוזי דיין: מצד שני, אני אהיה הוגן, ואם זה לא יהיה אני אקבל במקרה הזה את מה שיגידו, אבל ודאי שאני בעד.

קריאה: מטיפים לנו לפריימריז.

עוזי דיין: אני בעד פריימריז גם במפלגות אחרות, דרך אגב.

בועז טופורובסקי: אני שומע, שמענו מה אמרת, שכל 70 חברי הכנסת שלא נבחרו - -

עוזי דיין: יש לנו מספיק זמן לכולם.

בועז טופורובסקי: - - לא ראויים להיות חברי כנסת.

איתן גינזבורג: למרות שחבר הכנסת דיין – טוב, אני לא אעיר.

אוסאמה סעדי: רק הוא ראוי.

אוסאמה סעדי: רק הוא ראוי.

בועז טופורובסקי: 70 חברי כנסת, בוא תפטר אותם, תעלה הצעת חוק שתפטר את כל מי שלא נבחר בפריימריז.

עוזי דיין: אני מדבר על ההחלטה שעומדת פה לפנינו.

עוזי דיין: הצד המשפטי לא נחרץ, כך הוא הוצג, ואנחנו צריכים פה לקבוע מה ההתנהגות שראויה או לא ראויה.

עוזי דיין: ולכן אני חושב שאנחנו צריכים להצביע באופן שיבהיר שההתנהגות הזאת לא ראויה, ושבפרט יפעת שאשא ביטון לא ראויה להיות חברת כנסת.

עוזי דיין: אני רוצה גם בחינם לתת עצה ספרותית לגדעון סער, כי בדיוק על המקרים האלה כתב שייקספיר, נדמה לי באותלו – "האישה הזאת היא בת מעל, היא בגדה באביה, היא תבגוד גם בבעל".

איתן גינזבורג: חבר הכנסת דיין, אני חושב - - -

יפעת שאשא ביטון: פגשתי דברים נמוכים, אני מוכרחה לומר.

תהלה פרידמן: מה?

יפעת שאשא ביטון: לא פגשתי דברים נמוכים מאלה, במיוחד - -

תהלה פרידמן: מה?

תהלה פרידמן: היית מדבר - - -

יפעת שאשא ביטון: - - כשאתה כופר במה שכתב בית הדין העליון שלך, לא שלי.

עוזי דיין: מה כתב?

יפעת שאשא ביטון: הנה כאן לפנייך.

עוזי דיין: הוא כתב שאין מחויבות אלייך, זה הכול.

תהלה פרידמן: עוזי, למה אתה הולך לשייקספיר?

תהלה פרידמן: לך לאישה סוטה, שיהיה מהמקורות שלנו כבר.

יפעת שאשא ביטון: אז מה אתם רוצים ממני?

עוזי דיין: ודאי.

יפעת שאשא ביטון: אם ההסכם שלנו הוא רק בכנסת העשרים-ושלוש מה אתה רוצה ממני?

יפעת שאשא ביטון: יש לי את הזכות לממש את כל הזכויות הבסיסיות של לבחור ולהיבחר בכנסת העשרים-וארבע, נקודה.

עוזי דיין: אני רוצה ממך שתפסיקי לנהוג כך, והדרך היחידה למנוע ממך לנהוג כך היא שלא תתמודדי יותר.

יפעת שאשא ביטון: לנהוג איך?

איתן גינזבורג: תודה.

יפעת שאשא ביטון: בצורה ישרה והוגנת?

יפעת שאשא ביטון: ולא לשחק במשחקים האישיים שלכם?

איתן גינזבורג: תודה רבה.

איתן גינזבורג: מיכל וונש, בבקשה.

יפעת שאשא ביטון: תתבייש לך על האמירה הזאת.

תהלה פרידמן: אני רק יכולה להציע לחבר הכנסת דיין לא ללכת לשייקספיר, ללכת לאישה סוטה שיהיה כבר ממקורותינו.

תהלה פרידמן: אם כבר אז על מלא.

איתן גינזבורג: בבקשה, חברת הכנסת וונש.

מיכל וונש: קודם כול, הצורה שהדיון מתנהל והגענו למקומות באמת נמוכים.

יפעת שאשא ביטון: פשוט נמוך.

יפעת שאשא ביטון: אבל בסדר.

מיכל וונש: זה ממש מיותר בעיני.

מיכל וונש: סד העובדות מאוד ברור, ואנחנו צריכים בעיני לדבוק בסד העובדות ולהפסיק להתפזר.

מיכל וונש: אני מסכימה איתך, מיקי, שאסור לעודד כלנתריזם, ואני מבינה בהחלט את האתגר שלנו כחברי כנסת, אני לוקחת את זה מאוד ברצינות.

מיכל וונש: אני רק חושבת שיש פה נושא שהוא מעמד מיוחד, פשוט מאוד, כיוון שיפעת חברה במפלגה נפרדת, היא חברת מפלגת כולנו.

מיכל וונש: וכל שאר הנושאים, ההכרזה הגיעה בסמוך למועד הבחירות והיא לא הצביעה נגד, וכו' וכו', אבל בסוף בסוף בעיני הנושא העיקרי שצריך לתחם בו את הדיון זה האם היא חברת ליכוד, והיא איננה כזאת.

מיכל וונש: אז היחידה שיכולה להכריז עליה כפורשת היא סיעת כולנו.

מיכל וונש: זה בעיני סד העובדות הרלוונטי היחיד לדיון שלנו בנושא.

מיכל וונש: ואגב, אם זה היה כל כך פשוט אז לא היינו מקבלים, עוזי, חוות דעת משפטית שהיא מורכבת, היא כן, כיוון שאנחנו פה בתקדים.

מיכל וונש: אם זה היה כל כך פשוט אז לכאורה היינו לא פה בדיון הזה היום, שבהחלט בעיני אך ורק צריך לדון בהאם מדובר בסיעה נפרדת, ואכן מדובר בסיעה נפרדת.

מיכל וונש: אני מסכימה גם עם מה שאמר חבר הכנסת סעדי, כתוצאה מכך רק מזה אני ממוקדת בהחלטתנו פה היום.

איתן גינזבורג: תודה.

איתן גינזבורג: חבר הכנסת אופיר כץ.

אופיר כץ: תודה רבה, אדוני היושב-ראש.

אופיר כץ: קודם כול גם אני מסכים עם חוות הדעת, שהיא מורכבת ואי-אפשר להבין בעצם מהכללים, ובאמת הגיע הזמן שהכנסת תכריע בזה, שנהיה יותר מתוחמים, כי זה די פרוע.

אופיר כץ: ובעיקר חוות הדעת מתייחסת למקרים שקורים בתוך ה-90 ימים, ופה אנחנו מדברים על מקרה שונה שההחלטה שלה הגיעה מעבר ל-90 ימים, 98 ימים לפני.

אופיר כץ: אני רוצה רק להגיד שני דברים.

אופיר כץ: אני לא אחזור על דברים שנאמרו.

אופיר כץ: יפעת, אמרת שעמדת במלוא המחויבות שלך לכנסת העשרים-ושלוש.

אופיר כץ: ההכרזה שלך על חבירה לגדעון סער הייתה כשהכנסת העשרים-ושלוש עדיין מתנהלת, היא עוד לא התפזרה והיה עוד סיכוי סביר שיכול להיות שהכנסת תמשיך.

אופיר כץ: זאת אומרת שאת המחויבות שלך הפרת במהלך הכנסת העשרים-ושלוש.

יפעת שאשא ביטון: זה לא רלוונטי, אני אמרתי שזה לכנסת העשרים-וארבע.

אופיר כץ: כשלא ידענו שהכנסת הולכת לבחירות הייתה אפשרות לפה או לפה.

יפעת שאשא ביטון: בכנסת העשרים-וארבע בכל מקרה אני לא מחויבת לכם, וגדעון סער הוא לכנסת העשרים-וארבע.

יפעת שאשא ביטון: זה לא רלוונטי להיום, אל תערבבו את הדברים.

אופיר כץ: סליחה.

אופיר כץ: שבוע לאחר מכן בהצבעה קריטית על עתידה של הכנסת, ואחרי ההודעה שלך, נעדרת מההצבעה הקריטית הזאת כשבאותה הצבעה גם הפסדנו, והכנסת בעצם התפזרה ואנחנו הולכים לבחירות.

אופיר כץ: גם לגבי נושא שהועלה פה ונשאל פה, לגבי האפשרות כן להתמודד בליכוד או לא, נכון שההסכם לא דיבר על הכנסת העשרים-וארבע, והוא גם לא אמר שאת לא יכולה להתמודד.

אופיר כץ: אם להתמודד או לא זאת רק החלטה ובחירה שלך.

יפעת שאשא ביטון: אוקיי, תודה.

אופיר כץ: זאת אומרת שאם היית מחליטה כן להתמודד בליכוד הייתה לך את האפשרות הזאת, את בחרת שלא.

יפעת שאשא ביטון: לא בטוח, אבל תודה.

אופיר כץ: את בחרת שלא.

אופיר כץ: אם היית רוצה להתמודד היית יכולה להתפקד לליכוד.

בועז טופורובסקי: היא עדיין יכולה?

אופיר כץ: אז בנושא הזה אם היא יכלה, מיכל, זה תלוי בה.

אופיר כץ: אם היא הייתה בוחרת שכן היא הייתה יכולה להתמודד.

אופיר כץ: תודה רבה.

עוזי דיין: במצב של שריון.

יפעת שאשא ביטון: קודם כול, תודה רבה לדעת.

יפעת שאשא ביטון: מחמם את הלב, אני מוכרחה לומר, ולא בציניות.

איתן גינזבורג: תודה.

איתן גינזבורג: חבר הכנסת חמד עמאר.

אופיר כץ: מה?

יפעת שאשא ביטון: אמרתי תודה, באמת, לא בציניות.

חמד עמאר: תשמעו, שמעתי את הדברים של חבר הכנסת מיקי זוהר, ולהגיד לכם את האמת, אם הדברים היו נוגעים לחבר כנסת ממפלגה שהיה מחליט לפני הכרזה על בחירות לצאת הייתי מצדיק אותו בכל מילה.

חמד עמאר: אנחנו דנים במצב חריג לגמרי, במצב אחר לגמרי.

חמד עמאר: אפילו ברשימה של סיעת הליכוד, מפלגת הליכוד היה רשום ליד שאשא ביטון כולנו.

חמד עמאר: לכן אנחנו דנים במפלגה אחרת לגמרי.

חמד עמאר: ושאלתי אותו שאלה מאוד פשוטה, האם שאשא יכולה להתמודד?

חמד עמאר: זה לא היה תלוי רק בשאשא ביטון אם תתמודד או לא תתמודד, היה תלוי יותר אם מפלגת הליכוד תחליט לקחת אותה או לא לקחת אותה, וזאת נקודה מאוד חשובה לנו כאן כשאנחנו באים ומחליטים.

חמד עמאר: ההחלטה לא של שאשא ביטון אם היא תתמודד בליכוד או לא, ההחלטה היא יותר של הליכוד, אם יאפשר לה להתמודד, כי יש גם חוקה של הליכוד, ותקנון של הליכוד, למי מתאפשר, מי יכול להתמודד ומי לא יכול להתמודד.

חמד עמאר: ועובדה, טלי ואחרים החליטו להתפקד, והם מחויבים להתפקד בשביל להתמודד באותה רשימה.

חמד עמאר: הדבר השני שלא הוכרע כאן היא סדרה של הצבעות נגד אותה סיעה שהיא ייצגה כאן בכנסת העשרים-ושלוש.

חמד עמאר: לא הוכח שהייתה כאן אפילו הצבעה אחת שהיא הצביעה נגד העמדה של המפלגה.

יפעת שאשא ביטון: בחיים לא.

חמד עמאר: לכן אני חושב שהנושא כאן די ברור לנו, שאשא ביטון היא מפלגה נפרדת, מפלגה שהיא יכולה להתמודד עם כולנו.

חמד עמאר: וכמו שנאמר, כולנו חייבת הרבה כסף, והכסף שהליכוד היה אמור לקבל אם היו מכריזים עליה כפורשת, אותו כסף שחייבת כולנו היה נשאר והיה נטל על הציבור, לא נטל על אף אחד אחר.

חמד עמאר: לכן חשוב מאוד שההחלטות שלנו כאן יהיו, וההחלטה שלי ברורה אחרי ששמעתי את שני הצדדים ואת שתי הכוונות.

מכלוף מיקי זוהר: על מה?

מכלוף מיקי זוהר: יהיה פה תקדים, ואז כל אחד יעשה מה שהוא רוצה.

אוסנת הילה מארק: כן, נו.

איתן גינזבורג: תודה.

מכלוף מיקי זוהר: אני רוצה להגיד לחברי הוועדה משפט אחד שחשוב שאנשים ידעו.

יפעת שאשא ביטון: אני לא מבינה, לי אסור להעיר?

איתן גינזבורג: לא, גם תעירי.

איתן גינזבורג: אם הוא מעיר גם את תעירי.

מכלוף מיקי זוהר: את יכולה להעיר, דווקא אני חושב - - -

איתן גינזבורג: אבל אנחנו באמצע הדיון של חברי הכנסת, חבר הכנסת זוהר.

מכלוף מיקי זוהר: הדיון פה הוא לא האם חברת הכנסת שאשא ביטון יכולה להתמודד או לא, היא יכולה להתמודד.

בועז טופורובסקי: גם בליכוד?

מכלוף מיקי זוהר: יש פה אחד, האם היא תוכל להתמודד ברשימה קיימת או בחלק מרשימה קיימת או ברשימה חדשה?

מכלוף מיקי זוהר: כי הרי גם אם עכשיו נכריז עליה כפורשת זה לא ימנע ממנה להתמודד, היא תוכל להתמודד ברשימה חדשה לכנסת.

איתן גינזבורג: זה ברור.

מכלוף מיקי זוהר: זה לא ברור.

איתן גינזבורג: זה ברור.

אוסנת הילה מארק: איפה הבעיה שלהם?

אוסנת הילה מארק: הבעיה שלהם - - -

יפעת שאשא ביטון: אבל למה הסיפור הזה מלכתחילה?

יפעת שאשא ביטון: העניין הוא אם אני בכלל מוגדרת פורשת או לא.

יפעת שאשא ביטון: ואני לא.

יפעת שאשא ביטון: אתם יושבים ומשקרים כאן.

איתן גינזבורג: זה ברור.

איתן גינזבורג: חבר הכנסת זוהר, תודה.

איתן גינזבורג: חבר הכנסת בועז טופורובסקי.

מכלוף מיקי זוהר: למה אני אומר את זה?

מכלוף מיקי זוהר: כי אני יודע - - -

איתן גינזבורג: לא, אבל זה ברור לכולם.

אוסנת הילה מארק: שהיא יושבת על הפלטפורמה הזו.

מכלוף מיקי זוהר: על מה המאבק?

מכלוף מיקי זוהר: אני לא מבין על מה המאבק.

איתן גינזבורג: חבר הכנסת טופורובסקי.

יפעת שאשא ביטון: על הצדק ועל היושר.

מכלוף מיקי זוהר: בוא נשאל את הציבור על מה המאבק.

יפעת שאשא ביטון: פעם אחת שהכנסת הזאת תלחם על הצדק ועל היושר.

אוסנת הילה מארק: איזה צדק ואיזה יושר?

אוסנת הילה מארק: על הצדק והיושר.

איתן גינזבורג: בבקשה.

בועז טופורובסקי: איזה כיף לשמוע את הליכוד מדבר על מוסר, זה קודם כול הכי כיף.

יפעת שאשא ביטון: כן, נכון?

בועז טופורובסקי: זה הדבר הכי כיף בעולם, הליכוד - - -

יצחק פינדרוס: כי המוסר שייך ליש עתיד בבלעדיות כאילו.

בועז טופורובסקי: לא, חלילה.

בועז טופורובסקי: תכף תשמע מה שאני אומר עד הסוף.

יצחק פינדרוס: הוא מדבר על מוסר ויושר.

בועז טופורובסקי: לא דיברתי עדיין על יהדות התורה ומוסר, אני מדבר על הליכוד ומוסר.

בועז טופורובסקי: הליכוד שאף פעם לא, במירכאות, קונה אנשים או מבטיח הבטחות או משנה דברים, או מעביר תקציב מ-2018 או לא מעביר תקציב מ-2018 רק בשביל שיקולים פוליטיים, או מעמיד בראשו בן אדם שיש עליו שלושה כתבי אישום על מרמה, הפרת אמונים ושוחד, שאלו בכלל לא דברים שקשורים למוסר.

אוסנת הילה מארק: אבל כשהיא הייתה צריכה להיכנס לכנסת היא הסכימה לעבוד תחתיו.

בועז טופורובסקי: הדברים האלה בכלל לא קשורים למוסר, כמובן.

אוסנת הילה מארק: לזה היא הסכימה.

בועז טופורובסקי: עכשיו, כשזה נוח מדברים על מוסר.

בועז טופורובסקי: אני רוצה להגיד משהו.

בועז טופורובסקי: קודם כול לדעתי ההתנהלות של חברת הכנסת יפעת שאשא ביטון, אם היא הייתה חברת כנסת בליכוד, זו התנהלות שדומה להתנהגות של מישהו שפורש מסיעה.

בועז טופורובסקי: היא הלכה והודיעה שהיא תצטרף למפלגה אחרת שמתמודדת ורוצה להדיח את הליכוד מהשלטון, יש בזה אלמנט של פרישה.

בועז טופורובסקי: אני לא יכול להתעלם מהדבר הזה, זו דעתי.

בועז טופורובסקי: עם זאת, היא עדיין עומדת בראש – ולא שמעתם, פינדרוס ומיקי, לא שמעתם את החלק הזה שאמרתי, שההתנהלות שלה דומה להתנהלות שמבחינתי היא התנהלות של מישהו שפורש.

בועז טופורובסקי: התנהלות של בן אדם שאומר: אני לא אתמוך במפלגה שאני נמצא בה, אלא במפלגה אחרת, לפני שמכריזים על בחירות, זאת התנהגות של פרישה.

יצחק פינדרוס: אני לא מרגיש ככה, בסדר, אתה יכול - - -

יפעת שאשא ביטון: הוא אמר שאם הייתי חברה במפלגה.

בועז טופורובסקי: עם זאת, היא לא חברה בליכוד, היא מייצגת סיעה שנקראת כולנו, ולצערי או לא לצערי, זה לא משנה, סיעה יכולה להביע עמדות אחרות ולהתמודד בדרך אחרת.

בועז טופורובסקי: ולכן לדעתי בגלל ההסכם שקראתי שיש כאן בין הליכוד לכולנו, ומה שגם רשום שיפעת שאשא ביטון חתומה עליו, יש כאן אולי עילת תביעה לליכוד אחר כך את יפעת או את כולנו על הפרת הסכם, אבל בנושא של פרישה – לא יכולה להיות פרישה כי זאת סיעה אחרת.

בועז טופורובסקי: אני מסכים עם מה שאמר חבר הכנסת אוסאמה סעדי, לדעתי זה לא לעניין שכל כך סמוך לבחירות ועדת הכנסת, שהיא ועדה הכי פוליטית שיש, תדון על כזה דבר שיש לו השלכות פוליטיות, לא רק כלכליות.

מכלוף מיקי זוהר: אז מה אתה חושב?

מכלוף מיקי זוהר: שנלך לוועדת הבחירות?

בועז טופורובסקי: כי יש שופט.

מכלוף מיקי זוהר: אני לא פוסל את זה.

איתן גינזבורג: תן לו לדבר, נו.

בועז טופורובסקי: דרך אגב, הליכוד אמר את זה בעבר.

מכלוף מיקי זוהר: אתה חושב שצריך ללכת לוועדת הבחירות.

אופיר כץ: אבל ועדת הבחירות הביאה את זה אלינו.

בועז טופורובסקי: יש גם מקום - - -

מכלוף מיקי זוהר: אני לא פוסל ללכת לוועדת הבחירות.

בועז טופורובסקי: אבל ככל שזה יעלה - - -

מכלוף מיקי זוהר: אם החברים יגידו שאולי כדאי ללכת לוועדת הבחירות אני לא פוסל את זה.

בועז טופורובסקי: בגלל שמדובר כאן על סיעה - -

יצחק פינדרוס: אם ועדת הכנסת מחליטה שהיא מסמיכה ועדת הבחירות?

בועז טופורובסקי: - - ככל שזה יעלה להצבעה אני אצביע נגד הכרזת יפעת שאשא ביטון כפורשת.

איתן גינזבורג: תודה.

יצחק פינדרוס: אסף זמיר.

יצחק פינדרוס: אוסאמה ביקש את זה.

אסף זמיר: תודה.

אסף זמיר: אני רוצה קודם כול להגיד שבשבילי זאת פעם ראשונה שאני משתתף בדיון מהסוג הזה.

אסף זמיר: אני מצטרף למה שאמר אוסאמה, וגם אלעזר נגע בזה, צריך להבין מתי הפורום הזה דן בדברים כאלה ומתי לא.

אסף זמיר: ולתחושתי, להבא, ערב בחירות - - -

בועז טופורובסקי: גם אני אמרתי את זה.

מתן כהנא: אסף, אבל זה תמיד יגיע לדיון עכשיו, זה לא יגיע לדיון באמצע הקדנציה.

אסף זמיר: סליחה.

אסף זמיר: לא נכון.

אסף זמיר: אסביר לך למה אני מתכוון, מתן.

אסף זמיר: באמצע קדנציה ח"כים דנים בוועדת האתיקה בחבריהם, אבל לאורך ההיסטוריה הם יודעים באמצע הקדנציה לעשות הפרדה פוליטית הרבה פעמים ולקבל החלטות ענייניות.

אסף זמיר: ואני יודע שהנושא של חיים כץ עלה תוך כדי, וקיבלו החלטה שלא הייתה פוליטית.

אסף זמיר: היכולת לקבל החלטה לא פוליטית ערב בחירות בנושא כזה, ושהחדר הזה יתחלק בצורה לא פוליטית, היא כמעט לא קיימת.

אסף זמיר: זה להבא, זה לא עכשיו, כי עכשיו צריך לקבל החלטה.

מתן כהנא: אז אתה ממליץ שזה ילך לוועדת הבחירות.

אסף זמיר: ופה יש שתי שאלות, יש שאלה טכנית ויש שאלה מוסרית כמו שאמרו.

אסף זמיר: אני חושב שלו הייתי יודע היום שאני רץ למפלגה אחרת, והייתי מודיע על זה, כנראה שהייתי מתפטר מהכנסת, ברמה האישית, אבל השאלה אם יש חובה כזו.

אסף זמיר: מכל מה ששמעתי עכשיו והבנתי עכשיו, לעניות דעתי אין חובה כזאת.

אסף זמיר: כן היה חשוב לי לדבר עוד כדי להגיד משהו לעוזי דיין.

אסף זמיר: הזילות שבה אנשים רואים פה דברים שלא עומדים במעשים של עצמם לאורך השנים היא הדבר שיותר מהכול חותר תחת כל המעמד של הכנסת הזו.

אסף זמיר: כי הקמת פה מפלגה שכל הפלטפורמה שלה הייתה אנטי שחיתות, ואתה יושב תחת ראש ממשלה עם שלושה כתבי אישום.

אסף זמיר: במפלגה שהקמת לא היו פריימריז.

אסף זמיר: עכשיו נתת נאום חוצב להבות על פריימריז, כאילו הקלות שבזה.

אסף זמיר: בסוף ההערה האחרונה שלך ליפעת בעיני לא הייתה ראויה שתיאמר.

עוזי דיין: זה לא נכון.

עוזי דיין: העובדה השנייה לא נכונה.

אסף זמיר: לא ראויה שתיאמר.

עוזי דיין: היה לה תקנון עם פריימריז.

אסף זמיר: לא ראויה שתיאמר, כאילו כל אחד יכול להגיד פה משהו טהרני כל כך, אבל אפילו על החוויה האישית שלך לא יישמת אותה.

אסף זמיר: בסוף אנחנו יוצאים לבחירות אחרי כנסת עם ממשלה לא מתפקדת, כנסת לא מתפקדת, שום דבר לא מתפקד, שאין לי ספק שכל מי שהיה פה, שהיה ברוב או במיעוט, חווה חוויה מאוד שלילית.

אסף זמיר: אבל אני רק רוצה להגיד ברמה האישית שלצאת לבחירות האלו כשהמשפטים האחרונים שאני שומע זה ממיקי זוהר שאומר שהסכמים חשוב לכבד, ומאוסנת מארק שאומרת איפה היושרה שלך, זה מוציא אותי עם איזושהי תקווה של איזשהו shift באיזון של תפיסות העולם והכוחות בבניין הזה, ואם זה יחלחל גם לציבור - -

אופיר כץ: להבדיל מניסנקורן שמכבד הסכמים.

אסף זמיר: אז אנחנו הולכים לבחירות טובות, שטוב שאנחנו הולכים אליהם.

אוסנת הילה מארק: הנה, אבי עושה עליכם – עכשיו יצא על כחול לבן.

אסף זמיר: והלוואי שנחזור הנה עם הרכב מכובד יותר, ראוי יותר ומשמח יותר.

אסף זמיר: תודה רבה.

אוסנת הילה מארק: עכשיו הוא הולך למפלגת העבודה עם מרב מיכאלי.

איתן גינזבורג: תודה.

איתן גינזבורג: מתן כהנא, בבקשה.

אוסנת הילה מארק: כבר חודשים הם מפמפמים את זה.

עוזי דיין: זה בשביל לתת לך הרגשה טובה.

מתן כהנא: אני באמת מתייחס לדיון הזה בצורה כמעין שיפוטית, ודיברתי עם כל הגורמים הרלוונטיים, כולל התייעצות ארוכה שקיימתי אתמול עם גורמים משפטיים.

מתן כהנא: לעניות דעתי הסיפור הזה של להכריז שיפעת מצטרפת למפלגה אחרת לפני שהוכרזו בחירות פלוס העובדה שבהצבעה הכי גורלית של הליכוד, לצורך העניין בקדנציה הזאת, יפעת לא הייתה שם, וראינו דוגמאות לכאלה שהגיעו עם אינפוזיות וכו' - -

יפעת שאשא ביטון: לא בקורונה.

מתן כהנא: - - בעיני כן מעמיד את יפעת במקום של פורשת.

מתן כהנא: עכשיו אני אומר, יפעת, ממקום באמת הכי ידידותי בעולם, זה לא לכבודך, פשוט, יאללה, תתפטרי וזהו, זה יפתור את כל הדילמה הזאת, זה סתם.

מתן כהנא: להערכתי הדיון הזה לא מכבד אותך, ואני חושב שאם היית פורשת היית עושה גם לעצמך וגם אולי למשילות פה טובה גדולה.

יפעת שאשא ביטון: גם במחיר של שהצדק לא ייעשה.

יפעת שאשא ביטון: תודה רבה על הטפת המוסר.

איתן גינזבורג: תודה.

יפעת שאשא ביטון: אני אתייחס לזה אחר כך.

מתן כהנא: רגע, יפעת.

יפעת שאשא ביטון: לא, מתן, תודה רבה על ההתנשאות, אני אתייחס לזה אחר כך.

יפעת שאשא ביטון: הכול בסדר.

מתן כהנא: אז אם זה נשמע כאילו זה הטפת מוסר או משהו כזה זה ממש לא מהמקום הזה.

מתן כהנא: אני חושב באמת שבסוף ההתנהגות שלך היא פרישה לכל דבר ועניין, ואני חושב שהתרופה פשוטה, פשוט להתפטר.

יפעת שאשא ביטון: יש לי שאלה, גם במחיר שהליכוד הודיע לי מראש שההסכם שלו איתי הוא לכנסת העשרים-ושלוש?

אוסנת הילה מארק: מה קשור?

מתן כהנא: יפעת, אני אומר לך שעברתי על הדברים היטב, קראתי, התייעצתי.

יפעת שאשא ביטון: אני שואלת אותך באמת.

איתן גינזבורג: תודה.

יפעת שאשא ביטון: זאת אומרת שהליכוד הודיע לי שבכנסת העשרים-וארבע אני חופשיה, אז אני לא מבינה איפה הפער.

איתן גינזבורג: תודה.

איתן גינזבורג: יש עוד מישהו מחברי הכנסת שרוצה להתייחס?

מכלוף מיקי זוהר: אף אחד לא אמר לך לא להתמודד לכנסת העשרים-וארבע, תתמודדי אליה.

איתן גינזבורג: תודה.

איתן גינזבורג: יש עוד מישהו מחברי הכנסת שרוצה להתייחס?

איתן גינזבורג: פינדרוס, בבקשה.

מכלוף מיקי זוהר: את הכנסת העשרים-ושלוש תעזבי, זה מה שאנחנו אומרים.

אופיר כץ: את בחרת לא להתמודד - - -

איתן גינזבורג: חבר הכנסת יצחק פינדרוס, בבקשה.

יצחק פינדרוס: לאסף הייתה תקווה בדברים האחרונים של מיקי על הסכמים שצריך לכבד, לי הייתה תקווה שאולי מיקי יאמץ את הרעיון ויעבירו את הדיון הזה לוועדת בחירות, ואני אהיה יותר שמח.

יצחק פינדרוס: כי אני אכן כן מרגיש שערב בחירות לשבת פה בדיון, ועל זה אני מסכים איתך, אסף, בדיון מעין שיפוטי ערב בחירות על חבר בכנסת, אני לא חושב שהוא המקום הנכון והדרך הנכונה.

יצחק פינדרוס: אפשר לעשות את זה במשך הקדנציה.

יצחק פינדרוס: אני לא מרגיש בנוח בדיון הזה.

יצחק פינדרוס: ולעצם העניין.

יצחק פינדרוס: נכון, לחברת הכנסת יפעת שאשא ביטון היה ברור שבכנסת העשרים-וארבע היא לא ברשימת הליכוד, והיא אמורה להתמודד ברשימה אחרת.

יצחק פינדרוס: אבל חלק מתהליך התפזרותה של הכנסת היו באותם שמונה ימים שבין ה-12 ל-23, ופה בעצם הדילמה.

יצחק פינדרוס: מכיוון שחלק מהתהליך היה אותה דחיפה, וזה ברור לכולנו, היינו כולנו באותו שבוע, זה לא איזשהו משהו מקרי.

יצחק פינדרוס: זה לא הבדל בין 90 יום ל-98 יום, אלא הבדל, זאת הדילמה, והייתי מאוד שמח, מיקי, אם תאמץ את ההצעה של אוסאמה סעדי.

יצחק פינדרוס: וזה לא שפתחתי בברית חדשה עם הרשימה המשותפת, שלא יהיו אי הבנות.

אוסאמה סעדי: למה לא? זה בסדר.

יצחק פינדרוס: שלא יהיו אי הבנות.

אלעזר שטרן: אתה מחקה את ראש הממשלה.

יצחק פינדרוס: אני חושב שזה יהיה נכון להעביר את זה לוועדת הבחירות.

איתן גינזבורג: תודה.

איתן גינזבורג: יש עוד מישהו מחברי הכנסת שרוצה לדבר?

איתן גינזבורג: לא.

יפעת שאשא ביטון: אני יכולה להתייחס, ברשותך, ממש בקצרה, כי אמרת לי - - - הדיון ונאמרו פה דברים קשים, אז אני אשמח להתייחס.

איתן גינזבורג: כן, בטח.

יפעת שאשא ביטון: ממש בקצרה, אני אעשה את זה אפילו מהר.

יפעת שאשא ביטון: אז קודם כול תודה לכולכם גם על הנוכחות שלכם וגם על הדברים שהשמעתם, גם אם בחלקם היו בעיני קצת לא לעניין.

יפעת שאשא ביטון: אני רוצה לומר לכם שאם הייתי נמצאת במעמד של חברי הכנסת האחרים, שהם חלק ממפלגה אורגנית, הייתי מתפטרת ולא הייתי כאן.

יפעת שאשא ביטון: לא הייתי מבזבזת לא את זמנכם ובטח לא את זמני.

יפעת שאשא ביטון: אבל אנחנו נמצאים בסיטואציה אחרת.

יפעת שאשא ביטון: התפיסה הזאת שהליכוד באמת בדרכו שלו יכול בכל פעם לחרוץ דין, גם אם זה לא מן הצדק, אני חושבת שזו הסיבה שאני נמצאת כאן.

יפעת שאשא ביטון: ותאמינו לי, לא נוח לי בסיטואציה הזו, ואני נלחמת על הצדק הזה כדי שיהיה ברור שכשהדברים צריכים להיעשות הם ייעשו, וכשהם לא צריכים להיעשות אז לא מתוך פחד מבריונות הם יקרו רק בשביל שלא נצטרך להתמודד.

יפעת שאשא ביטון: אז אני בחרתי כן להתמודד.

יפעת שאשא ביטון: נאמר פה עניין של מוסר.

יפעת שאשא ביטון: אני חושבת שהאחרונה שיכולה להטיף לי מוסר זו חברת הכנסת מארק בזמן שהיא מדברת על יושרה, ושום דבר של אמת לא יצא מפיה.

יפעת שאשא ביטון: אני חושבת שכל תמונת המצב, תחזרו לפרוטוקול שהיא הציגה, היא פשוט לא מחוברת למציאות.

יפעת שאשא ביטון: חבר הכנסת אלעזר שטרן, דיברת על הנושא של הפרת הסכם.

יפעת שאשא ביטון: אני באמת לא הפרתי הסכם, עוד כעסו עליי פה ואמרו: איך את אומרת שבאת לישיבות סיעה?

אלעזר שטרן: - - -

יפעת שאשא ביטון: אני אומרת שאם יש עניין של הפרת הסכם אז צריך לטפל בו, וחשוב לי לחדד את זה.

יפעת שאשא ביטון: כי אפילו כאן שמעת את הקולות: אז למה באת לישיבת סיעה?

יפעת שאשא ביטון: כי זה היה חלק מההסכם.

יפעת שאשא ביטון: ולמה הצבעת עם הליכוד?

יפעת שאשא ביטון: כי זה היה חלק מההסכם.

יפעת שאשא ביטון: ואם היינו נשארים כאן עוד חודש זה מה שהייתי עושה כי זה חלק מההסכם.

יפעת שאשא ביטון: אין לזה שום קשר - - -

מכלוף מיקי זוהר: סעיף 1 שהבטחת לא לפרוש.

יפעת שאשא ביטון: אין לזה שום קשר לבחירות הבאות.

אוסנת הילה מארק: אז מה עם ההתחייבות שלך לא לפרוש?

איתן גינזבורג: אני מבקש לא להפריע לה.

יפעת שאשא ביטון: לגבי חבר הכנסת עוזי דיין, לא אתייחס לסיפה של דברייך, באמת מפאת כבודך אני אנסה להחליק את זה ושאולי זה יישכח, אבל אני לא עברתי - - -

עוזי דיין: אני כן רוצה לומר - - -

איתן גינזבורג: רק שנייה.

עוזי דיין: לא, לא.

איתן גינזבורג: חבר הכנסת דיין, שנייה.

עוזי דיין: התנצלות במשפט.

איתן גינזבורג: אבל היא באמצע.

עוזי דיין: מישהו כתב לי באמת: בחייך, איזו אמירה סקסיסטית, וכו'.

עוזי דיין: אם זה נתפס כזה, אני ממש מתנצל.

יפעת שאשא ביטון: אני לא יודעת אם זה היה יכול להיתפס אחרת.

עוזי דיין: אני אכניס את זה בפסוק הרבה יותר נכון.

מיכל וונש: איזה עוד אופציה הייתה, עוזי?

יפעת שאשא ביטון: מקבלת את ההתנצלות.

עוזי דיין: סוף מעשה במחשבה תחילה.

יפעת שאשא ביטון: מקבלת את התנצלותך.

יפעת שאשא ביטון: אני רק אומר, לא דילגתי ממפלגה למפלגה, חברים, הייתי מפלגת כולנו בכנסת העשרים, בכנסת העשרים-ואחת, בכנסת העשרים-ושתיים, וגם בכנסת העשרים-ושלוש.

אוסנת הילה מארק: בלי הליכוד לא היית בשום מפלגה.

יפעת שאשא ביטון: והיום אני הולכת לדרך חדשה.

אוסנת הילה מארק: רק בכולנו לשעבר, ועכשיו את הולכת מכולנו לגדעון.

יפעת שאשא ביטון: כשהיה נוח לליכוד הליכוד ביקש את כולנו.

אוסנת הילה מארק: מהליכוד.

יפעת שאשא ביטון: כי הוא לא רצה שיאבדו קולות ושנפסיד את הכוח שלנו.

אוסנת הילה מארק: בזכות הליכוד את נמצאת פה.

יפעת שאשא ביטון: ואולי גם הליכוד קיבל חלק מהמנדטים שלו, אז קצת צניעות.

אוסנת הילה מארק: איזה קיבלת?

אוסנת הילה מארק: מה קיבלת?

אוסנת הילה מארק: מה הבאתם לנו?

אוסנת הילה מארק: אפס.

יפעת שאשא ביטון: בזכות החיבור עם כולנו.

יפעת שאשא ביטון: ובסופו של דבר היום אני בוחרת את דרכי - -

אוסנת הילה מארק: אפס, כלום.

מיכל (מיקי) חיימוביץ': אין ספק שהתרומה נכבדת.

יפעת שאשא ביטון: - - אז גם לזה צריך להתייחס.

אוסנת הילה מארק: אין כלום.

יפעת שאשא ביטון: אני חושבת שהדבר הכי חשוב הוא שבאמת חברי הכנסת של הליכוד מתעלמים מהכרעת הדין של בית הדין העליון, ואני אחזור ואומר את זה כל פעם, כי מי שהכתיב את גבולות הזמן והגזרה מלכתחילה, עוד לפני שהגענו לכנסת העשרים-ושלוש, היה דווקא הליכוד.

יפעת שאשא ביטון: ואני מכבדת הסכמים, אז אני מכבדת גם את הסעיף הזה, ובכנסת העשרים-וארבע אני בוחרת בדרך אחרת.

יפעת שאשא ביטון: תודה רבה.

אופיר כץ: אבל לכולנו זה רלוונטי הכנסת העשרים-ושלוש, גם אנחנו מכנסת לכנסת הולכים לפריימריז.

יפעת שאשא ביטון: בכנסת העשרים-ושלוש - - -

אופיר כץ: לאף אחד אין תעודת ביטוח, גם לך זה היה לגבי עשרים-ושלוש.

אופיר כץ: גם אנחנו עושים פריימריז.

יפעת שאשא ביטון: בכנסת העשרים-ושלוש, ככל שהיא הייתה נמשכת - - -

אופיר כץ: לאף אחד לא מובטח.

יפעת שאשא ביטון: בכנסת העשרים-ושלוש ככל שהיא הייתה נמשכת - -

אופיר כץ: את לא שונה מאיתנו בעניין הזה.

אוסנת הילה מארק: לא, היא שונה ממך, מה קרה לך.

יפעת שאשא ביטון: - - הייתי עומדת במחויבותי לליכוד.

יפעת שאשא ביטון: עשיתי את זה גם ברגעים מאוד מאוד קשים - -

אופיר כץ: ברגע הכי קריטי לא עמדת.

יפעת שאשא ביטון: - - כשאתם יצאתם נגדנו, ובכל זאת הייתי כאן.

יפעת שאשא ביטון: תודה רבה.

אוסנת הילה מארק: ברגעים הכי קריטיים הלכת נגדנו.

איתן גינזבורג: תודה.

אופיר כץ: בהצבעה הכי קריטית ושבוע לפני הפיזור היית נגדנו.

איתן גינזבורג: ארבל, רצית להתייחס.

ארבל אסטרחן: כמה נקודות קטנות שעלו פה ואני רוצה להתייחס אליהן.

ארבל אסטרחן: קודם כול השאלה שנשאלה כאן, לא היה מיזוג בשום שלב בין סיעת כולנו לסיעת הליכוד.

ארבל אסטרחן: הן היו סיעות נפרדות בכנסות העשרים והעשרים-ואחת.

ארבל אסטרחן: ואז בבחירות לכנסת העשרים-ושתיים החליטו לרוץ שתי מפלגות ברשימה אחת.

ארבל אסטרחן: רוב החברים שהיו בכולנו שובצו בתוך רשימת הליכוד, ייצגו את הליכוד.

ארבל אסטרחן: אני חושבת שגם היו שם הבדלים למשל בין חבר הכנסת גלנט לבין חברת הכנסת פלוסקוב, אבל הם ייצגו את מפלגת הליכוד - -

טלי פלוסקוב: ארבעה מקומות.

ארבל אסטרחן: - - בעוד שחברת הכנסת שאשא ביטון ייצגה את מפלגת כולנו.

ארבל אסטרחן: זאת אומרת גם בכנסות העשרים והעשרים-ואחת כולנו הייתה נפרדת, גם בכנסת העשרים-ושתיים כשהיא רצה ביחד עם הליכוד, ואותו דבר בכנסת העשרים-ושלוש כשהיא רצה עם הליכוד.

ארבל אסטרחן: הדבר הזה משמעותי, ולכן גם יש חשיבות להסכם שדובר עליו, וכו'.

ארבל אסטרחן: כפי שאני רואה את זה, יש שוני בינה לבין חברי כנסת אחרים שחברים במפלגת הליכוד והיו מוסרים את אותה הודעה.

ארבל אסטרחן: כלומר, אין לנו היום, כמו שציינתי, הוראת חוק ברורה או פסיקה ברורה שאומרת מה קורה עם חבר כנסת שהוא חבר במפלגה ובסיעה שמודיע על התמודדות אחרת.

ארבל אסטרחן: יש אינדיקציות מסוימות מה קורה עם זה בתקופת בחירות, מה קורה עם זה לפני תקופת בחירות, גם שם יש מין חוסר בהירות.

ארבל אסטרחן: אבל כאשר מפלגה שלמה, חברת כנסת שמייצגת מפלגה עושה את זה, אני מנסה לחשוב על מצב שכולנו הייתה רצה פעם לבד ופעם עם הליכוד ופעם עם מפלגה אחרת ופעם שוב לבד, האם הדבר הזה יכול לחייב את חברי הכנסת של המפלגה, את כל חברי הכנסת של המפלגה, פה זאת רק אחת, להתפטר מהכנסת על מנת שיוכלו להתמודד בפעם הבאה?

ארבל אסטרחן: פה המצב שונה.

ארבל אסטרחן: מנגד, הוזכרה אותה הצבעה של יום שני שעבר, שהיא הייתה הצבעה קריטית מאוד, לא רק בגלל המהות שלה, אלא גם בגלל שאפשר לומר שיש בה איזשהו מתח בין העמדה של הליכוד, הסיעה הנוכחית של חברת הכנסת לבין הסיעה העתידית שלה, שעליה היא כבר הודיעה לפני כן, כאשר, אחת, היה לה אינטרס אולי לדחות את מועד הבחירות, ואחר כך היה לה אינטרס להקדים את זה.

ארבל אסטרחן: לכן זאת לא סתם הצבעה על איזשהו נושא.

אוסנת הילה מארק: נכון, בגלל זה אנחנו רואים בזה את המהות.

ארבל אסטרחן: אמרתי שזה חשוב.

יפעת שאשא ביטון: השאלה אם היו נותנים לי להיכנס לכנסת.

אוסנת הילה מארק: זה החלק המהותי שבתוך כל הפרישה הזו.

ארבל אסטרחן: אבל שמעתם את הדברים שנאמרו.

מיכל (מיקי) חיימוביץ': אתם לא הגשתם את המכתב עוד לפני ההצבעה?

ארבל אסטרחן: שמעתם את הדברים שנאמרו פה, ואתם צריכים לקחת את זה לתשומת לבכם.

יפעת שאשא ביטון: כן, הם הגישו בקשה לפרישה לפני ההצבעה.

קריאה: הבקשה לפרישה הוגשה לפני.

מיכל (מיקי) חיימוביץ': הבקשה לפרישה הוגשה יום לפני.

יפעת שאשא ביטון: שבוע לפני אפילו.

מיכל (מיקי) חיימוביץ': אז איך זה מתקשר?

ארבל אסטרחן: הבקשה הוגשה, רשמתי בטעות פברואר, היא הוגשה ב-15 בדצמבר, וההצבעה הייתה ב-23 בדצמבר.

מיכל (מיקי) חיימוביץ': אז איך אתם רוצים להשליך?

מיכל (מיקי) חיימוביץ': מה הקשר?

יפעת שאשא ביטון: כן, שבוע לפני, אמרתי, חברים, אני מאוד מדייקת.

אוסנת הילה מארק: אבל היא הודיעה קבל עם ועדה שהיא הולכת למפלגה אחרת.

מיכל (מיקי) חיימוביץ': אבל הם לא יכולים להתנות את ההצבעה שלה בהתאם לזה.

אופיר כץ: זה מחזק, כן.

איתן גינזבורג: חברים, תנו לארבל לסיים.

מיכל (מיקי) חיימוביץ': אבל הם באים כאילו זה מה שמוכיח את זה.

ארבל אסטרחן: רק עוד שתי נקודות קטנות.

ארבל אסטרחן: הוזכר פה עניין המימון.

אוסנת הילה מארק: ההפך, אדוני היושב-ראש, מה שארבל אומרת עכשיו - -

איתן גינזבורג: אבל היא לא סיימה את דבריה, איך את יודעת מה היא אומרת?

אוסנת הילה מארק: - - זה מה שמחזק את הטיעון יותר.

איתן גינזבורג: אבל היא לא סיימה את דבריה.

מכלוף מיקי זוהר: חייבים לסיים.

ארבל אסטרחן: נכון, אמרתי שיש כאן טיעונים לכאן ולכאן, וצריך לתת את הדעת עליהם.

ארבל אסטרחן: ואני מנסה לחדד את זה לפני שחברי הוועדה מחליטים.

ארבל אסטרחן: לעניין המימון, יודגש שכולנו מקבלת מימון נפרד, גם המקדמה, גם המימון הסופי, גם ההלוואה, הוא לא משפיע.

איתן גינזבורג: על פי ההסכם.

ארבל אסטרחן: נכון, אלו מפלגות נפרדות שהגישו רשימה משותפת, ולכן אין בהחלטות האלה כדי להשפיע על הדבר הזה.

ארבל אסטרחן: אגב, גם אם חברת הכנסת תתפטר מהכנסת זה לא יגדיל לליכוד לא את מקדמת המימון ולא את המימון הסופי.

יפעת שאשא ביטון: אני לא לוקחת מהם כלום.

אוסנת הילה מארק: זה הנראות.

ארבל אסטרחן: ולגבי ועדת הבחירות, דבר שנזכר פה, מה שאמר חבר הכנסת סעדי, צריך לומר שההחלטה אם צריך לזה את ועדת הכנסת או את עדת הבחירות זה עניין שצריך להכריע עליו בחקיקה.

ארבל אסטרחן: זאת אומרת שנכון להיום יש סמכות – חוק הכנסת אומר שוועדת הכנסת תכריז על דבר פרישתו של חבר כנסת; בית המשפט העליון השאיר בצריך עיון את השאלה האם אפשר לפנות גם ישירות לוועדת הבחירות; גם מדבריו של השופט מלצר שלא כתב החלטה, אבל אפשר היה להבין שהוא סבור שיש סמכות; ואחר כך כבוד השופט הנדל אמר שיש סמכות שיורית רק אם לא הייתה פנייה לוועדת הכנסת כאשר דבר הפרישה ברור.

ארבל אסטרחן: מה שכן צריך לדעת הוא שוועדת הבחירות היא גוף לא פחות פוליטי מהגוף שיושב כאן, זאת אומרת שאלו גם כן נציגי מפלגות.

אוסאמה סעדי: אבל יש יושב-ראש שופט עליון שהוא מתווה.

ארבל אסטרחן: נכון, היא פועלת בהנחיית השופט שבהחלט מתווה ומנחה את חברי הוועדה, אבל בסופו של דבר אם לא מתקנים את החוק והולכים לפי הפרוצדורה של ועדת הבחירות היא יכולה להחליט לפסול חבר כנסת במסגרת הסמכות שלה לאשר את רשימות המועמדים.

ארבל אסטרחן: מי שמחליט שם זאת הוועדה בהנחיית השופט.

אלעזר שטרן: איתן, אני יכול משפט אחד רק כדי להבהיר את מה שאמרתי?

איתן גינזבורג: כן.

אלעזר שטרן: דיברתי על שני דברים, אחד, הצטרפתי לאוסאמה בהיבט של הבירור המשפטי, ואמרתי שאנחנו צריכים לעשות דיון, כולל החלטות ערכיות, אבל שתקבענה נהלים.

אלעזר שטרן: אני לא קורא להעביר את ההחלטה הזאת, שיהיה ברור, עכשיו לוועדת הבחירות או לשופט.

אלעזר שטרן: אני חושב שזה יהיה אותו דבר, זה יהיה סוג של תוך כדי בחירות, ולכן אני חושב שמלכתחילה זה היה צריך לעבור לשם, לקבל החלטה מהסוג הזה.

אלעזר שטרן: אני עכשיו לא קורא לזה, ואני חושב שאנחנו צריכים לקיים דיון מתי שנוכל על האתיקה של עצמנו.

אלעזר שטרן: תודה.

איתן גינזבורג: תודה.

איתן גינזבורג: אני גם רוצה לומר את דעתי אחרי ששמעתי את הדברים, ובאמת התייחסתי לזה במלוא כובד הראש.

איתן גינזבורג: ניסיתי להקשיב באמת בצורה מנותקת לשני הצדדים ובאמת לשקול, ויש פה טיעונים, אני לא אומר שאין פה טיעונים, יש פה טיעונים כבדי משקל שאי-אפשר להתעלם מאף אחד מהצדדים.

איתן גינזבורג: רק כהערה פרימינלית, אני חושב שהדיון הזה כן צריך להתקיים פה, זה התפקיד של ועדת הכנסת, זה לא התפקיד של ועדת הבחירות המרכזית.

איתן גינזבורג: הוא תפקיד שנכון לוועדת הכנסת לאורך כל תקופתה של הכנסת, הוא לא נכון רק ב-90 הימים האחרונים לפני הבחירות, אלא גם באמצע קדנציה.

איתן גינזבורג: שוו לעצמכם שיש התנהגות מסוימת של חבר כנסת באמצע קדנציה בשנתיים הראשונות של הכנסת – שנניח היא מכהנת ארבע שנים, דבר שהרבה זמן לא היה – ונכון שהוועדה הזאת כן תדון וכן תכריע, וזה מה שנקבע בחוק, וזאת החשיבות של הוועדה הזאת.

איתן גינזבורג: ואלו שהיו פה לפנינו סמכו על מי שיהיה אחריהם וגם על עצמם כנראה, שהם יוכלו לעשות את ההבחנות האלה ולעשות שיקול דעת אמיתי.

איתן גינזבורג: אני חוזר לעניין מהי פרישה.

איתן גינזבורג: פרישה בניגוד להתפלגות היא לטעמי דבר שהוא אקט קשה, אקט קיצוני בתוך מהלך של כנסת, בין אם זה לפני בחירות או בין אם במהלך של קדנציה.

איתן גינזבורג: וקבעו בחוק, מי שהיה פה לפנינו אמר משהו מאוד מאוד ספציפי לגבי פרישה, כי הוא הבין שבסופו של יום, לדעתי, שלחבר כנסת יש את החופש הפוליטי שלו בתוך הכנסת.

איתן גינזבורג: נכון שהוא נבחר מטעם סיעה, ונכון שהוא מתקיים מטעם סיעה, ובשנים האחרונות אפשר להגיד אולי אף בסוג של צער, הסיפור של המשמעת, גם הסיעתית וגם הקואליציונית וגם של האופוזיציה, היא הרבה יותר הדוקה מאשר הייתה בעבר, אבל החוק עדיין רואה בחבר הכנסת, על אף שהוא חלק מסיעה, כאורגן עם חופש פוליטי מסוים, ובטח בוודאי חופש להיבחר.

איתן גינזבורג: נדמה לי שהעמדה שנותנים לחברי כנסת לגיטימציה פוליטית לבחור את המשך דרכם אחרי התפזרות הכנסת בטווח ה-90 יום לבחור עם מי להמשיך לרוץ זאת פריבילגיה שקיימת לכל אחד.

איתן גינזבורג: אני לא חושב שמישהו שמחליט עכשיו להתמודד במסגרת אחרת, והוא החליט את זה אחרי 90 יום, צריך להתפטר מהכנסת.

איתן גינזבורג: החוק לא דורש את זה, אני לא מבין למה ועדת הבחירות דרשה את זה.

איתן גינזבורג: נראה לי שזאת הייתה דרישה מוגזמת ולא נכונה.

איתן גינזבורג: ידוע לכל, מי שמגיע מהמוניציפלי גם יודע את זה, שבתקופה מסוימת לפני הבחירות כל חבר מועצה וגם כל חבר כנסת, זה לקוח מאותו משקל, יכול להחליט עם מי הוא מתמודד בבחירות הבאות.

איתן גינזבורג: אם יש תקופת דמדומים, המועצה מסתיימת, הכנסת מסתיימת, והוא רוצה להמשיך להיות בחיים הפוליטיים ולהתמודד שוב, הוא רשאי להתמודד במסגרות החוק במסגרת מגבלות.

איתן גינזבורג: הסיפור של פרישה הוא סיפור אחר, ולכן צריך לשקול אותו בצורה כבדת משקל.

איתן גינזבורג: לטעמי צריך לפרש סוגיה של פרישה לפי מעשים שחבר כנסת עושה, איך הוא פעל כנגד עמדת הסיעה והאינטרסים של הסיעה ופעילות הסיעה או דרישת הסיעה לאורך תקופה או אם בכלל, בטח בהצבעות קרדינליות כמו הצבעת אמון או אי-אמון.

איתן גינזבורג: אני חושב שבמקרה של שאשא ביטון עמדו לה שתי נקודות, א'.

איתן גינזבורג: בוודאי שהיא הודיעה לפני ה-90 יום שהיא לא תתמודד שוב ברשימת הליכוד.

איתן גינזבורג: אני חושב שגם הליכוד אמרו את זה בצורה כזו או אחרת מתישהו.

איתן גינזבורג: ולכן ברור שהיא עשתה את זה לפני תקופת ה-90 יום, וזה לא במסגרת מה שהמחוקק דיבר עליו.

איתן גינזבורג: יחד עם זאת, אי-אפשר להתעלם מהעובדה שהיא חתומה על הסכם שברור שהוא חל רק על הכנסת העשרים-ושלוש, יכול היה להיות מוארך על ידה, אבל גם יכול להיות מופר או לא מוארך על ידי מי מהצדדים, וברור שהעתיד הפוליטי שלה היה נתון בידיה ובידי מפלגת הליכוד.

איתן גינזבורג: אני חושב שההכרזה שלה שהיא מתמודדת ברשימה אחרת בבחירות הבאות בקונסטלציה הנוכחית לא בטוח שהיא לכשעצמה הודעה על פרישה, זה בטח לא ברמה החוקית, ואנחנו פועלים פה רק במסגרת החוק ולא במסגרת המוסר או במסגרות אחרות של טעם אישי כזה או אחר, כי צריך לשקול את זה במסגרת מה שהחוק קובע.

איתן גינזבורג: העסק הסתבך לטעמי בהצבעה האחרונה ביום שני, וגם אמרתי את זה לשאשא ביטון, מכיוון שפה באמת זאת הייתה כמו הצבעת אמון בממשלה בהרבה מאוד מובנים, האם הכנסת ממשיכה או לא ממשיכה.

איתן גינזבורג: ואמרתי באופן גלוי שעד אותו רגע לא חשבתי שהיא צריכה להיות פורשת, וההצבעה או אי ההצבעה ביום שני קצת ערערה את מה שאני חושב ביחס לזה.

יפעת שאשא ביטון: השאלה אם בחוקי הקורונה הייתי יכולה להגיע לפה, אתה יודע שלא.

איתן גינזבורג: ושמחתי לשמוע פה את שני הצדדים.

איתן גינזבורג: התרשמתי בסופו של יום בכל ההתנהלות, אני לא יודע מה היה קורה אם הליכוד היו דורשים ממנה להגיע להצבעה בכל זאת, עם הבידוד מאחורי הזכוכית, וכו' וכו'.

מכלוף מיקי זוהר: וגם אחרי ההכרזה על גדעון.

איתן גינזבורג: לזה כבר התייחסתי.

מכלוף מיקי זוהר: אם היינו קוראים לה להצביע אחרי ההכרזה על גדעון - - -

איתן גינזבורג: אני לא יודע איך שאשא ביטון הייתה מתנהגת אם היו דורשים ממנה, מתקשרים אליה, אם היו אומרים לה תבואי, תצביעי - - -

אוסנת הילה מארק: בערך כמו מיכל שיר.

מכלוף מיקי זוהר: איתן, אחרי ההכרזה על גדעון לא היה טעם.

איתן גינזבורג: תצביעי נגד.

מכלוף מיקי זוהר: היא החליטה שהיא הולכת עם גדעון, וגדעון פעל לפזר את הכנסת.

יפעת שאשא ביטון: - - - מה זה קשור?

יפעת שאשא ביטון: זה לא קשור.

יפעת שאשא ביטון: זאת פרשנות שלך.

יפעת שאשא ביטון: אתה - - - על פרשנות ולא על עובדות.

אוסנת הילה מארק: גם לא הודיעה לאף אחד מהסיעה שהיא מגיעה או לא מגיעה.

מכלוף מיקי זוהר: יפעת, אם היינו קוראים לך לבוא היית באה?

איתן גינזבורג: אני מודה שהפרעתי לאנשים אבל זה היה במסגרת תפקידי.

יפעת שאשא ביטון: אם היית מאשר לי להיכנס עם חום גבוה - - - אם היית מדבר איתי, אתה לבד היית אומר שאת לא יכולה להגיע.

איתן גינזבורג: אני מודה, יפעת, שהפרעתי לאנשים לדבר, אבל זה היה במסגרת תפקידי לשמור על הדיון, לא במסגרת הבעת עמדה.

יפעת שאשא ביטון: סליחה, כבוד היושב-ראש.

איתן גינזבורג: אני לא יודע איך היא הייתה מתנהגת אם היו דורשים ממנה להגיע ולהצביע עם עמדת הקואליציה או עמדת הממשלה או עמדת המפלגה או עמדת הסיעה.

איתן גינזבורג: אני לא יודע איך זה היה נראה.

איתן גינזבורג: אני חושב שעומדת לזכותה העובדה שאף אחד לא פנה, לא ביקש, לא דרש ממנה.

איתן גינזבורג: אני גם חושב שאם אדם יכול ולא מונעים ממנו להגיע הוא יכול לבוא, יש כללים שהכנסת קבעה.

אופיר כץ: צריך להודיע להגיע להצבעות?

מכלוף מיקי זוהר: סליחה, הודענו.

איתן גינזבורג: אין חובה להגיע להצבעות.

אופיר כץ: אבל צריך להודיע?

אוסנת הילה מארק: להודיע לפחות.

איתן גינזבורג: אני יודע שלמשל חבר הכנסת פינדרוס, שהיה כוכב הערב באותו יום, קיבל הוראה לדבר במשך אותו ערב הרבה שעות עד שיגיע חיים כץ מאיזה אירוע או שהם בעצם מצאו אותו.

מכלוף מיקי זוהר: איתן, כל המדינה ידעה.

יפעת שאשא ביטון: אני רק יכולה לומר לכם, לא רציתי לשים את זה פה על השולחן, אני מקווה שאני לא חושפת משהו שלא צריך, אבל אני יזמתי שיחה למנהלת הסיעה שלנו כדי לדבר איתה, הסתבר שהיא הייתה חולה, אתם יודעים את זה.

איתן גינזבורג: יפעת, אני באמצע.

יפעת שאשא ביטון: ומעבר לזה לא אפרט.

אוסנת הילה מארק: אבל יש אחרות שהיו בריאות.

יפעת שאשא ביטון: כדי להודיע לה ולשאול אותה, זה ניתן לבדיקה.

איתן גינזבורג: בכל מקרה, במסגרת הדברים האלו ולאורם הסיפור של פרישה, במסגרת מה שקלטתי ואיך שאני רואה את הדברים, אני חושב שלא צריך להכריז על שאשא ביטון כפורשת מהטעם שאי-אפשר היה לדעת איך היא הייתה פועלת במסגרת העמדה הסיעתית אם הכנסת הייתה ממשיכה לתפקד.

איתן גינזבורג: יכול להיות שהיה חשש שהיא תפעל בצורה כזו או אחרת, אבל על זה אי-אפשר לנקוט עמדה ולהביע עמדה מסוימת, על פי תחושות עתידיות של מה היה קורה אילו.

איתן גינזבורג: בעובדות שמונחות בפניי, לטעמי, וזו עמדתי האישית, אני לא חושב שסעיף הפרישה חל עליה.

איתן גינזבורג: ולכן אני חושב שאם ישאלו אותי היא לא צריכה להיות מכונה כפורשת.

מכלוף מיקי זוהר: אני יכול לומר משהו בבקשה?

איתן גינזבורג: בבקשה.

מכלוף מיקי זוהר: תראו, חברים, שמעתי את הטענות, צר לי, ניסיתי למצוא באמת בתוך הטענות טענות ענייניות שאני גם יכול להשתכנע מהן שבאמת לא מדובר פה בפרישה.

איתן גינזבורג: אגיד עוד משהו, לא סיימתי.

איתן גינזבורג: אני רוצה להגיד שבהקשר הזה הכרזה על פרישה, לכל חבר כנסת שהוא, הסנקציות הן מאוד מאוד קשות, וראינו כמו שהכריזו על אורלי לוי בזמנו כפורשת וזה מנע ממנה להתמודד במסגרות שונות.

מכלוף מיקי זוהר: נכון, רק ברשימה אחרת.

איתן גינזבורג: אבל אורלי לוי בניגוד לשאשא ביטון בזמנו - - -

מכלוף מיקי זוהר: זאת הסנקציה היחידה.

אוסנת הילה מארק: הבעיה שלה שהיא רוצה להתמודד ברשימה אחרת, זאת הבעיה.

איתן גינזבורג: אורלי לוי פעלה באופן מוחלט וברור נגד אותה סיעה שלה והצביעה נגדה לכל אורך הדרך, דבר שלא התרשמתי שזה היה פה כך, אגב שהיו חילוקי דעות בתוך ועדות כנגד עמדת הממשלה.

מכלוף מיקי זוהר: אבל זאת סנקציה אחת.

מכלוף מיקי זוהר: מה הסנקציה שהייתה מקבלת יפעת שאשא ביטון?

מכלוף מיקי זוהר: שהיא לא הייתה יכולה להתמודד עם רשימה קיימת.

מכלוף מיקי זוהר: לא משנה.

איתן גינזבורג: אני מכיר הרבה פעמים שבהם יושבי-ראש ועדות וגם מתוך הקואליציה פועלים כנגד הממשלה ומגיעים להסדרים מסוימים עם הממשלה, ולכן אני חושב שהסנקציה שמוטלת על חבר כנסת שמוכרז כפורש היא סנקציה קשה.

מכלוף מיקי זוהר: יש סנקציה אחת במקרה הזה.

איתן גינזבורג: היא סנקציה - -

מכלוף מיקי זוהר: אחת.

איתן גינזבורג: - - שלא מאפשרת לה להתמודד במסגרת רשימה קיימת.

אופיר כץ: אלא אם כן היא מתפטרת.

מכלוף מיקי זוהר: נכון.

אוסנת הילה מארק: אלא אם כן היא מתפטרת, איתן.

איתן גינזבורג: אני חושב שבהקשר הזה לאור ההתנהלות המסוימת, לאורך כל הקדנציה וגם בעת האחרונה, אני לא חושב שאפשר להכריז עליה באופן מוחלט וברור ומובהק כפורשת.

איתן גינזבורג: כן ברור שהיא לא תמשיך עם הליכוד.

איתן גינזבורג: היא אמרה את זה, הליכוד אמרו את זה.

איתן גינזבורג: לא ברור איך היא הייתה ממשיכה להתנהל לאורך הזמן אם הכנסת הייתה ממשיכה להתנהל, ואיך היא הייתה מצביעה, האם היא הייתה מצביעה נגד הליכוד לאורך כל ההצבעות?

איתן גינזבורג: אולי אז היו באמת טענות שהיא יכולה להצביע כפורשת.

איתן גינזבורג: אבל במקרה הזה אני לא חושב שזה המצב.

מכלוף מיקי זוהר: איתן, בסדר, זו עמדתך, אני מכבד אותה.

מכלוף מיקי זוהר: אני חושב שהיא שגויה, אבל זה בסדר.

מכלוף מיקי זוהר: אני רק רוצה לומר דבר אחד, לעניות דעתי הדיון פה לא היה מעין שיפוטי.

איתן גינזבורג: מה הוא לא היה?

מכלוף מיקי זוהר: לא היה מעין שיפוטי.

מכלוף מיקי זוהר: הוא היה פוליטי.

מכלוף מיקי זוהר: הרגשתי שהוא היה פוליטי משום שכל הטענות שהעלינו שהן מגובות בעובדות - - -

איתן גינזבורג: תשאל את אוסנת.

מכלוף מיקי זוהר: שהן מגובות בעובדות - - -

אוסנת הילה מארק: למה, אתה - - - הגדול מבין שנינו.

מכלוף מיקי זוהר: שנייה.

מכלוף מיקי זוהר: שאי-אפשר להפריך אותן, עצם ההסכם שחתום שחור על גבי לבן, עצם העובדה שהיא אמרה פה בדיון שהיא חלק מסיעת הליכוד והיא התנהלה כחלק מסיעת הליכוד, עצם העובדה שהיא נעדרה מהצבעות ואפילו הביאו הוכחות שהיא אמרה שהיא במחאה וכו', ואחר כך ההודעה שלה שהיא הולכת עם רשימה אחרת לפני שהתפזרה הכנסת, כל אלו - -

אוסנת הילה מארק: לא הספיקו.

מכלוף מיקי זוהר: - - לא הספיקו לחברי הוועדה - -

יפעת שאשא ביטון: לכל אלה קיבלתם תשובות.

אוסנת הילה מארק: איזה תשובות נתת?

מכלוף מיקי זוהר: - - שהדבר הזה הוא פרישה.

יפעת שאשא ביטון: את האמת.

מכלוף מיקי זוהר: ולכן אני אומר שאני מצר על זה רק מסיבה אחת, כי לליכוד לא נגרם שום נזק.

אוסנת הילה מארק: נכון.

מכלוף מיקי זוהר: אני מצר על זה רק בכך שבעצם שיטת העבודה שתהיה מעכשיו בכנסת - -

אוסנת הילה מארק: החדשה.

מכלוף מיקי זוהר: - - תהיה שיטת עבודה שונה ממה שהורגלנו בעבר.

יפעת שאשא ביטון: זאת הבריונות מצדכם, מיקי.

אוסנת הילה מארק: איזה בריונות?

מכלוף מיקי זוהר: אני חושב שהדבר הזה - - -

יפעת שאשא ביטון: אתם כל הזמן עסוקים בלאיים על כולם.

מכלוף מיקי זוהר: מאחר שהעניין פה נראה מאוד מאוד לא אובייקטיבי אני חושב שאני כן אלך עם הנושא הזה דווקא לוועדת הבחירות, יכול להיות ששם זה יהיה יותר מקצועי וידונו בזה בצורה יותר מקצועית.

אוסנת הילה מארק: בדיוק.

מכלוף מיקי זוהר: ולא בצורה פוליטית כמו שדנים בזה פה היום.

מכלוף מיקי זוהר: זה יום עצוב לכנסת.

איתן גינזבורג: אני חושב שמי שעושה פה פוליטיקה זה אתה.

איתן גינזבורג: אני חושב שהדיון הזה התנהל בצורה מאוד מאוד עניינית, בכלל לא פוליטית.

מכלוף מיקי זוהר: אני לא מסכים, שמעת את הטענות.

איתן גינזבורג: אם שמעתי פה טענות פוליטיות הן נשמעו רק מצד אחד של הוועדה הזאת - -

אוסנת הילה מארק: אבל שמעת פה כל כך הרבה טיעונים, שבצורה שיטתית איך היא הפרה את כל - -

איתן גינזבורג: - - וזה הגיע בעיקר מתוך סיעת הליכוד.

אוסנת הילה מארק: - - ההסכמים שהיו לה עם הליכוד, וכל זה לא הספיק לך.

איתן גינזבורג: אני לא שמעתי פה טיעונים פוליטיים, להפך, שמעתי פה הרבה מאוד לבטים של אנשים.

אוסנת הילה מארק: אז אתה אומר - - - משפטיים?

איתן גינזבורג: ולכן חבל שאתה לוקח את זה לכיוון הזה.

מכלוף מיקי זוהר: איתן, אני מבקש, ולאור הסיטואציה בהתנהלות הזאת, אני מושך את בקשתי ואני אפנה לוועדת הבחירות המרכזית.

אוסנת הילה מארק: בדיוק.

חמד עמאר: תודה רבה.

איתן גינזבורג: אני רוצה לומר משהו לפרוטוקול, הישיבה עוד לא הסתיימה מבחינתי.

איתן גינזבורג: על פניו הישיבה הזאת מבחינתי התנהלה בצורה עניינית, מתורבת, על אף - -

אוסאמה סעדי: סופר עניינית.

איתן גינזבורג: - - שהיו פה טענות כאלה ואחרות.

איתן גינזבורג: לדעתי משיכת הבקשה לפרישה נעשתה רק מסיבה אחת, כי הסתמן פה רוב להכריע - -

יפעת שאשא ביטון: היה פה רוב מוחלט.

איתן גינזבורג: - -שחברת הכנסת שאשא ביטון איננה פורשת.

איתן גינזבורג: אבל מהרגע שבה לא נדרשנו להכרעה אז חברת הכנסת שאשא ביטון תמשיך בתפקידה.

איתן גינזבורג: בבקשה.

יפעת שאשא ביטון: תודה רבה, כבוד היושב-ראש.

אוסאמה סעדי: אני גם רוצה לחזק את מה שאמרת, הדיון היה ענייני ביותר, הטיעונים שהיו כאן היו טיעונים לגופו של עניין.

אוסאמה סעדי: ובדיוק הסיבה היא שכנראה שראו שאין רוב.

אוסאמה סעדי: אנחנו אמרנו, ואמרתי את דעתי בהתחלה, שמן הראוי היה שכל העניינים האלה יידונו בוועדת הבחירות למרות שהיא ועדה פוליטית, כמו בעניין של פסילת רשימות ואישור רשימות, אבל לפחות יש שם שופט עליון שנותן וזה וזה.

אוסאמה סעדי: אבל אמרנו שנצביע פה כי יש פה בקשה.

אוסאמה סעדי: זה שהוא משך את הבקשה זה בסדר גמור.

אוסאמה סעדי: הוא עשה סיפור.

יפעת שאשא ביטון: תודה רבה.

איתן גינזבורג: זכותו.

איתן גינזבורג: תודה רבה לכולם.

איתן גינזבורג: הישיבה נעולה.